REPORT: Hoarafuttaai Thakandhoon gudhurathee bodu dhe badhaleh ge manzaru | Mihaaru\nހޯރަފުށީ އުތުރު ކޮޅުން ހުޅަނގު ފަރާތުގައި ކުރިން މުޅިން ވަކިން އޮތް ކުޑަފިނޮޅު، ހޯރަފުއްޓާ ގުޅިފައި: ކުރިން ފުން ވިލެއް އޮތް މޫދު ގުދުރަތީ ގޮތުން ގުޅުމަކީ ގިނަ ބަޔަކަށް ލިބުނު ހައިރާންކަމެއް --މިހާރު ފޮޓޯ/ އަބްދުﷲ އައުރާފް\nހޯރަފުއްޓާއި ތަކަންދޫން ގުދުރަތީ ބޮޑު ދެ ބަދަލެއްގެ މަންޒަރު\n12 ފެބުރުއަރީ 2017 - 06:17 50 comments\nމިދިއަ އަހަރުގެ މޭ މަހާ ހަމައަށް ވެސް ހއ. ތަކަންދޫ އުތުރު ކޮޅު ކުޅި އޮތީ، ރަށު ރައްޔިތުންނަށް އޭގެ ކުރިން ވެސް ފެންނަ ހިތްގައިމު ސިފަތަކާ އެކު އެވެ. މޫދާއި ކުޅިއާ ދެމެދު، ކުރެދި ގަސްތަކުން ފުރިފައިވާ، ހޭޅިފަށެއް އޮވެ އެވެ. އެކަމަކު މިދިއަ އަހަރުގެ ޖޫން/ޖުލައިގައި ހޭޅިފަށް ގިރާލައި، ކުރެދިގަސްތައް ވެއްޓި، ކުޅި އާއި މޫދު ގުޅުނެވެ. މިހާ ހިސާބުން އެ ބަދަލު ނިމުނީކީ ނޫނެވެ. ރަށުގެ އުތުރު ކޮޅުން ހުޅަނގު ފަރާތުގައި އަބަދުވެސް އޮންނަ ބޮޑު ތުނޑި ގިރާލައި، އޭގެ ފަސްތައް ކުޅީގެ އުތުރު ފަރާތަށް އަރަން ފެށީ އެވެ. އެއީ އުތުރު ކޮޅު ކުޅިން މީގެ ކުރިން ދުވަހަކު ވެސް އެ ރަށު ރައްޔިތުންނަށް ފެނުނު މަންޒަރެއް ނޫނެވެ.\nމިހާރު ކުޅި އޮތީ އެ ބޮޑު ފަސްގަނޑުން ބެދިފަ އެވެ. ތަކަންދޫގެ ހިތްގައިމު ތުނޑި ގިރާލުމުގެ އިތުރުން ހުޅަނގު ފަރާތު ގޮނޑުދޮށުން ވެސް ބޮޑު ބައެއް ވަނީ މޫދަށް ވެފަ އެވެ. ކުރިން ނަމަ ތުނޑި އާއި ކުޅިއަށް ރަށު މީހުން ދަނީ ހުޅަނގު ފަރާތު އަތިރިމަތިން ލައިފަ އެވެ. އެކަމަކު އެ ސަރަހައްދު މޫދަށް ވުމުން ރައްޔިތުން ވަނީ ކުޅި އަށް ދެވޭ ގޮތަށް ވައު ކޮށައިގެން، ރަށު ތެރެއިން މަގެއް ހަދައިފަ އެވެ.\nތަކަންދޫން ފުރައިގެން ލޯންޗެއްގައި ވިއްސަކަށް މިނިޓުން ދެވޭ ހިސާބުގައި އޮތް ހއ. ގެ އެންމެ އާބާދީ ބޮޑު އެއް ރަށް ކަމަށްވާ ހޯރަފުށީގެެ ހުޅަނގު ކޮޅުން ވެސް ގުދުރަތީ ބޮޑު ބަދަލެއް ފެނެ އެވެ. ހޯރަފުއްޓާ 252 މީޓަރު (830 ފޫޓު) ދުރުގައި އޮތް ފަޅުރަށެއް ކަމަށްވާ ކުޑަފިނޮޅު މިހާރު ވަނީ ހޯރަފުއްޓާ ބިމުގެ ގޮތުން ގުޅި، ދެ ރަށް އެކުވެފަ އެވެ.\nމިއީ ވެސް އެއްގޮތަކުން ބަލާ ނަމަ، އާދައިގެ ބަދަލެއް ނޫނެވެ. ދިގުމިނުގައި 573 މީޓަރު ހުރި ކުޑަފިނޮޅާއި ހޯރަފުއްޓާ ދެމެދު ކުރިން އޮތީ ފުން ވިލެވެ. ކުރީ ޒަމާނުގައި ހޯރަފުށީގެ އާންމު ކަނޑިންމަ އިން ދޯނިފަހަރަށް ނުވަދެވޭ ގޮތް ދިމާވެއްޖެ ނަމަ އުޅަނދުފަހަރު އެ ރަށަށް ވަންނަން ބޭނުންކުރީ ވެސް، "އަޑަވަރު"ގެ ނަމުން މަޝްހޫރު، އެ ދިމާލެވެ. އެހެންކަމުން އެއީ ކަނޑު އުޅަނދުފަހަރު ދަތުރުކުރަން ވެސް ފަސޭހަ، ފުން ތަނެއްކަން، ކުރީ ޒަމާނުންސުރެ ވެސް އޮތީ އެނގޭށެވެ.\nނަމަވެސް ދެ ރަށުގެ ދެމެދުގައި އޮތް އެ ފުން މޫދު ކުއްލިއަކަށް ތިލަވެ، ގުދުރަތީ ބޮޑު ބަދަލެއްގެ ނިޝާންތައް ދައްކާލި އެވެ. އެކަން އެންމެ ފުރަތަމަ ފާހަގަވީ 2011 ގަ އެވެ. ބަލަބަލާ ތިއްބާ ލޮނުުގަނޑުން މައްޗަށް ފަސްގަނޑު އުފެދި، 2012 ގެ ފަހުކޮޅު ދެ ރަށް މުޅިން ގުޅުނެވެ. ކުޑަފިނޮޅަކީ ހޯރަފުށީގެ ބައެއް ކަމަށް، މިދިއަ އަހަރު ސަރުކާރުން ވަނީ ރަސްމީކޮށް ހަމަޖައްސައިފަ އެވެ.\nކުޅިއަށް ދިމާވި މަައްސަލަ އަކީ ކަންބޮޑުވުމެއް\nތަކަންދޫ ކައުންސިލްގެ ނައިބު ރައީސް އިބްރާހިމް ޝަހީދު ވިދާޅުވި ގޮތުގައި ރަށުގެ ގުދުރަތީ ރީތިކަމުގެ ތެރޭގައި ހިމެނޭ ކުޅިއަށް ދިމާވި އެ ބޮޑު ބަދަލާ އެކު ރައްޔިތުންގެ ކަންބޮޑުވުންތަކެއް ވެސް އެބަ ހުއްޓެވެ. ކުޅިއަކީ ރަށަށް ލިބިފައިވާ ގުދުރަތީ ހިމާޔަތެއް ކަމަށް ބެލެވޭތީ އެފަދަ ބަދަލަކުން އެ ހިމާޔަތް ނެތިދިއުމަކީ އެންމެ ބޮޑު ނުތަނަވަސްކަމޭ ވެސް އޭނާ ވިދާޅުވި އެވެ.\nތަކަންދޫ ކުޅި ތެރެއަށް ވެލިގަނޑު ވަދެ، ބެދެމުން ދިޔަ އިރުގެ މަންޒަރެއް: މިއީ ކުރިން މި ކުޅިއަށް ވީ ގޮތެއް ނޫން\n"އަޅުގަނޑުމެންނަށް އިވޭ ބުނާ އަޑު ކުޅިއަކީ ގުދުރަތީ ގޮތުން ރަށްރަށަށް ލިބިފައިވާ ހިމާޔަތެކޭ،" ޝަހީދު ވިދާޅުވި އެވެ.\n"ސުނާމީގައި ވެސް މި ރަށަށް ޕްރޮޓެކްޝަން ލިބުނީ ކުޅި އޮތުމުންނޭ ވެސް ބައެއް މީހުން ބުނޭ."\nހަގީގަތުގައި މިއީ ތަކަންދޫ ރައްޔިތުން މީގެ ކުރިން ތަޖުރިބާ ނުކުރާ ބަދަލެއް ނޫނެވެ. ރަށުގެ ދެކުނު ފަރާތުން އިރުމަތީގައި ކުރިން އޮތް ކުޅިއަށް ވެސް މީގެ އަހަރުތަކެއް ކުރިން ދިމާވީ ހަމަ އެ ހާލަތެވެ. ކުރިން އެއީ ވެސް މޫދާ ސީދާ ގުޅުމެއް ނެތް ތަނެކެވެ. އެކަމަކު ކުއްލިއަކަށް ހޭޅިފަށް ވެއްޓި، ކުޅި ތެރެއަށް ފަސްގަނޑު ވަނީ އެވެ. މިހާރު އެ ކުޅީގެ ބޮޑު ބައި ވަނީ އެ ވަލިގަނޑާ އެކު ހިކިފަ އެވެ.\nދެ ކޮޅުގައި އޮތް ކުޅިއަކީ ތަކަންދޫ ރައްޔިތުންނަށް، ބައެއް ދުވަސްވަރު، ވަރަށް ޚާއްސަ ތަނެކެވެ. އެގޮތުން މަސް ވެރިކަން ދަށްވެ، ލޮނުކަމަށް ޖެހޭ ފަހަރުފަހަރު އެއީ އެންމެ ބޮޑު އެހީ އެވެ.\n"ލޮނުކަމަށް ދަތިވެއްޖެއްޔާ ކުޅިއަށް އެރި ދާ އަޅައިގެން ބޭންގު ހިފައި ރައްޔިތުންނަށް ބަހާނެ،" ޝަހީދު ވިދާޅުވި އެވެ.\nއެކަމަކު ދެ ކުޅި ވެސް މޫދަށް ހުޅުވުމާ އެކު ހުރިހާ ބޭންގުތައް ނުކުމެ، މޫދަށް ފައިބައިގެން ދިޔައީ އެވެ. އުތުރު ކޮޅު ކުޅީގައި އުޅުނު ބޭންގުތައް ވެސް ރަށުގެ ފަޅުތެރެއިން ބައިބަޔަށް ފެނުނެވެ. މިހާރު އެ ކުޅީގައި އުޅެނީ، އެއް ބަޔަކު ބުނާ ގޮތުގައި، ބޭންގުގެ ބަދަލުގައި، މަޑި ފަދަ މޫދުގެ ދިރުންތަކެވެ.\nތަކަންދޫ ކުޅި އާއި އެ ސަރަހައްދު ފެންނަ 360 ޕެނަރޯމާއެއް. -- ފޮޓޯ: އަބްދުﷲ އައުރާފް/މިހާރު\nރާއްޖޭގެ ރަށްރަށަށް ލިބިފައި ހުންނަ ގުދުރަތީ ސިފަތަކަށް މި އަންނަ ބަދަލުގެ ސީދާ ސަަބަބުތައް ބުނަން ދައްޗެވެ. އެކަމަކު ތިމާވެށީގެ މާހިރުން ކަމަށްވާ މުހައްމަދު ޒާހިރު (މީމުޒަވިޔަނި) ފަދަ ބޭފުޅުން ދެކެވަޑައިގަންނަވާ ގޮތުގައި އޭގެ މައިގަނޑު ސަބަބު ގުޅިފައި އޮންނާނީ "މޫސުމަށް އަންނަ ބަދަލުތަކާ" އެވެ.\nއޭނާ ވިދާޅުވި ގޮތުގައި ތަކަންދޫގެ ކުޅިއަށް ދިމާވި ހާލަތާ ގުޅިގެން ރަނގަޅު ނަތީޖާއަކާއި ނުބައި ނަތީޖާއެއް ވެސް ނުކުންނާނެ އެވެ. ރަނގަޅު ނަތީޖާ އަކީ ގުދުރަތީ ގޮތުން ރަށުގެ ބައެއް އުފެދި، ބިމުގެ ސަރަހައްދު ބޮޑުވުމެވެ. ނުބައި ނަތީޖާއެއްގެ ގޮތުގައި ނެގޭނެ ކަންކަމުގެ ތެރޭގައި، ގުދުރަތީ ބައެއް ދިރުންތައް ނެތުމާއި ރަށުގެ ފެން ފަށަލައަށް އަތުވެދާނެ ބަދަލު ހިމެނެ އެވެ. ކުޅީގެ ފެންގަނޑުން ރަށުގެ ތާޒާ ފެން ފަށަލަ މަދު ނުވެ ހިފަހައްޓައިދެ އެވެ. އެކަމަކު ކުޅި ބެދި، ފަސް އެޅުމުން ގުދުރަތީ އެ ނިޒާމަށް ބުރޫއަރަ އެވެ.\nހއ. ތަކަންދޫ: ރަށުގެ އުތުރު ކޮޅުގައި އޮންނަ ކުޅިއަކީ ރަށަށް ލިބިފައިވާ ގުދުރަތީ ރީތި ކަމެއް\nހޯރަފުއްޓާއި ކުޑަފިނޮޅު ގުޅިފައި އޮތްލެއް ވަރުގަދަކަމާ އަޅާބަލާއިރު ތަކަންދޫ ކުޅި ތެރެއަށް ވަދެފައި އޮތް ފަސްގަނޑުގެ ހިފެހެއްޓުން ފެންނަނީ ތަންކޮޅެއް ނިކަމެތިކޮށެވެ. އެހެންކަމުން މި އަހަރުގެ ހުޅަނގު މޫސުމުގެ ތެރޭގައި އެ ފަސްގަނޑު ގިރާލައި، އެހެން ހިސާބެއްގައި އެފަސްތައް ވޮޑުން އެކަށީގެންވެ އެވެ. އެކަމަށް ބާރު ލިބޭ ބައެއް ނިޝާންތައް މިހާރު ވެސް ފެނެ އެވެ.\n"އެ ހިސާބުން މިހާރު ވެލިގަނޑު ގިރަމުން އެބަ ދޭ،" ކުޅިއަށް ވަދެފައި އޮތް ވެލިގަނޑާ ބެހޭ ގޮތުން ޝަހީދު ވިދާޅުވި އެވެ.\nއެ ވެލިގަނޑު ގިރާލައިފި ނަމަ އަނެއްކާވެސް ކުރީގެ ބޮޑު ތުނޑި އުފެދުމުގެ ފުރުސަތު އޮވެދާނެ އެވެ. އެއީ ކުޅީގެ ހިތްގައިމުކަމާ އެއްވަރަށް އެރަށަށް ލިބިފައި އޮންނަ ގުދުރަތީ ރީތިކަމެކެވެ.\nހޯރަފުއްޓަށް އާ ފުރުސަތެއް\nއާންމުކޮށް ތިލަ ހިސާބުތަކަށް ފަސް އަރައިގެން އެކި ރަށްރަށް ގުޅުމަކީ، ރާއްޖެ އިން ފެންނަ ގުދުރަތީ ބަދަލުތަކުގައި ހިމެނޭ ކަމެކެވެ. ނަމަވެސް ކުޑަފިނޮޅާއި ހޯރަފުއްޓާ ދެމެދު ކުރިން އޮތް ފުން މޫދު އެހާ އަވަހަށް ތިލަވުމުން ހައިރާންވާ މީހުން މަދެއް ނޫނެވެ.\n"އެ ހިސާބުގެ ފުންމިން ވިއްސަކަށް ފޫޓަށް ވުރެ ކުޑައެއް ނުވާނެ،" ހޯރަފުށީ މީހަކު ބުންޏެވެ.\nހއ. ހޯރަފުށި (ކ) އާއި ކުޑަފިނޮޅު (ވ) ގުޅިފައި އޮތް އިރު މެދުގައި އެ އޮތް ފަސްގަނޑު އުފެދިފައި ވަނީ ކުރިން 20 ފޫޓުގެ ފުން މިން ހުރި މޫދެއްގެ ތެރޭގައި\nމީގެ ފަސް އަހަރު ކުރިން ސްކޫލް ކުއްޖަކު ވަނީ އެ ސަރަހައްދުގައި ގެނބިގެން މަރުވެފަ އެވެ. އަދި އޭގެ ކުރިން ވެސް އެކަހަލަ ހިތާމަވެރި ހާދިސާތައް ހިނގާފައިވެ އެވެ. އޭގެ މާނައަކީ އެއީ ފުން އަދި ބައެއް ފަހަރަށް އޮއި ވެސް ގަދަ ހިސާބުގަނޑަކަށް ވުމެވެ.\nއެކަމަކު މިހާރު އެ މޫދުގެ އަސަރު ވެސް ފެންނާކަށް ނެތެވެ. އެންމެ ދޮޅު އަހަރެއްހާ ދުވަހުގެ ތެރޭގައި 830 ފޫޓުގެ މޫދު ހިކި، ހޯރަފުއްޓާ ގުޅިގެން ދިޔައީ އެވެ. އެއީ ކުރިން ދެ ރަށެއްކަމެއް، ހޯރަފުއްޓަށް އަލަށް ޒިޔާރަތްކުރާ މީހަކަށް ނޭނގޭނެ އެވެ.\nމި ބަދަލަކީ އެ ރަށު ރައްޔިތުންނަށް އުފަލެކެވެ. އެއްވެސް ޚަރަދެއް ނުކޮށް ރަށުގެ ބިމަށް އިތުރުވި ބައެކެވެ. އެ ހިސާބުގަނޑުގެ މޫދު ވެސް ރީތިވުމާ އެކު، ރަށު ކައުންސިލުން ދެކެނީ، އެއީ ކުރިމަގުގައި ޓޫރިޒަމްގެ މަސައްކަތްތައް ފަށަން ވެސް ލިބުނު ފުރުސަތެއްގެ ގޮތުގަ އެވެ.\n"މި ރަށު މީހުންނަށް މޫދަށް އެރި، ދަތުރު ގޮސް، އުޅެން ފަހިވި ފުރުސަތެއް މިއީ،" ހޯރަފުށީ ކައުންސިލްގެ ރައީސް އަލީ އާރިފް ވިދާޅުވި އެވެ.\nހޯރަފުށީ ބަނދަރުމަތީގެ 360 ޕެނަރޯމާއެއް. -- ފޮޓޯ: އަބްދުﷲ އައުރާފް/މިހާރު\n"ދެ ރަށް ގުޅުމުން އެ ފުރުސަތު މި އޮތީ ބޮޑުވެފައި. އާއިލާތަކާއި ސްކޫލް ކުދިން ދަތުރު ގޮސް، ހިތްފަސޭހަކޮށްލަން ފަސޭހަވާނެ. އެއީ ނުލާހިކު ރީތި މޫދެއް އޮތް ތަނެއް."\nކުޑަފިނޮޅާ އެކު ރަށަށް ހޯދޭނެ އިގުތިސާދީ ފައިދާތަކެއް ވެސް އެބަ ހުރިކަން އާރިފް ފާހަގަކުރެއްވި އެވެ. އެގޮތުން ޓޫރިޒަމް ސަރަހައްދަކަށް އެ ހިސާބު ޚާއްސަކޮށްގެން ތަރައްގީކުރުމުގެ ވިސްނުން ކައުންސިލުން ގެންގުޅޭ ކަމަށް އޭނާ ވިދާޅުވި އެވެ.\n"އުއްމީދުކުރަނީ މި އަހަރުގެ ތެރޭގައި އެކަމަށް ހުޅުވާލެވޭނެ ކަމަށް، ސަރުކާރުގެ ހުއްދައާ އެކު،" އޭނާ ވިދާޅުވި އެވެ.\nރާއްޖޭގެ ރަށްރަށް ނާޒުކު ފަދައިން ގުދުރަތީ ގޮތުން އަންނަ ބަދަލުތައް ވެސް އެހާމެ ގިނަ އެވެ. އިއްޔެ ފެނުނު ބޮޑު ތުނޑި މާދަމާ ގިރާލަފާނެ އެވެ. އިއްޔެ ފުން ވިލަކަށް އޮތް މޫދު ތިލަވެ، ރަށެއް އުފެދިދާނެ އެވެ. ގިރުމާއި ވޮޑުމާއި، އަލުން ކުދިކުދި ރަށްރަށް ލޮނުގަނޑު މަތިން ދައްކާލުން ކަހަލަ އެތައް މަންޒަރެކެވެ.\nއިތުރު ލިޔުންތައް ތިމާވެށި ހއ. ތަކަންދޫ ހއ. ހޯރަފުށި ލެފުން ހއ. އަތޮޅު ރާއްޖޭގެ ރަށްތައް\nހޯރަފުށި އެއާޕޯޓަށް ތަކަންދޫ ކައިރިން ވެލިނަގާތީ ޝަކުވާ


Kiran: Raajje aai India ge champion | Mihaaru\nޓީސީގެ ކީޕަރު ނޭޕާލްގެ ކިރަން ޝެމްޝޮން.-- ފޮޓޯ: ނިޝާން އަލީ/ މިހާރު\n02 ޑިސެމްބަރ 2018 - 11:21 1 comment\nޓީސީ ސްޕޯޓްސް ކްލަބާ އެކު ދިރާގު ދިވެހި ޕްރިމިއާ ކާމިޔާބުކުރުމާ އެކު އެ ޓީމުގެ ނޭޕާލް ގޯލްކީޕަރު ކިރަން ޝެމްޝޮން އަށް މިވަނީ ހާއްސަ ޝަރަފެއް ލިބިފަ އެވެ. މިނެރްވާ ޕަންޖާބާ އެކު އިންޑިއާގެ އައި-ލީގު ވެސް މި އަހަރު ކާމިޔާބުކުރި ކިރަން މިވަނީ އެއް އަހަރު ތެރޭ، ދެކުނު އޭޝިއާގެ އެންމެ ވަރުގަދަ ދެ ލީގު ކާމިޔާބުކޮށްފަ އެވެ.\nމިދިޔަ އަހަރު ޓީސީއާ ގުޅުނު ކިރަން މި އަހަރު ފުރަތަމަ ފެނުނީ އިންޑިއާގެ މިނެރްވާ ޕަންޖާބުންނެވެ. މިނެރްވާ އަށް ކުޅެދިން އަށް މެޗުގައި ވެސް ކިރަން ވަނީ މޮޅު ކުޅުމެއް ދައްކައިފަ އެވެ. އަދި އެ ޓީމުން އައި ލީގު ޗެމްޕިއަންކަން ހޯދައި އަންނަ އަހަރުގެ އޭއެފްސީ ކަޕުގެ ގްރޫޕް ސްޓޭޖުން ޖާގަ ހޯދައިދިނުމުގައި ކިރަންގެ ދައުރު ބޮޑެވެ.\nއުމުރުން 28 އަހަރުގެ ކިރަން އަލުން ޓީސީއާ ގުޅުނީ މިދިޔަ ޖޫން މަހު ތެރޭގަ އެވެ. އޭނާ ދެ ވަނަ ފަހަރަށް ގެންނަން ޓީސީން ނިންމީ މި ފަހަރުގެ ދިވެހި ޕްރިމިއާ ލީގަށް ޓީސީ ވަރުގަދަކުރުމުގެ ގޮތުންނެވެ. މި އަހަރު ޓީސީގެ ގޯލުގައި އޭގެ ކުރިން ތިން ކީޕަރުން ކުޅުނެވެ. އެއީ ރާއްޖޭގެ ދެ ކީޕަރުން ކަމަށްވާ އިފްރާހް އަރީފް (އިފްރާ) އާއި އިބްރާހިމް ނަދީމް (ރިކޫ)ގެ އިތުރުން ޑިމިޓްރީ އަސްނިން އެވެ. އަސްނިންގެ އަތަށް ލިބުނު އަނިޔާއިން އޭނާ އެއްކޮށް ރަނގަޅެއް ނުވުމުން ޓީސީން އޭނާ ދޫކޮށްލަން ނިންމި އެވެ.\nނޭޕާލް ގައުމީ ޓީމުގެ އެއް ވަނަ ގޯލްކީޕަރުގެ މަގާމު ފުރަމުން އަންނަ ކިރަން ވަނީ ލީގު ޗެމްޕިއަންކަން ޓީސީ އަށް ހޯދައިދިނުމުގައި މުހިއްމު ދައުރެއް އަދާކޮށްފަ އެވެ. ހާއްސަކޮށް މުހިއްމު މެޗުތަކުގައި އޭނާ ދެއްކި މޮޅު ކުޅުން ފާހަގަކުރަން ޖެހެ އެވެ. ލީގުގެ ފުރަތަމަ ބުރުގައި ނިއު ރޭޑިއަންޓާ ދެކޮޅަށް އޭނާ ދެއްކި މޮޅު ކުޅުމަކީ ފާހަގަކުރަން ޖެހޭ މެޗެކެވެ. އެ މެޗުގައި ނިއު އިން ފޮނުވާލި ނުރައްކާތެރި ގިނަ ހަމަލާތަކެއް ކިރަން ވަނީ ހުއްޓުވައިފަ އެވެ.\n"ކިރަން އަކީ ހަގީގަތުގައި ވަރަށް ތަޖުރިބާކާރު ކީޕަރެއް. ޓީސީ އަށް އޭނަގެ ތަޖުރިބާ އާއި ގޭމް ރީޑިން ސްކިލްސް ވަރަށް މުހިއްމު. އަނެއްކޮޅުން އޭނަ އަކީ ޓީސީއާ ވަރަށް ގުޅޭ ވެސް ކީޕަރެއް. ދަނޑުމަތީގައި ވެސް އެކަން ވަރަށް ރަނގަޅަށް ފެނިގެންދޭ،" ލީގުގެ މެޗަކަށް ފަހު ކިރަންއާ ބެހޭގޮތުން ޓީސީގެ ކޯޗު މުހައްމަދު ނިޒާމް (ނިޒާމްބެ) ބުންޏެވެ.\nއެފްއޭއެމްގެ ސީނިއާ ނައިބު ރައީސް ޝަކީބް (ކ) އެންމެ މޮޅު ކީޕަރުގެ އެވޯޑް ކިރަންއާ ހަވާލުކުރަނީ. -- ފޮޓޯ: އަހުމަދު ނިޝާތު/ މިހާރު\nމި ފަހަރުގެ ސާފް ސުޒުކީ ކަޕްގައި ނޭޕާލް ގައުމީ ޓީމަށް ކޯޗުކޮށްދިން ކޯޗު ބާލް ގޯޕާލް މަހާރަޖަން ދެކޭގޮތުގައި ކިރަން އަކީ އޭޝިއާގެ ކޮންމެ ޓީމަކަށް ވެސް ކުޅެވޭ ފެންވަރުގެ މޮޅު ކީޕަރެކެވެ.\n"ކިރަން އަންނަނީ އޭނާ ކުޅޭ ކޮންމެ ޓީމެއްގައި ވެސް އެއް ފެންވަރެއްގައި މޮޅު ކުޅުމެއް ދައްކަމުން. އަހަރެން ހައިރާނެއް ނުވޭ އޭނަގެ މޮޅު ކުޅުމާ އެކު (މިނެރްވާ) އަށް އައި ލީގު ލިބުނީމަ. އެއީ ހަގީގަތުގައި ކިރަން އަކީ އޭޝިއާގެ ކޮންމެ ޓީމަކަށް ކުޅެވޭނެ ކީޕަރެއް،" މި ފަހަރުގެ ސާފް ސުޒުކީ ކަޕްގެ ސެމީ ފައިނަލުގައި ރާއްޖެއާ ދެކޮޅަށް ކުޅުނު މެޗުގެ ކުރިން އޮތް ނޫސްވެރިންގެ ބައްދަލުވުމުގައި ބާލް ގޯޕާލް ބުންޏެވެ.\nކިރަން އަކީ ފާއިތުވި ތިން އަހަރަށް ބަލާއިރު ލީގުގެ އެންމެ މޮޅު ކީޕަރުގެ މަގާމު ހޯދި ބިދޭސީ ދެ ވަނަ ކީޕަރެވެ. މީގެ ކުރިން 2016 ވަނަ އަހަރު ލީގުގެ އެންމެ މޮޅު ކީޕަރުގެ މަގާމު ހޯދީ ކްލަބް އީގަލްސް އަށް ކުޅޭ ސްރީލަންކާގެ ކީޕަރު ސުޖަން ޕެރޭރާ އެވެ.\nއިތުރު ލިޔުންތައް ޓީސީ ސްޕޯޓްސް ދިރާގު ދިވެހި ޕްރިމިއާ ލީގު 2018


SunOnline: Environment ministry ge state minister akah Mughnee ahyanukohfi\nއެންވައިރުމެންޓް މިނިސްޓްރީގެ ސްޓޭޓް މިނިސްޓަރަކަށް މުޣްނީ އައްޔަނުކޮށްފި\nމުއާވިޔަތު އަންވަރު 02 Mar 2022, 14:15\nސްޓެލްކޯގެ ކުރީގެ އެމްޑީ މުޣްނީ: އޭނާ ވަނީ އެންވައިރުމެންޓް މިނިސްޓްރީގެ ސްޓޭޓް މިނިސްޓަރަކަށް އައްޔަނުކުރައްވާފައި --- ސަން ފައިލް ފޮޓޯ/ ފަޔާޒު މޫސާ\nއެންވައިރުމެންޓް މިނިސްޓްރީގެ ސްޓޭޓް މިނިސްޓަރަކަށް ސްޓެލްކޯގެ ކުރީގެ މެނޭޖިން ޑިރެކްޓަރު ހަސަން މުޣްނީ މިއަދު އައްޔަނުކޮށްފިއެވެ.\nއެންވައިރުމެންޓް މިނިސްޓްރީގެ ސްޓޭޓް މިނިސްޓަރަކަށް މުޣްނީ އައްޔަނު ކުރެއްވިއިރު އޭނާ ކުރިން ހުންނެވި ސްޓެލްކޯގެ އެމްޑީކަމުން ވަކިކޮށް އެ މަގާމް ހަވާލުކޮށްފައިވަނީ, އިލެކްޝަން ކޮމިޝަނުގެ ކުރީގެ ރައީސް އަހްމަދު ޝަރީފްއާއެވެ.\nމުޣްނީއާ އެކު އެންވައިރުމެންޓް މިނިސްޓްރީގައި މިވަގުތު ހަ ސްޓޭޓް މިނިސްޓަރުން ތިއްބަވައެވެ. އެއީ ޢަލީ ޞާލިޙްއާ އަޙްމަދު މުޖްތަބާއާ ޑރ. ޢަބްދުﷲ ނަޞީރުގެ އިތުރުން މުޙައްމަދު ޝަރީފު އަދި ޚަދީޖާ ނަސީމްއެވެ. ސްޓޭޓް މިނިސްޓަރެއްގެ މުސާރައަކީ 41،000 ރުފިޔާއެވެ.\nސްޓެލްކޯގެ އެމްޑީއަކަށް ހުންނެވިއިރު މުޣްނީއަށް މުސާރައާއި އިނާޔަތްތަކާއެކު މަހަކު 98،000 ރުފިޔާ ލިބެއެވެ.\nމިވަގުތު އެ މިނިސްޓްރީގައި ސިޔާސީ މަގާމުތަކުގައި 30 ބޭފުޅަކު އެބަތިއްބަވައެވެ.\nމުޣުނީ ވަނީ މެލޭޝިއާގެ ހެލްޕް ޔުނިވަރސިޓީން ބެޗެލަރ އޮފް ސައިންސް ހާޞިލްކުރައްވާ، އެމެރިކާގެ ބްރޭންޑައިސް އިންޓަރނޭޝަނަލް ބިޒްނަސް ސްކޫލުން މާސްޓަރ އޮފް ބިޒްނަސް އެޑްމިނިސްޓްރޭޝަން ފުރިހަމަކުރައްވާފައެވެ.


Israel ge hamalaaeh gai Palestine ge7meehun meehaku maraalaifi\nއިޒްރޭލުގެ ހަމަލާއެއްގައި ފަލަސްތީނުގެ ހަތް މީހަކު މަރާލައިފި\nއެ ހަމަލާތަކުގައި މަރުވި މީހުންގެ ތެރޭގައި ޣައްްޒާ ކޮންޓްރޯލްކުރާ ހަމާސް ޖަމާއަތުގެ އިސް ކޮމާންޑަރެއް ވެސް ހިމެނޭކަމަށް އެ ޖަމާއަތުން ވަނީ ބުނެފަ އެވެ. -- ފޮޓޯ: އޭޕީ\nޣައްޒާ (ނޮވެމްބަރު 11) - އިޒްރޭލު ސިފައިން އިއްޔެ ދިން ހަމަލާތަކެއްގައި ފަލަސްތީނުގެ ހަތް މީހުން މަރުވެފައިވާ ކަމަށް ރިޕޯޓުތައް ބުނެފި އެވެ.\nއެ ހަމަލާތަކުގައި މަރުވި މީހުންގެ ތެރޭގައި ޣައްްޒާ ކޮންޓްރޯލްކުރާ ހަމާސް ޖަމާއަތުގެ އިސް ކޮމާންޑަރެއް ވެސް ހިމެނޭކަމަށް އެ ޖަމާއަތުން ވަނީ ބުނެފަ އެވެ.\nހަމާސް އިން ބުނި ގޮތުގައި، އިޒްރޭލު ސިފައިން ޣައްޒާއަށް ވަނީ އެ ކޮމާންޑަރު މަރާލަން ކަމަށާއި، އޭގެ ފަހުން ވައިގެ ހަމަލާތައް ކުރިއަށް ގެންގޮސްފައިވަނީ އިޒްރޭލު ސިފައިންގެ ޓީމު ސަލާމަތުން ނެރުމަށްކަމަށް ވެސް އެ ޖަމާއަތުން ވަނީ ބުނެފަ އެވެ.\nއެ ކުރިމަތިލުންތަކުގައި، އިޒްރޭލު ސިފައިންގެ މީހަކު ވެސް މަރުވެފައިވާކަމަށް އިޒްރޭލުން ވަނީ ބުނެފަ އެވެ. އިޒްރޭލުން 40 އަށް ވުރެ ގިނަ ރޮކެޓު ފޮނުވާލައިގެން ދިން ވައިގެ ހަމަލާތަކުގައި، އާންމުންގެ ހަތަރު މީހަކު މަރުވެފައިވާކަމަށް ރިޕޯޓުތައް ވަނީ ބުނެފަ އެވެ.\nފަލަސްތީނު ރައްޔިތުންގެ ބިން އަނބުރާ ދިނުމަށް ގޮވާލާ ހަމަނުޖެހުން ބޮޑު ޣައްޒާއާ އިޒްރޭލު ގުޅޭ ބޯޑަރުގައި މުޒާހަރާތައް ކުރިއަށް ގެންދާތާ މިހާރު ވަނީ ހަތް މަސް ވެފަ އެވެ.\nމިއަހަރުގެ މާޗް 30 ގައި ފެށި މުޒާހަރާތަކުގައި މިހާތަނަށް 200 އަށް ވުރެ ގިނަ ފަލަސްތީނު މީހުން ޝަހީދުކޮށްލާފައިވާއިރު 18،000 އަށް ވުރެ ގިނަ މީހުން ވަނީ ޒަހަމްވެފަ އެވެ.


އުމަރު ސީރީޒްގެ ފުރަތަމަ އެޕިސޯޑް މިރޭ 10:20 ގައި ރާއްޖެޓީވީން...\nއުމަރު ސީރީޒް ރާއްޖެޓީވީގައި\nއުމަރު ސީރީޒްގެ ފުރަތަމަ އެޕިސޯޑް މިރޭ 10:20 ގައި ރާއްޖެޓީވީން ގެނެސްދެނީ\nސީރީޒްއަށް އަޑު އަޅާފައިވަނީ ރާއްޖެޓީވީގެ މުވައްޒަފުންގެ އިތުރުން، ރާއްޖޭގެ މަޝްހޫރު ފަންނާނުން\n31 އެޕިސޯޑް މި ސީރީޒްގައި ހިމެނޭ\nކޮންމެ ދެ ރެއިން އެއް ރޭ އައު އެޕިސޯޑެއް ގެނެސްދޭނެ\n13 އޭޕްރިލް 2021 | އަންގާރަ 19:49\nއުމަރު ސީރީޒްގެ އެޕިސޯޑެއްގެ މަންޒަރެއް\nމުސްލިމުންގެ ދެ ވަނަ ޚަލީފާ އުމަރު ބިން ޚައްޠާބުގެ ހަޔާތްޕުޅުގެ މައްޗަށް ހަދާފައިވާ ސީރީޒެއް ކަމުގައިވާ "އުމަރު ސީރީޒް"ގެ ފުރަތަމަ އެޕިސޯޑް އަންގާރަ ދުވަހުގެރޭ 10:20 ގައި ރާއްޖެޓީވީން ދައްކާނެއެވެ.\nމި ސީރީޒްގެ އެކްސްކްލޫސިވް ރައިޓްސް ގަނެ ދިވެހި ބަހުން ޑަބްކޮށްގެން މި ރަމަޟާން މަހު ރާއްޖެޓީވީން ގެނެސްދޭއިރު، ކޮންމެ ރެއަކުވެސް މިސީރީޒް ގެނެސްދޭނެއެވެ. އަދި ކޮންމެ ދެ ރެއިން އެއް ރޭ އައު އެޕިސޯޑެއް ގެނެސްދިނުމަށް ވަނީ ހަމަޖެހިފައެވެ. ޖުމްލަ 31 އެޕިސޯޑް ހިމެނޭ މިސީރީޒް ދައްކާނީ ކޮންމެ ރެއެއްގެވެސް 10:20 ގައެވެ.\nމި ސީރީޒްއަށް އަޑު އަޅާފައިވަނީ ރާއްޖެޓީވީގެ މުވައްޒަފުންގެ އިތުރުން، ރާއްޖޭގެ މަޝްހޫރު ފަންނާނުންނެވެ.\nއުމަރު ސީރީޒްގެ ބްރޯޑްކާސްޓިން ރައިޓްސް ގަނެ މިސީރީޒް އާންމުންނާ ހަމައަށް މި ގެނެސްދެނީ ދިވެހި ރައްޔިތުންގެ ދީނީ ހޭލުންތެރިކަން އިތުރުކުރުމުގެ ގޮތުންނެވެ. އަދި މަޝްހޫރު ސީރީޒްއެއް ދިވެހި ބަހުން ޑަބްކޮށް ދިވެހި އޯޑިއަންސާ ހަމައަށް ގެނެސްދިނުމަކީވެސް މިކަމުގެ މަގްސަދެކެވެ.\nއުމަރު ސީރީޒްއަކީ ގަތަރު ޓީވީގެ އުފެއްދުމެކެވެ. ގަތަރު މީޑިޔާ އެޖެންސީ (ގަތަރު ޓީވީ) އާއި މިޑްލް އީސްޓް ބްރޯޑްކާސްޓިން ސެންޓަރާ ދެމެދު ވެވުނު އެއްބަސްވުމެއްގެ ދަށުން އުފައްދާފައިވާ މިސީރީޒްއަކީ އަރަބް ޕްރޮޑަކްޝަނަކުން މިހާތަނަށް އުފެއްދި އެންމެ ބޮޑު ޕްރޮޑަކްޝަން ކަމަށް މިޑްލް އީސްޓް ބްރޯޑްކާސްޓިން ސެންޓަރުން ވަނީ ބުނެފައެވެ. މި ސީރީޒްގައި 30،000 އެކްޓަރުން ހަރަކާތްތެރި ވެފައިވާއިރު 10 ގައުމަކުން ޓެކްނިކަލް ޓީމުތައް ވަނީ ބައިވެރިވެފައެވެ.\nމިސީރީޒްގެ ޑައިރެކްޓަރ ބުނެފައިވަނީ އެންމެ ބޮޑު ގޮންޖެހުމެއްގެ ގޮތުގައި ކުރިމަތިވިކަމަކީ މައްކާގެ އޭރުގެ މަންޒަރުތައް ގެނެސްދިނުން ކަމަށެވެ. އަދި އެންމެ ދުވަހެއްގެ ޝޫޓިންއަށް ވެސް 500 އެކްޓަރުން އެންމެ މަދުވެގެން ބޭނުންވި ކަމަށް ވަނީ ބުނެފައެވެ. އެދުވަސްވަރު ހިނގާފައިވާ ގިނަ ހަނގުރާމަތަކެއްވެސް މިސީރީޒްގައި ހިމެނެއެވެ.\nމިސީރީޒް އެކި ބަހުން ޑަބްކޮށްގެން މިހާތަނަށް ގެނެސްދީފައިވާއިރު އިނގިރޭސި ބަހުން ސަބްޓައިޓަލް އަރުވައިގެން ޔޫޓިޔުބަށްވެސް މިސީރީޒް ވަނީ އަޕްލޯޑްކޮށްފައެވެ. މިހާތަނަށް އައިއިރު 10 ގައުމެއްގެ ޓީވީ ސްޓޭޝަންތަކުން އެގައުމުތަކުގެ ރަސްމީ ބަހުން ޑަބްކޮށްގެން މިސީރީޒް ގެނެސްދީފައިވެއެވެ. އޭގެތެރޭގައި ތުރުކީ، އިންޑޮނީޝިޔާ، އިރާން ހިމެނެއެވެ. މިއީ ދިވެހި ބަހުން ޑަބްކޮށްގެން މިސީރިޒް ގެނެސްދޭ ފުރަތަމަ ފަހަރެވެ.\nއެގޮތުން އުމަރުގެފާނު މައްކާގައި ހޭދަކުރެއްވި ދުވަސްވަރާއި ރަސޫލާ(ޞ) ސުވަރުގެ ވަޑައިގެންނެވުމާއި މުސްލިމުންގެ ފުރަތަމަ ޚަލީފާ އަބޫބަކުރުގެފާނު ޚަލީފާކަމުގައި ހިނގާދިޔަ ކަންތައްތައްވެސް މިސީރީޒްގައި ގެނެސްދެއެވެ.\nރާއްޖެޓީވީ ރާއްޖެޓީވީ ޕްރޮގްރާމްސް\n14 އޭޕްރިލް 2021 | ބުދަ 02:14\nރިޕީޓް ފޮނުވަނީ ކޮންއިރަކު ތޯ؟


Youth minstry muvahzafunah Ministeruge Khaasa Hadhiyaaeh\nޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް މިނިސްޓަރު އަހުމަދު މަހުލޫފް\nޔޫތު މިނިސްޓްރީގެ މުވައްޒަފުންނަށް މިނިސްޓަރުގެ ހާއްސަ ހަދިޔާއެއް\nމިނިސްޓުރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް ގައި މަސައްކަތް ކުރައްވާ މުވައްޒަފުން ވަޒީފާގައި އުޅޭ ވަގުތުގައި ދަރިންނާއި އަދި އާއިލާއެކު ވަގުތު ކޮޅެއް ހޭދަކޮއްލުމުގެ ފުރުސަތު ދިނުމަށް ނިންމައިފިއެވެ.\nމިކަން މިއަދު ހާމަ ކުރެއްވީ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހުމަދު މަހުލޫފް ކުއްވި ޓްވީތެއްގައެވެ.\nމަހުލޫފް ވިދާޅުވީ "ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގައި މަސައްކަތް ކުރައްވާ މުވައްޒަފުންގެ ތުއްތު ދަރިންނަށް، މައިންބަފައިން ވަޒީފާގައި އުލޭ ވަގުތު ޒިޔާރަތްކޮށް ވަގުތު ކޮޅެއް ހޭދަކޮއްލުމުގެ ފުރުސަތު ކަނޑައެޅޭ އުސޫލެއްގެ ތެރެއިން ހަމަ ޖައްސައިފި" ކަމަށެވެ.\nYouth,Sports & Community Empowerment Ministy ga masakaiy kuravvaa muahzafunge thuthu dharinnah, mainbafainn vazeefaaga ulhey vaguthu ziyaaraiykoh vaguthukolheh heydha kollumuge furusathu, kandaelhey usoolehge therein hamajassaifin.\n— Ahmed Mahloof (@AhmedMahloof) December 6, 2018\nމިނިސްޓަރ މިގޮތަށް ޓްވީޓްކުރެއްވި ނަމވެސް މިކަން ކުރާނެ އުސޫލެއް ހާމަ ކުރައްވާފައެއް އަދި ނުވެއެވެ. މިކަމާ ގުޅިގެން މިނިސްޓްރީގެ ބަހެއް އަދި ރަސްމީ ކޮއް ލިބިފައެއް ނުވެއެވެ. އަދި ވަގުތު ދީފައިވަނީ ކިހާ މިންވަރަކަށް ކަމެއް ވެސް ހާމައެއް ނުކުރެއެވެ.\nމިނިސްޓުރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް މިނިސްޓަރކަމަށް އަހުމަދު މަހުލޫފާ ހަވާލު ވުމާއެކު އެ މިނިސްޓްރީއާއި ޒުވާނުންނާ ކުޅިވަރުގެ ކަންކަމަށް ބޮޑެތި ބަދަލު ތަކެއް ގެންނަމުށް އޭނާ އަންނަނީ މަސައްކަތް ކުރައްވަމުންނެވެ. އެގޮތުން އެމިނިސްޓްރީގެ މުވައްޒަފުނަށް އެމީހަކު ބޭނުން ސިޔާސީ ފިކުރަކަށް އުލޭވޭވޭނެ ކަމަށާ އެކަން ކަމަށް މަޖުބޫރު ނުކުރައްވާނެ ކަމަށް ނިންމި ނިންމުން ފާހަގަކޮށްލެވެއެވެ.


India ge mashooru athlete Milkha Singh maruvejje - AO News\nއިންޑިއާގެ މަޝްހޫރު އެތްލީޓް މިލްކާ ސިންގް މަރުވެއްޖެ\nއިންޑިއާގެ މަޝްހޫރު އެތްލީޓް މިލްކާ ސިންގް ކޮވިޑް ބައްޔަށް ފަރުވާދެމުން ދަނިކޮށް މަރުވެއްޖެއެވެ.\nއުމުރުން 91 އަހަރުގެ މިލްކާ ސިންގް މަރުވީ ޗަންދީގަރްގެ ނެހެރޫ ހޮސްޕިޓަލްގައި ފަރުވާ ދެމުން ދަނިކޮށް މިދިޔަ ހުކުރު ދުވަހުއެވެ. ކޮވިޑް19 އަށް ޕޮޒިޓިވްވެ މިލްކާ ސިންގް ހޮސްޕިޓަލުގައި އެޑްމިޓް ކުރީ މިދިޔަ މަހުގެ ތެރޭގައެވެ.\nހޮސްޕިޓަލްގެ އައިސީޔޫގައި ފަރުވާދިނުމަށްފަހު މިލްކާ ސިންގްގެ ހާލު ރަނގަޅު ވުމާއި އެކު، ޢާއިލާގެ އެދުމުގެ މަތިން އޭނާ ވަނީ ގެއަށް ދޫކޮށްލާފައެވެ. އެހެންނަމަވެސް މި މަހުގެ 03 ވަނަ ދުވަހު އަނެއްކާވެސް އޭނާގެ އޮކްސިޖަން ލެވެލް ދަށްވުމުގެ ސަބަބުން ހޮސްޕިޓަލުގައި އެޑްމިޓްކޮށްފައިވާއިރު، އޭނާގެ ކޮވިޑް ޓެސްޓުވަނީ ނެގެޓިވްވެފައެވެ.\nހޮސްޕިޓަލުގައި ފަރުވާދެމުން ދަނިކޮށް މިލްކާ ސިންގް މަރުވިކަން އާއިލާއިން މިއަދު އިއުލާންކޮށްފައިވާއިރު އިންޑިއާގެ ބޮޑު ވަޒީރުވެސް ވަނީ އާއިލާއަށް ތައުޒިޔާގެ މެސެޖެއް ފޮނުއްވާފައެވެ.\nމިލްކާ ސިންގްގެ އަނބިމީހާ އަދި އިންޑިއާ ވޮލީ ޓީމްގެ ކުރީގެ ކެޕްޓަން ނިރްމަލާ ކައުރް ވެސް ވަނީ މިދިޔަ ހަފްތާގައި ކޮވިޑްޖެހިގެން މަރުވެފައެވެ.\nމިލްކާ ސިންގް އަކީ ބުރަ މަސައްކަތުން ދުވުމުގެ ދާއިރާއިން ކުރިއަށް ގޮސް، ދުނިޔޭގެ އެކި ގައުމުތަކުގައި އިންޑިއާ ތަމްސީލް ކުރަން ފުރުސަތު ހޯދި މީހެކެވެ. އޭނާގެ ހަޔާތުގެ މައްޗަށް “މިލްކާ ބާގް މިލްކާ” ގެ ނަމުގައި ފިލްމެއްވެސް ވަނީ އުފައްދާފައެވެ.


Dhagandey ge vote Ronaldo ah, Fadhuwa ge vote Loyd ah\nދަގަނޑޭގެ ވޯޓް ރޮނާލްޑޯ އަށް، ފަދުވާގެ ވޯޓް ލޯއިޑް އަށް\nއެންމެ މޮޅު އަންހެން ކުޅުންތެރިޔާގެ އެވޯޑް ގެންދިޔަ އެމެރިކާގެ ކާލީ ލޯއިޑް (ކ) އާއި އެންމެ މޮޅު ފިރިހެން ކުޅުންތެރިޔާގެ އެވޯޑް ގެންދިޔަ ޕޯޗްގަލްގެ ކްރިސްޓިއާނޯ ރޮނާލްޑޯ (ވ) ފަދުވާގެ އެއް ވަނަ ކުޅުންތެރިޔާގެ ވޯޓް ދިނީ ކާލީ ލޯއިޑް އަށް ދަގަނޑޭގެ އެއް ވަނަ ވޯޓޤ ދިނީ ރޮނާލްޑޯ އަށް ---\nފީފާ އިން މުޅިން އަލަށް ދޭން ފެށި ފީފާ "ދަ ބެސްޓް އެވޯޑް" ގެ މޮޅު ކުޅުންތެރިޔާ ހޮވަން ގައުމީ ޓީމުތަކުގެ ކެޕްޓަނުންނާއި ކޯޗުންނަށް ހުޅުވާލި ފުރުސަތުގައި ދިވެހި ގައުމީ ފިރިހެން ޓީމުގެ ކެޕްޓަން އަލީ އަޝްފާގް (ދަގަނޑޭ) ގެ އެއް ވަނަ ކުޅުންތެރިޔާގެ ވޯޓް އެވޯޑް ކާމިޔާބު ކުރި ޕޯޗްގަލްގެ ކްރިސްޓިއާނޯ ރޮނާލްޑޯ އަށް ދިން އިރު، ގައުމީ އަންހެން ޓީމުގެ ކެޕްޓަން ފަދުވާ ޒާހިރުގެ އެއް ވަނަ ކުޅުންތެރިޔާގެ ވޯޓް އެވޯޑް ކާމިޔާބު ކުރި އެމެރިކާގެ ކާލީ ލޯއިޑް އަށް ދީފި އެވެ.\nދަގަނޑޭގެ ދެވަނަ އަށް އެންމެ މޮޅު ކުޅުންތެރިޔާގެ އެވޯޑް އޭނާ ދީފައި ވަނީ އެވޯޑްގައި ވެސް ދެ ވަނަ ލިބުނު އާޖެންޓީނާގެ ލިއޮނަލް މެސީ އަށެވެ. އޭނާގެ ތިން ވަނަ އަށް އެންމެ މޮޅު ކުޅުންތެރިޔާގެ އެވޯޑް ދިނީ އުރުގުއޭގެ ލުއިސް ސުއަރޭޒް އަށެވެ.\nފަދުވާގެ ދެ ވަނަ އަށް އެންމެ މޮޅު ކުޅުންތެރިޔާގެ ވޯޓް އޭނާ ދީފައި ވަނީ ޖަޕާނުގެ ސާކީ ކުމަގައި އަށެވެ. އޭނާގެ ތިން ވަނަ އަށް އެންމެ މޮޅު ކުޅުންތެރިޔާގެ ވޯޓް ދީފައިވަނީ ބްރެޒިލްގެ މާތާ އަށެވެ.\nކޯޗުންގެ އެވޯޑުގައި ދަގަނޑޭގެ އެއް ވަނަ ކޯޗްގެ ވޯޓް އޭނާ ދީފައިވަނީ މިދިޔަ ސީޒަންގައި ބަޔާން މިޔުނިކަށް ކޯޗް ކޮށްދިން މިހާރު މެންޗެސްޓާ ސިޓީގެ ކޯޗް ސްޕެއިންގެ ޕެޕް ގާޑިއޯލާ އަށެވެ. ދެ ވަނަ އަށް އެންމެ މޮޅު ކޯޗްގެ ގޮތުގައި އޭނާ ވޯޓް ދީފައި ވަނީ ބާސެލޯނާގެ ކޯޗް ސްޕެއިންގެ ލުއިސް އެންރީކޭ އަށެވެ. ތިން ވަނަ އަށް އެންމެ މޮޅު ކޮޗްގެ އެވޯޑް ދީފައި ވަނީ ރެއާލް މެޑްރިޑްގެ ކޯޗް ޒައިނުއްދީން ޒިދާނަ ށެވެ.\nފަދުވާގެ އެންމެ މޮޅު ކޯޗްގެ އެވޯޑް އޭނާ ދީފައިވަނީ އެމެރިކާގެ ގައުމީ ޓީމުގެ ކޯޗް އެލިސް ޖިލް އަށެވެ. ދެ ވަނަ އަށް އެންމެ މޮޅު ކޯޗްގެ އެވޯޑް އޭނާ ދީފައިވަނީ މޮޅު ކޯޗްގެ އެވޯޑް ގެންދިޔަ ޖަރުމަންގެ ގައުމީ ޓީމުގެ ކޯޗް ސިލްވިއާ ނައިޑް އަށެވެ. އޭނާގެ ތިން ވަނަ އަށް އެންމެ މޯޅު ކޯޗްގެ ވޯޓް ދީފައި ވަނީ ފްރާންސްގެ ގައުމީ ޓީމުގެ ކޯޗް ފިލިޕޭ ބެރުޖޫރޫ އަށެވެ.\nކޯޗުންގެ ވޯޓް ދިނުމުގެ ފުރުސަތުގައި ގައުމީ ފިރިހެން ޓީމުގެ ކޯޗް އޮސްޓްރޭލިއާގެ ޑަރެން ސްޓްވާޓް އޭނާ އަށް އެންމެ މޮޅު އެއް ވަނަ ކުޅުންތެރިޔާގެ ވޯޓް ދީފައި ވަނީ ވޭލްސްގެ ގެރެތު ބޭލް އަށެވެ. ދެ ވަނަ ވޯޓް ދީފައި ވަނީ ރޮނާލްޑޯ އަށެވެ. ތިން ވަނަ ވޯޓް ދީފައި ވަނީ މެސީ އަށެވެ.\nމޮޅު ކޯޗްގެ އެވޯޑްގައި ސްޓްވާޓް އެއް ވަނަ ކޯޗްގެ ވޯޓް ދީފައި ވަނީ މޮޅު ކޯޗްގެ އެވޯޑް ގެންދިޔަ ލެސްޓާ ސިޓީގެ ކޯޗް އިޓަލީގެ ކްލައުޑިއޯ ރަނިއޭރީ އަށެވެ. ދެ ވަނަ ވޯޓް ދީފައި ވަނީ ލިވަޕޫލްގެ ކޯޗް ޖަރުމަންގެ ޔޯގަން ކޮލޮޕް އަށެވެ. ތިން ވަނަ ވޯޓް ދީފައިވަނީ ޒިދާން އަށެވެ.\nގައުމީ އަންހެން ޓީމުގެ ކޯޗް ޖަޕާނުގެ ނައޯކޯ ކަވަމޯޓާ (ރިއޯ ކޯޗް) އެއް ވަނަ ކުޅުންތެރިޔާގެ ވޯޓް ދީފައި ވަނީ ސާކީ ކުމަގައި އަށެވެ. ދެ ވަނަ ވޯޓް ދީފައިވަނީ ފްރާންސްގެ ކެމިލޭ އަބީލީ އަށެވެ. ތިން ވަނަ ވޯޓް ދީފައި ވަނީ ފްރާންސްގެ އެމެންޑީން ހެންރީ އަށެވެ.\nރިއޯ ކޯޗްގެ އެންމެ މޮޅު ކޯޗްގެ ވޯޓް ދީފައި ވަނީ ސިލްވިއާ ނައިޑް އަށެވެ. ދެ ވަނަ ވޯޓް ދީފައި ވަނީ ސްވިޑެންގެ ގައުމީ ޓީމުގެ ކޯޗް ޕިއާ ސުންހާގޭ އަށެވެ. ތިން ވަނަ އަށް އެންމެ މޮޅު ކޯޗްގެ އެވޯޑް ދީފައި ވަނީ ކެނެޑާގެ ގައުމީ ޓީމުގެ ކޯޗް ޖޯން ހާޑެމެން އަށެވެ.


Education Ministry'ge aa'gavaidhaa'eku Teacherunge adu'iveykan saabithu kohdheefi!\nތައުލީމީ ދާއިރާގައި މަސައްކަތް ކުރައްވާ ބައެއް ބޭފުޅުން / ގޫގުލް\n20 އޯގަސްޓު 20195ކޮމެންޓް\nއެޑިޔުކޭޝަން މިނިސްޓްރީގެ އާ ގަވައިދާއެކު ޓީޗަރުންގެ އަޑުއިވޭކަން ސާބިތުކޮށްދީފި!\nބަންދު ދުވަސްތަކުގައި ޓީޗަރުން މަސައްކަތަށް ނުނެރެވޭގޮތަށް އެޑިޔުކޭޝަން މިނިސްޓްރީން ހޯމަދުވަހު އެންގުމާއި ގުޅިގެން ޓީޗަރުންގެ އެސޯސިއޭޝަންއާއި ގިނަ ޓީޗަރުންތަކެއް ހިތްހަމަޖެހުން ފާޅުކޮށްފިއެވެ.\nމިނިސްޓްރީން ހޯމަ ދުވަހު ސްކޫލުތަކަށް ފޮނުވި ސާކިއުލާއެއްގައި ވަނީ އެޑިޔުކޭޝަންގެ ދަށުން ހިންގާ އިދާރާތަކާއި ސްކޫލުތަކުގައި މަސައްކަތްކުރާ މުވައްޒަފުން، ސަރުކާރު ބަންދު ދުވަސްތަކާއި ހުކުރު ދުވަހު މަސައްކަތަށް ނެރުން ހުއްޓާލަން ނިންމާފައިވާ ކަމަށެވެ. އެހެން ނަމަވެސް ގައުމީ މުނާސަބަތަކަށް ތައްޔާރުވުމަށް ސްކޫލްތަކާއި ހަވާލުކުރެވިފައިވާ މަސައްކަތްތައް ނިންމުމަށް ބޭނުންވާ މުވަޒަފުން މިނިސްޓްރީގެ ހުއްދައާއިއެކު ނެރެވޭނެ ކަމަށް ސާކިއުލާގައިވެއެވެ.\nމި ނިންމުމާއި ގުޅިގެން ޓީޗާސް އެސޯސިއޭޝަން އޮފް މޯލްޑީވްސްއިން ބުނެފައިވަނީ ގިނަ ޓީޗަރުންތަކެއް އެދިފައިވާ އެދުމަކީ ހުކުރު ދުވަސް ބަނދު ދުވަހެއްގެ ގޮތުގައި ބޭއްވުމަށް ކަމަށެވެ.\nއެޑިޔުކޭޝަން މިނިސްޓަރު ޑރ. އައިޝަތު އަލީ ސޮއިކުރައްވައި ފޮނުއްވި ސާކިއުލާއާއ ގުޅިގެން ޓީޗަރަކު ސީއެންއެމްއަށް ބުނީ، ގިނަ ޝަކުވާތަކެއް މިނިސްޓްރީއަށް ހުށައަޅަމުންދާ ކަމަށާއި، ބަންދު ދުވަސްތަކުގައި މަސައްކަތަށް ނުނެރުމަށް ނިންމި ނިންމުމަކީ އަދުގެ ސަރުކާރުން ޓީޗަރުންނާމެދު އަޅާލާކަމުގެ ހެއްކެއް ކަމަށެވެ.\n" އަޅުގަނޑު އުންމީދު ކުރަން ކުރިއަށް އޮތް މުސްތަގުބަލުގައި ޓީޗަރުންގެ ޝަކުވާތަށް އަޑުއަހައި، އަދިވެސް ހައްލު ނުކުރެވި ހުރި ބޮޑެތި ކަންކަން ހައްލު ކުރުމަށް މިނިސްޓްރީން މަސައްކަތް ކުރާނެކަމަށް. ބަންދު ދުވަސްތަކުގައި މަސައްކަަތަށް ނުނެރުމަށް އެންގި އެނގުމަކީ ފެށުމެއް، އޭގެން އެބަދޭހަވޭ އަދުގެ ސަރުކާރުން ޓީޗަރުންނާމެދު އަޅާލާކަން." ޓީޗަރަކު ބުންޏެވެ.\nޓީޗަރުން ހޯދުމަށް ގިނަ ގޮންޖެހުންތަކެއް ކުރިމަތިވެފައިވާ މި ދަނޑިވަޅުގައި އެޑިޔުކޭޝަން މިނިސްޓްރީން ނިންމި މި ނިންމުމަކީ ގިނަބައެއްގެ ރުހުން އެ މިނިސްޓްރީއަށް ލިބިގެންދިޔަ ނިންމުމެކެވެ.\nޓީޗަރުންގެ އިތުރު ގަޑީގެ ފައިސާވެސް އެއީ އެލް ޓީންގެ އަމިއްލަ ހަރު ުދާ ކަހަލަ......... އެޕްރައިޒަލްވެސް އެއީ އެމީހުންގެ އަމިއްލަ ކޮންޕެނީގެ މަސައްކތް ކަހަލަ\nޓީޗަރުންނަށް ލިބިދޭ ސަލާމް ބުނުމުގެ ހައްޤާއި އާއިލީ ޒިންމާގެ ހައްގުގެ ބޭނުން ކުރާކަމީވެސް ބައެއް ލީޑިން ޓީޗަރުން އެކަމާ ފާޑުކިޔާ އެބޭފުޅުންގެ އަބުރު ގެއްލުވާލަން މަސައްކަތްކުރާ ކަމެއް... މިއީ ހައިސިއްޔަތުގެ ވާހަކަ ދައްކާ ބޭފުޅުންގެ ހާ؛ލަތު......\nރަނގަޅުމާހަކައެއް ތިބުނީ ހުސްވީ\nބަލަ އައިސް ހާދަ ގަމާރޭ، ޓީޗަރުންނަށް އިތުރު ގަޑި ލިބެނީ އަސާސީ މުސާރައިގެ ފަސް ޕަސެންޓް، އިތިރު ގަޑި ހަމަވޭ މަހަކު މަސައްކަތު ދިހަ ދުވަސް މިނޭއިރު، އެހެން މީހަ ޓީޗަރުން ބޭނުމެއް ނުވާނެ ހުކުރު ހޮނިހިރުގަ ގޮސް އެތާ އޮންނާކަށް، ބަޖެޓް މަރުގަޔާވިސް ބޮޑުވިޔަސް ޓީޗަރުންނަށް ވާ ފައިދާއެއް ނެތް، އެއްކަލަ ޔާމީން ވެރިކަމުގަ އޮތީ ޓީޗަރުންގެ އިތުރު ގަޑި ލިމިޓްކޮށް ނިންމާފަ\nއިތުރު ގަޑީ ލާރި ނެތީ. ސަރުކާރު ހުސްވީ ބަޖެޓް މަރުގަޔާ؟؟؟؟


Patrik ge2goalun Czech Republic molhuvejje\nޕެޓްރިކްގެ ދެ ގޯލުން ޗެކް މޮޅުވެއްޖެ\nޗެކް ރިޕަބްލިކްގެ ޕެޓްރިކް ޝިކް މެޗުގެ ފުރަތަމަ ގޯލް ޖެހުމަށްފަހު އުފާފާޅުކުރަނީ. މެޗުގައި ފެނިގެން ދިޔަ ދެވަނަ ގޯލް ވެސް ޖެހީ އޭނާ\nޔޫރޯ ފުޓްބޯޅަ މުބާރާތުގައި ގުރޫޕް ޑީގެ ދެވަނަ މެޗުގައި ސްކޮޓްލެންޑް ބަލިކޮށް ޗެކް ރިޕަބްލިކުން މުބާރާތުގެ ފެށުން ރަނގަޅުކޮށްފި އެެވެ.\nސްކޮޓްލެންޑްގެ ގްލާސްގޯގެ ހެމްޕްޑެން ޕާކުގައި ކުޅުނު މިމެޗު ޗެކްރި ޕަބްލިކުން ކާމިޔާބު ކުރީ 2-1 ލަނޑުންނެވެ.\nފޯރިގަދަ ކުޅުމެއް ފެނިގެން ދިޔަ މި މެޗުގެ ދެ ލަނޑުވެސް ޖެހީ ޕެޓްރިކް ޝިކް އެވެ. ޖަރުމަނުގެ ޑެނިއެލް ސެބާޓް ރެފްރީ ކަން ކުރި މި މެޗުގެ ފުރަތަމަ ލަނޑު ޖެހީ މެޗުގެ 42 ވަނަ މިނެޓުގަ އެވެ. އަދި ދެވަނަ ލަނޑު ޖެހީ 52 މިނެޓުގަ އެވެ.\nޕެޓްރިކްގެ ދެވަނަ ލަނޑަކީ މި މުބާރާތުގައި މިހާތަނަށް އެންމެ ދުރުން ޖެހި ގޯލެވެ. ސްކޮޓްލެންޑްގެ ކީޕަރު ކުރިއަށް ނިކުމެ ހުރި ވަގުތުގެ ފައިދާ ނަގައި ޕެޓްރިކް މި ގޯލް ޖެހީ ސްކޮޓްލެންޑްގެ ހާފްގެ މެދަކާ ހިސާބުން ބޯޅަ ގޯލަށް ފޮނުވާލައިގެންނެވެ.\nމި މެޗުގައި ސްކޮޓްލެންޑް ބަލިވި ނަމަވެސް އެ ޓީމުން ރަނގަޅު ހަމަލާތަކެއް އުފައްދާ، ގޯލެއް ޖަހަން ވަރަށް ބޮޑަށް މަސައްކަތް ކުރި އެވެ. އެއް ހަމަލާގައި ގޯލް ދަނޑީގައި ބޯޅަ ޖެހި ބޭރުވިއިރު ދެވަނަ ހަމަލާގައި ބޯޅަ ވެއްޓުނީ ހުރަސް ދާގަނޑު މައްޗަށެވެ.\nސްކޮޓްލެންޑާއި ޗެކް ރިޕަބްލިކް މީގެ ކުރިން ވަނީ ހަތް ފަހަރު ބައްދަލުކޮށްފަ އެވެ. ސްކޮޓްލެންޑުން ހަތަރު މެޗު ކާމިޔާބުކުރިއިރު ޗެކް ރިޕަބްލިކް ކާމިޔާބު ކުރީ ދެ މެޗެވެ. ބާކީ މެޗު ނިމުނީ އެއްވަރުވެގެންނެވެ.\nމިރޭގެ މި މެޗާ އެކު ގުރޫޕް ޑީ ގައި ހިމެނޭ ހަތަރު ޓީމުން ވެސް މިވަނީ އެއް މެޗު ކުޅެފަ އެވެ.\nގުރޫޕްގެ ޑީ ގެ ފުރަތަމަ މެޗުގައި ރޭ ބައްދަލުކުރީ އިނގިރޭސިވިލާތާއި ކްރޮއޭޝިއާ އެވެ. އިނގިރޭސިވިލާތުން މެޗު ކާމިޔާބު ކުރީ 1-0 އިންނެވެ.\nގުރޫޕް ޑީ ގެ ޕޮއިންޓްތަކަށް ބަލާއިރު ޗެކް ރިޕަބްލިކާއި އިނގިރޭސިވިލާތުން އެ ޓީމުތަކުގެ ފުރަތަމަ މެޗު ކާމިޔާބުކޮށްފައިވާތީ އެ ދެ ޓީމަށް ވެސް ވަނީ ތިން ޕޮއިންޓް ލިބިފަ އެެވެ. ނަމަވެސް ޖެހި ގޯލުގެ އަދަދުން ގުރޫޕް ޑީ ގެ އެއްވަނަ ލިބިފައިވަނީ ޗެކް ރިޕަބްލިކަށެވެ. ބައިކޮޅަށް ވަދެފައިވާ އެއް ގޯލާއި އެކު ގުރޫޕްގެ ތިންވަނައިގައި އޮތީ ކްރޮއޭޝިއާ އެވެ. ގުރޫޕް ފުލުގައި ސްކޮޓްލެންޑް އޮތީ ބައިކޮޅަށް ވަދެފައިވާ ދެ ގޯލާއި އެކު އެވެ.\nކްރޮއޭޝިއާ އާއި ސްކޮޓްލެންޑަށް އެއްވެސް ގޯލެއް ޖެހިފައިވާ ނުވާތީ އާއި ފުރަތަމަ މެޗުން ބަލިވެފައިވާތީ އެއްވެސް ޕޮއިންޓެއް ވެސް ލިބިފައެއް ނުވެ އެވެ.


SunOnline: Russia in ufahdhaa S 400 nizaamuge baithah Turkey ah genasfi\nރަޝިޔާއިން އުފައްދާ އެސް 400 ނިޒާމުގެ ބައިތައް ތުުރުކީ އަށް ގެންގޮސްފި\nމުހައްމަދު ޖަވާދު ޔޫސުފު 13 Jul 2019, 10:32\nރަޝިއާގެ އެންޓަނޯވް މަރުކާގެ އެއާޓްރާންސްޕޯޓް ކާގޯ މަތިންދާ ބޯޓެއް ތުރުކީގެ ވައިގެ ބޭހަށް ޖައްސަނީ\nއަންކަރާ (ޖުލައި 13) : ރަޝިޔާއިން އުފައްދާ އެސް 400 މަރުކާގެ ދިފާއީ ނިޒާމުގެ ބައެއް ބައިތައް ރަޝިޔާއިން ފޯރުކޮށްދިނުމުން އެތަކެއްޗާ ހަވާލުވެއްޖެކަން ތުރުކީން ހާމަކޮށްފި އެވެ.\nތުރުކީގެ ދިފާއީ ވުޒާރާއިން ބުނީ އެސް 400 ނިޒާމުގެ ބައިތަކުގެ ފުރަތަމަ ޝިޕްމަންޓް ރަޝިޔާގެ އެއާޓްރާންސްޕޯޓް މަތިންދާބޯޓަކުން ގެންސްދީފި ކަމަށާ މިތަކެއްޗާ ހަވާލުވުމުގެ ރަސްމިއްޔާތު އޮތީ އަންކަރާގައި ހުންނަ އަސްކަރީ ބޭހެއްކަމަށްވާ މުރްދަތު ވައިގެ ބޭހުގައިކަމުގަ އެވެ.\nއެސް 400 ނިޒާމުގެ ބައިތައް ހިފައިގެން ރަޝިޔާގެ އެއާޓްރާންސްޕޯޓް މަތިންދާބޯޓުގެ ތިން ބޯޓުވަނީ އިއްޔެ މުރްދަތު ވައިގެ ބޭހަށް ޖައްސައިފަ އެވެ. އެސް 400 މަރުކާގެ ދިފާއީ ނިޒާމަކީ އެމެރިކާ އުފައްދާފައިވާ އެންމެފަހުގެ ޒަމާނީ ފައިޓާޖެޓްކަމަށް އެފް 35 މަރުކާގެ ސްޓެލްތް ފައިޓާ ޖެޓްވެސް ވައްޓާލުމުގެ ގާބިލްކަން ލިބިފައިވާ ނިޒާމެއްކަމުން ރަޝިޔާގެ މި އުފެއްދުމާމެދު އެމެރިކާ ވަނީ ކަންބޮޑުވެފަ އެވެ.\nނޭޓޯގެ ގައުމެއްކަމަށްވާ ތުރުކީ އެމެރިކާގެ އަސްކަރީ ބައިވެރިއެއްގެ ގޮތުގައި އޮވެ ރަޝިޔާގެ ހަތިޔާރު ގަންނަން ފެށުމުން އެމެރިކާވަނީ މާޔޫސްގެ އެފް 35 މަރުކާގެ ސްޓެލްތް ފައިޓާ ޖެޓް ތުރުކީއަށް ލިބުން މަނާކޮށްފަ އެވެ. މީގެ އިތުރުން މިމައްސަލާގައި އެމެރިކާވަނީ ތުރުކީއާ ދެކޮޅަށް ދަތިކުރުމުގެ ފިޔަވަޅުތައް އަޅާނެކަމުގެ އިންޒާރު ވެސް ދީފަ އެވެ. ނަމަވެސް އެމެރިކާގެ އެއްވެސް އިންޒާރަކަށް ބެލުމެއްނެތި ތުރުކީވަނީ އެސް 400 ނިޒާމުގެރަޝިޔާއިން ގަތުމުގެ ހުރިހާކަމެއް ނިންމާފައެވެ.\nތުރުކީންވަނީ އެމެރިކާ ގެ ބިރުދެއްކުންތަކަށާއި ދަތިކުރުމުގެ ފިޔަވަޅުތަކަށް ބޯނުލަނބާނެކަން ފާޅުގައި އެމެރިކާއަށް އަންގައި އެމެރިކާއަށް ގޮންޖަހައިފަ އެވެ. މިގޮތަށް އެމެރިކާއަށް ގޮންޖަހާލަން ތުރުކީއަށް ކެރުނީ އެމެރިކާ އިންޒާރުތައް ދިން ނަމަވެސް އެމެރިކާ އިގްތިސާދީ ގޮތުން ބަލިކަށިވެ ދުނިޔޭގައި އެމެރިކާގެ ބާރާއި ނުފޫޒު ކުޑަވެގެންދާކަން ކަށަވަރުވާތީ ކަމަށް މުރާސިލުން ބުނެ އެވެ. އެސް 400 މަރުކާގެ ދިފާއީ ނިޒާމުގެ ރުކުރުވާލަން ޖެހޭ ސަރަހައްދުތައް ކަނޑައެޅުމުގެ ކަންތައް ކުރިޔަށްދާކަން ތުރުކީގެ ރައީސް ރަޖަބް ތައްޔިބު އުރުދުޣާން ވަނީ ވިދާޅުވެފަ އެވެ.\nއުރުދުޣާން ވިދާޅުވެފައި ވަނީ އެސް ފޯހަންޑްރެޑްގެ ބެޓްރީތަކާއި އޭގެ ރާޑަރުތައް ރުކުރުވާލަންޖެހޭ ސަރަހައްދުތައް ކަނޑައެޅުމުގެ ކަންތައް ކުރިޔަށް ގެންދަނީ ތުރުކީގެ ދިފާއީ ވުޒާރާއާއި ސިފައިންގެ ޗީފް އޮފް ސްޓާފްގެ އޮފީސް ގުޅިގެންކަމުގަ އެވެ. ރަޝިޔާއިން އުފައްދާ އެސް 400 މަރުކާގެ ދިފާއީ ނިޒާމަކީ އެމެރިކާއިން އުފައްދާ މިބާވަތުގެ ދިފާއީ ނިޒާމުތަކަށްވުރެ މާ ގާބިލް އަދި ޓެކްނޮލޮޖީގެ ގޮތުން ފެންވަރުމަތީ ނިޒާމެއްކަމަށް އަސްކަރީ ތަޖްރިބާކާރުން ވިދާޅުވެ އެވެ. (އަނަތޯލިއާ ނޫސްއެޖެންސީ)


ސްވިމިންގ އެސޯސިއޭޝަން އޮފް މޯލްޑިވްސްގެ ކުރިއަށް އޮތް ދައުރަށް ހިންގާކޮމިޓީ އިންތިޚާބުކޮށްފި | Swimming Association of Maldives\nސްވިމިންގ އެސޯސިއޭޝަން އޮފް މޯލްޑިވްސްގެ ކުރިއަށް އޮތް ދައުރަށް ހިންގާކޮމިޓީ އިންތިޚާބުކޮށްފި\nnew executive committee of swimming association\nކުރިއަށް އޮތް ހަތަރު އަހަރުދުވަހުގެ ދައުރަށް ސްވިމިންގ އެސޯސިއޭޝަން އޮފް މޯލްޑިވްސްގެ ހިންގާ ކޮމިޓީ އިންތިޚާބުކޮށްފިއެވެ. 57 މެންބަރުންނާއި އެކު، މިރޭ މާލޭ ޔޫތު ސެންޓަރުގެ ސެމިނަރ ހޯލްގައި ބޭއްވި މި އިންތިޚާބުގައި ކުރިއަށްއޮތް ދައުރުގެ ރައީސްކަމަށް 51 ވޯޓުން ލިބިވަޑައިގެން އިންތިޚާބުވެވަޑައިގަތީ މިހާރުވެސް މިމަޤާމް ހުންނެވި މއ.ޓިއުލިޕްވިލާ، މުޙައްމަދު އަބްދުއްސައްތާރެވެ. 50 ވޯޓު ލިބިވަޑައިގެން ނައިބު ރައީސް ކަމަށް ހޮވިވަޑައިގަތީ އެސޯސިއޭޝަނުގެ ނައިބު ރައީސް ކަމުގެ މަޤާމު މިހާރުވެސް ހުންނެވި ފ.ނިލަންދޫ، ހިކިހުވަނދުމާގެ، އިސްމާޢީލް ޢަލީ އެވެ. ޚަޒާންދާރުގެ މަޤާމަށް 48 ވޯޓާއިއެކު އިންތިޚާބުވެވަޑައިގަތީ ބ.ތުޅާދޫ، ފެހިވިލު ޢަލީ ޝަމީމެވެ.\nއާންމު މެންބަރުން ތަމްޞީލްކުރެއްވުމަށް އިންތިޚާބުވެވަޑައިގެންވި3ބޭފުޅުންނަކީ ދަފްތަރު ރސ 9731، މުޙައްމަދު ސަމީރު (56 ވޯޓު)، ގ.މޭވާގެ، ޙަސަން ސިރާރު (55 ވޯޓު) އަދި ގ.ބްލޫލައިން، ޔާމީން ފައިސަލް އިބްރާޙީމް (36 ވޯޓު) އެވެ.\nއެސޯސިއޭޝަނުގެ5މެންބަރު ކްލަބުން، އެސޯސިއޭޝަނުގެ ހިންގާކޮމިޓީގައި އެކްލަބުތައް ތަމްޞީލްކުރުމަށް އިންތިޚާބުކުރީ މ.ހަތިހާ، އަޙްމަދު ފަޔާޟް (4 ވޯޓު) އެވެ.\nމިއިންތިޚާބުގެ ކަންތައްތައް ބަލަހައްޓަވައިދެއްވީ ޢަލީ ސަލީމް އަދި މުޙައްމަދު އަނީލް އެވެ. މިއިންތިޚާބުގެ ކަންކަން ހިނގާދިޔަގޮތް އޮބްޒާރވްކުރެއްވުމަށްޓަކައި ކުޅިވަރުގެ ޤައުމީ މަޖްލީހުގެ ފަރާތުން އަދި މޯލްޑިވްސް އޮލިމްޕިކް ކޮމިޓީގެ ފަރާތުން މަންދޫބުން ބައިވެރިވިއެވެ.\nއިންތިޚާބުގެ ވޯޓުގެ ނަތީޖާ ނިމުމާއިއެކު އެސޯސިއޭޝަނުގެ މިހާރުގެ އަދި އަލަށް އިންތިޚާބުވެވަޑައިގެންނެވި ރައީސް މުޙައްމަދު އަބްދުއްސައްތާރު މެންބަރުންނާއި މުޚާތަބުކުރައްވައި ވާހަކަފުޅުދެއްކެވިއެވެ. އަދި ފެތުމުގެ ކުޅިވަރު މިހާރަށްވުރެ ކުރިއަރުވައި ރަނގަޅުނަތީޖާތަކެއް ހޯއްދެވުމަށް ކުރިއަށްއޮތް ދައުރުގައިވެސް މަސައްކަތްކޮށްދެއްވާނެކަމަށް ވިދާޅުވިއެވެ. އަދި އެސޯސިއޭޝަނުން ރާވައިހިންގާ ޙަރަކާތްތަކުގައި މެންބަރުންގެ ފަރާތުންނާއި އެސޯސިއޭޝަނަށް ހެޔޮއެދޭފަރާތްތަކުން އަދި އެސޯސިއޭޝަނުގެ ސްޕޮންސަރުންގެ ފަރާތުން އަދި ވަކިން ޚާއްސަކޮށް މިނިސްޓްރީ އޮފް ޔޫތު އެންޑް ސްޕޯރޓްސްއާއި، މޯލްޑިވްސް އޮލިމްޕިކް ކޮމިޓީ ގެ ފަރާތުން ލިބެމުންދާ އެހީތެރިކަން ފާހަގަކޮށް ޝުކުރުއަދާކުރެއްވިއެވެ.\nYAAMIN FAISAL IBRAHIM\nސްވިމިންގ އެސޯސިއޭޝަން އޮފް މޯލްޑިވްސްގެ ކުރިއަށް އޮތް ދައުރަށް ހިންގާކޮމިޓީ އިންތިޚާބުކޮށްފި 05.18.2016


މާލޭގައި ދިރިއުޅޭ ދިވެހި ރައްޔިތެއް [ކޯވިޑް-19] އަށް މިއަދު ޕޮޒިޓިވްވުމާ ގުޅިގެން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ޤައުމާ މުޚާޠަބު ކުރައްވައި ދެއްކެވި ވާހަކަފުޅު - The President's Office\nމާލޭގައި ދިރިއުޅޭ ދިވެހި ރައްޔިތެއް [ކޯވިޑް-19] އަށް މިއަދު ޕޮޒިޓިވްވުމާ ގުޅިގެން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ޤައުމާ މުޚާޠަބު ކުރައްވައި ދެއްކެވި ވާހަކަފުޅު\n15 އޭޕްރިލް 2020، ރިފަރެންސް: SA/RIMS/2020/15\nމިއަދު އަޅުގަނޑު ދިވެހި ރައްޔިތުންނާ މި ބައްދަލުކޮށްލަނީ، މާލޭގައި ދިރިއުޅޭ ދިވެހި ރައްޔިތެއް، މިއަދު ހެނދުނު ކޯވިޑް 19 އަށް ޕޮޒިޓިވްވުމާ ގުޅިގެން، ދެން އަޅުގަނޑުމެން ޢަމަލުކުރުމަށް ނިންމާފައިވާ ބައެއް ކަންކަމުގެ މަޢުލޫމާތު ތިޔަބޭފުޅުންނާ ޙިއްޞާކޮށްލަން.\nދިވެހިރާއްޖޭގައި ކޯވިޑް 19 ފެތުރިގެން ހިނގައިދާނެ ޙާލަތަކަށް ސަރުކާރު މިއޮތީ ތައްޔާރަށް. ދައުލަތުގެ މުއައްސަސާތަކުން އަންނަނީ މިފަދަ ޙާލަތަކަށް ވަރަށް ބޮޑަށް ތައްޔާރުވަމުން. މުޅި ދުނިޔޭގައި ހަލުވިކަމާއެކު ފެތުރެމުން އަންނަ މި ބަލި، ރާއްޖޭގައިވެސް ފެތުރުމުގެ ފުރުޞަތު އޮތް ކަމަށް ބަލައި، ޖަނަވަރީ މަހުގެ ފުރަތަމަ ހަފުތާއިން ފެށިގެން، ދައުލަތުގެ ހުރިހާ މުއައްސަސާތައް ހިމެނޭގޮތަށް މި އަންނަނީ، މި ޙާލަތަށް ތައްޔާރުވަމުން. ވަކިން ޚާއްޞަކޮށް، މާލެތެރެއިން، އެންމެ މީހަކުވިޔަސް މި ބައްޔަށް ޕޮޒިޓިވްވެދާނެ ކަމަށް ބަލައި، އަޅުގަނޑުމެން މިތިބީ ތައްޔާރުވެގެން.\nމާލޭގައި ދިރިއުޅޭ ދިވެހި ރައްޔިތެއް، ކޯވިޑް 19 އަށް ޕޮޒިޓިވްވި ޚަބަރު އަޅުގަނޑަށް ލިބުނީ މިއަދު ހެނދުނު. މާލޭގައި ޤާއިމުކޮށްފައިވާ ފްލޫ ކްލިނިކަށް، އޭނާ ފަރުވާ ހޯދުމަށް ދިޔައީ، ރޯގާ ޖެހިފައި ހުރުމުން، އިއްޔެގެ ވަގުތެއްގައި. އޭނާގެ ކިބައިން ކޯވިޑް 19 އަށް ޝައްކުކުރެވޭ ޢަލާމާތްތަކެއް ހުރުމުން، ކޯވިޑް 19 އަށް ޓެސްޓުކުރީ އިއްޔެގެ ވަގުތެއްގައި.\nޓެސްޓުގެ ނަތީޖާ މިއަދު ލިބުމާއެކު، ބައްޔަށް ޕޮޒިޓިވްވާ ހުރިހާ މީހުންނާމެދުވެސް ޢަމަލުކުރާ އުސޫލުން، މިހާރު ކަންކަން ކުރަމުން އަންނަ ކަމުގައި ދަންނަވަން. އަދި މިހާތަނަށް އެނގިފައިވާ މަޢުލޫމާތުން، އެއީ ފަހުގެ ތާރީޚެއްގައި ރާއްޖެއިން ބޭރަށް ދަތުރުކޮށްފައިވާ މީހެއް ނޫން. އަދި މި ބައްޔަށް ޕޮޒިޓިވްވި މީހަކާ ސީދާ ބައްދަލުވިކަމަށްވެސް އެނގިފައެއް ނެތް.\nއެހެންކަމުން، އޭނާއަށް ބަލި ޖެހުނު ގޮތް ދެނެގަތުމުގެ މަސައްކަތް މިހާރު އަންނަނީ ކުރަމުން. އެހެންކަމުން، މިވަގުތު އޭނާއާ ސީދާ ބައްދަލުވި މީހުންވަނީ ދެނެގަނެވިފައި. އަދި އޭގެ އިތުރުންވެސް، އެކިއެކި ގޮތްގޮތުން އޭނާއާ ބައްދަލުވި އެހެން މީހުން ދެނެގަތުމުގެ މަސައްކަތް މިހާރު އަންނަނީ ކުރަމުން. އަދި މިހާތަނަށް ލިބިފައިވާ މަޢުލޫމާތުން އެޗް.ޕީ.އޭ.އިން ލަފާ ދީފައިވާ 11 މީހެއްގެ ސާމްޕަލް މިހާރު ވަނީ ނަގާފައި.\nއަޅުގަނޑު ހުރިހާ ރައްޔިތުންނަށްވެސް ޔަޤީންކަން މި އަރުވަނީ، ސަރުކާރުގެ އެންމެ މުހިއްމު އަމާޒަކީ، ދިވެހި ރައްޔިތުންނަށް ޞިއްޙީ ރައްކާތެރިކަން ފޯރުކޮށްދިނުންކަން. އެގޮތުން މި ބަލި ފެތުރޭ މިންވަރު ވީހާވެސް ކުޑަކުރުމަށް ކުރެވެން ހުރި ހުރިހާ މަސައްކަތެއް އަޅުގަނޑުމެން ކުރަމުން ގެންދާނެ ވާހަކަ ދަންނަވަން.\nމި ޚަބަރު ލިބުމާއެކު، އަޅުގަނޑު މިއަދު ހެނދުނު، ނޭޝަނަލް ސެކިއުރިޓީ ކައުންސިލާ ބައްދަލުކުރިން. އަދި ދައުލަތުގެ މުހިއްމު އިދާރާތަކުގެ އިސް ވެރިންނާ ބައްދަލުކުރިން. އެގޮތުން، ޞިއްޙީ ދާއިރާގެ ތަޖުރިބާކާރުންނާއި، ދައުލަތުގެ އިސް ވެރިންގެ ލަފަޔާއެކު، އެޗް.ޕީ.އޭ.އިން މިހާރުވަނީ، ކޮންޓެކްޓް ޓްރޭސިންގގެ މަސައްކަތް ނިމެންދެން، 24 ގަޑިއިރަށް މާލެ ވަގުތީގޮތުން ލޮކްޑައުން ކޮށްފައި. އަދި މިކަން އެޗް.ޕީ.އޭ.އިން މިހާރުވާނީ އިޢުލާނުކޮށްފައި. އަދި ޕޮޒިޓިވްވި މީހާއާ ސީދާ ބައްދަލުވި އެހެން މީހަކު ކާށިދުއަށް ދަތުރުކޮށްފައިވާތީ، ކޮންޓެކްޓް ޓްރޭސިންގގެ މަސައްކަތް ކުރުމަށްޓަކައި، ކާށިދޫވެސް މިހާރުވާނީ މޮނިޓަރިންގގެ ޙާލަތަށް ގެނެވިފައި.\nމިކަން ތަންފީޒު ކުރުމުގެ މަސައްކަތް، ދައުލަތުގެ މުއައްސަސާތަކުން ކުރިއަށް ގެންދާއިރު، ދިވެހި ރައްޔިތުންގެ ކިބައިން މިއަދު އަޅުގަނޑު އެދެނީ، ކެތްތެރިކަމާއެކު މިކަމަށް އެއްބާރުލުން ދެއްވުމަށް.\nމިކަމާ ގުޅިގެން ޢާންމު ދިރިއުޅުމުގެ ކަންކަމުގައި ދަތިތަކާ ކުރިމަތިވާނެކަން އަޅުގަނޑަށް އެނގޭ. އެހެން ނަމަވެސް، މުޅި މުޖުތަމަޢުގެ ރައްކާތެރިކަމަށް އަޅުގަނޑުމެން އެންމެން އެކުގައި މަސައްކަތް ކުރުމަކީ ވަރަށް މުހިއްމު ކަމެއް. ކެތްތެރިކަމާއި ޙިކުމަތްތެރިކަމާއެކު، އަޅުގަނޑުމެން އެކުގައި މަސައްކަތް ކުރުމުން، އިރާދަކުރެއްވިއްޔާ މިކަމުން އަރައިގަނެވޭނެ. ކާބޯތަކެއްޗާއި، ޒަރޫރީ ބޭނުމަށް ބޭނުންވާ ބޭހާއި، މިނޫންވެސް ހުރިހާ ތަކެއްޗެއްގެ ސްޓޮކް، ރަނގަޅު މިންވަރަކަށް އެބަހުރި. އަދި މިފަދަ ޙާލަތުގައިވެސް ޒަރޫރީ ބޭނުންތައް ފުއްދޭނެފަދަ ގޮތްތައް އިދާރާތަކުން މިވަނީ ރާވާފައި. މިކަންކަމުގެ ތަފްޞީލުތައް، އެ އިދާރާތަކުން ހާމަކުރަމުން ގެންދާނެ. އަދި މިފަދަ ޙާލަތުގައި ރައްޔިތުން ޢަމަލުކުރަންވީ ގޮތުގެ ތަފްޞީލުތައް، މިކަމުގެ ޓެކްނިކަލް ޓީމުތަކުން މީޑިއާއިން ހާމަކުރަމުން ގެންދާނެ ވާހަކަ ދަންނަވަން.\nއަޅުގަނޑު ނިންމާލަމުން އަދިވެސް އެއްފަހަރު، ހުރިހާ ރައްޔިތުންގެ ކިބައިން މި އެދެނީ، އެކަކު އަނެކަކާމެދު އޯގާތެރިކަމާއި އެކުވެރިކަމާއެކު މުޢާމަލާތް ކުރުމަށް. އަދި ކެތްތެރިކަން އިސްކުރައްވައި، އިސްލާމްދީނުގެ މަތިވެރި އުޞޫލުތަކުގެ ތެރެއިން، އެކަކު އަނެކަކަށް އެހީތެރިވުމަށް.\nމިހާތަނަށް އެއްވެސް ބޭހެއް އަދި ވެކްސިނެއް ހޯދިފައި ނެތް މި ބަލިން ރައްކާތެރިވުމަށް، އެޅެން އޮތް އެންމެ މުހިންމު ފިޔަވަޅަކީ، ބޭރުތެރެއަށް ނުނިކުންނަވައި، ގޭގައި މަޑުކުރެއްވުން. އަދި ޞިއްޙީ ޚިދުމަތްތެރިން ދެއްވާ ލަފަޔާ އެއްގޮތަށް، ގިނަގިނައިން އަތް ދޮވެ، ސާފުތާހިރުކަމުގެ މިންގަނޑުތަކާ އެއްގޮތަށް ޢަމަލުކުރެއްވުން.\nމި ބަލިން ރައްޔިތުން ރައްކާތެރިކުރުމުގައި، އެއްވެސް ވަރުބަލިކަމެއްނެތި، އެންމެ ފުރަތަމަ ދުވަހުން ފެށިގެން، ކުރީ ސަފުގައި މަސައްކަތް ކުރައްވަމުން ގެންދަވާ ހުރިހާ ޞިއްޙީ ޚިދުމަތްތެރިންނަށާއި، މަސައްކަތް ކުރައްވާ ހުރިހާ ބޭފުޅުންނަށް، ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއަޅުގަނޑުގެ ދުޢާއަކީ، މި ބަލިން އަޅުގަނޑުމެންގެ ރާއްޖެ ސަލާމަތް ކުރައްވައި، އަޅުގަނޑުމެންގެ ޢާންމު ދިރިއުޅުމުގެ ޙާލަތަށް އެނބުރި ދެވޭނެ އަވަސް މަގެއް، اللهُ سُبْحَانَهُ وَتَعَالَى އަޅުގަނޑުމެންނަށް ދެއްކެވުން. ކޯވިޑް 19 އިން ރައްކާތެރިވުމަށް އަޅުގަނޑުމެން ކުރަމުން އަންނަ މަސައްކަތް ކާމިޔާބު ކުރެއްވުމުގެ ހެޔޮ ތައުފީޤު ދެއްވުން.


3000 ޑޮލަރުގެ ގިވްއަވޭ އާއެކު ކައިޒީންގެ ފޮލޯވަރުންގެ އަދަދު އާސްމާނަށް! – Dhen.mv\n3000 ޑޮލަރުގެ ގިވްއަވޭ އާއެކު ކައިޒީންގެ ފޮލޯވަރުންގެ އަދަދު އާސްމާނަށް!\nJune 17, 2020 - 10:40 am\nގިނަ މީހުން ވެސް އެއްބަސްވާ ރާއްޖޭގެ ކައިލީ ޖެނަރ، "ކައިޒީން" އަށް އިންސްޓަގްރާމުން އެއް ލައްކަ ފޮލޯވަރުން ހަމަވުމުގެ އުފަލުގައި ސަޕޯޓަރުންނަށް 3000 ޑޮލަރު ގިވްއަވޭގެ ގޮތުގައި ދޭން ނިންމުމުން އޭނާގެ ފޮލޯވަރުންގެ އަދަދު ބޮޑުތަނުން އިތުރު ވެއްޖެއެވެ.\nއިންސްޓަގްރާމްގައި ކައި ގެ ފޮލޯވަރުންގެ އަދަދު އެއް ލައްކައަށް އެރުމުގެ އުފަލުގައި، ކައި ވަނީ މުބާރާތެއް ފަށާފައެވެ.\nގުރުއަތުން ހޮވޭ ތިން މީހަކަށް 1،000 އެމެރިކާ ޑޮލަރު (15،000 ރުފިޔާ) ލިބޭ މި ގިވްއަވޭގައި އޭނާގެ ޕޭޖް ފޮލޯކޮށް، އިނާމުދޭނެކަމަށް އިއުލާނު ކޮށްފައިވާ ޕޯސްޓަށް ލައިކް ދިނުމަށާއި، ކޮމެންޓު ސެކްޝަންގައި އިތުރު ތިން މީހަކު ޓެގް ކުރުމުގެ އިތުރުން، އެޕޯސްޓު އެމީހެއްގެ ސްޓޯރީއަށް ލުމަށްފަހު އިނާމު ލިބެންވީ ސަބަބު ބަޔާން ކުރުމަށް ވެސް ކައި ވަނީ އެދިފައެވެ. އަދި އެމީހެއްގެ ޕްރޮފައިލް ޕަބްލިކް ކުރުމަށް ޚާއްސަ ސަމާލުކަމެއް ދިނުމަށް ވެސް ކައިވަނީ އެދިފައެވެ.\nމިމަހުގެ 13 ވަނަ ދުވަހު ގިވްއަވޭ އިއުލާނު ކުރިއިރު، އޭނާގެ ފޮލޯވަރުންގެ އަދަދު 105،000 އަށް ވުރެއް މަތީގައި ހުއްޓަސް މިހާރު މިވަނީ އެ އަދަދު ބޮޑު ތަނުން އިތުރުވެފަ އެވެ. އެގޮތުން މިހާރު އެ އަދަދު އުޅެނީ 114،000 އަށް ވުރެއް މަތީ ގަ އެވެ.\nއިންސްޓަގްރާމުން މަޝްހޫރުކަން ލިބުނު މޮޑެލް ކައިޒީން އަކީ، ގިނަ މީހުންގެ ފާޑު ކިޔުން އަބަދުމެ އަމާޒުވާ ޝަޚްސިއްޔަތެއް ނަމަވެސް، އޭނާގެ ފޮލޯވަރުން އިންތިހާއަށް ގިނައެވެ. އަދި އޭނާއަކީ މީހުން ފާޑުކީ ނަމަވެސް، އެކަމަށް މާބޮޑު ރައްދެއް ދީފައިވާ މީހެއް ނޫންކަން ވެސް ފާހަގަ ވެއެވެ.\nޒާހިރު ހުސެއިންގެ އަނބިކަނބަލުން އަވަހާރަވެއްޖެ\nމަޖުބޫރުން ފީ ނަގަން ބޭނުމެއް ނޫން، ފަރުދީ ޒިންމާ އަދާކުރުމަށް އެދެން: ވެމްކޯގެ އެމްޑީ\nތައިލެންޑުގެ ޙާލަތު ގޯސްވެ ފިޔަވަޅުތައް ވަރުގަދަކޮށްފި


މަޤާމް :ސީނިއަރ ލެކްޗަރަރ / ލެކްޗަރަރ\nދިވެހިރާއްޖޭގެ ޤައުމީ ޔުނިވަރސިޓީ / އެމް.އެން.ޔޫ ބިޒްނަސް ސްކޫލް (ކ.މާލެ)\nއެމް.އެން.ކިޔު.އެފް ގެ ލެވެލް 10 ގެ ސަނަދެއް މަސައްކަތާ ގުޅޭ ދާއިރާއިން ހާޞިލުކޮށްފައިވުން.\nސީނިއަރ ލެކްޗަރަރ (ސްޕައިން ޕޮއިންޓް 46) ގެ މަޤާމަށް މީހަކު ނުލިބިއްޖެނަމަ، ލެކްޗަރަރ (ސްޕައިން ޕޮއިންޓް 40) ގެ މަޤާމަށް ފުރުޞަތު ހުޅުވާލަމެވެ.\nކިޔަވަދޭ ފިލާވަޅުތައް ސްކޫލުން ހަމަޖައްސަވާފައިވާ ފޯމެޓަށް ތައްޔާރުކުރުން.\nސްކޫލުގެ ކަންކަން ރަނގަޅުކުރުމަށް ހިންގާ ޙަރަކާތްތަކުގެ ތެރެއިން ޙަވާލުކުރެވޭ މަސައްކަތްކުރުން.\nސްކޫލުގެ އެހެން މުވައްޒަފުންނާ ގުޅިގެން އެކުވެރި ކަމާއި އަދި "ކޯޑް އޮފް ކޮންޑަކްޓް" އާއި އެއްގޮތަށް ޕްރޮފެޝަނަލް ކޮށް މަސައްކަތްކުރުން.\n2019 ޖޫން 24 ވާ ހޯމަ ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ / އިދާރީ މަރުކަޒަށް\nސުންގަޑި: 24 ޖޫން 2019 1200


Van de Beek bidah Ajax ehbas vehjje\nވެންޑެބީކް ބިޑަށް އަޔެކްސް އެއްބަސް\nމިޑްފީލްޑް ޑޮނީ ވެންޑެ ބީކްގެ ޓްރާންސްފާއަށް މެންޗެސްޓާ ޔުނައިޓެޑުން ހުށަހެޅި ބިޑަށް އަޔެކްސްއިން އެއްބަސް ވެއްޖެ އެވެ.\nވެންޑެބީކްގެ ޓްރާންސްފާއަށް އަޔެކްސް އަށް 40 މިލިއަން ޔޫރޯ ދިނުމަށް ޔުނައިޓެޑުން ވަނީ އެއްބަސް ވެފަ އެވެ. މި ހަފުތާގައި އޭނާ އާއެކު ޔުނައިޓެޑުން ސޮއި ކުރާނެ އެވެ. ދަ ގާޑިއަން ނޫހުން ބުނީ ޔުނައިޓެޑާއެކު 2025 ވަނަ އަހަރުގެ ނިޔަލަށް ވެންޑެބީކް ސޮއި ކުރަން ހަމަޖެހިފައިވާ ކަމަށެވެ.\nޔޫރަޕްގެ ބޮޑެތި ކުލަބުތަކުން ވެންޑެބީކާ މެދު ޝައުގުވެރިކަން ގެންގުޅެ އެވެ. އެގޮތުން ރެއާލް މެޑްރިޑާއި ބާސެލޯނާއިން އެކަމަށް ޝައުގުވެރިކަން ފާޅު ކުރި އެވެ. މިދިޔަ އަހަރު މެޑްރިޑަށް ބަދަލުވުމާ ވަރަށް ކައިރިއަށް ވެސް ދިޔަ އެވެ. ބާސެލޯނާގެ ކޯޗް ކަމާ ހަވާލުވި ހޮލެންޑްގެ ގައުމީ ޓީމުގެ ކުރީގެ ކޯޗް ރޮނަލްޑް ކޫމަންގެ ޝައުގުވެރިކަން ވެންޑެބީކަށް އެބައޮތެވެ.\nއަޔެކްސްގެ ޓީމަށް ކުޅުނު 175 މެޗުގައި ވެންޑެބީކް ވަނީ 41 ގޯލް ޖާހަފަ އެވެ. ޗެމްޕިއަންސް ލީގްގެ 2018-19 ސީޒަންގެ ސެމީފައިނަލަށް އަޔެކްސް ގެންގޮސް ދިނުމަށް ވެންޑެބީކް ވަނީ މުހިންމު ދައުރެއް އަދާ ކޮށްފަ އެވެ. އަޔެކްސް އާއި ޔުނައިޓެޑާ ދެމެދު ރަނގަޅު ގުޅުމެއް އެބައޮތެވެ. އަޔެކްސްގެ ސީއީއޯ އަކީ ގިނަ ދުވަސްތަކެއް ވަންދެން ޔުނައިޓެޑަށް ކުޅުނު ކީޕަރު އެޑްވެން ވެންޑަސާ އެވެ.


ސީރިޔާ ހަނގުރާމައިގެ ސުލްހައިގެ މަޝްވަރާތައް: ފުރަތަމަ ދުވަސް...\nސީރިޔާ ހަނގުރާމައިގެ ސުލްހައިގެ މަޝްވަރާތައް: ފުރަތަމަ ދުވަސް ކޮޅެއްގައި ނުޖެހުނު\nސީރިޔާގައި ހިނގަމުންދާ ދާޚިލީ ހަނގުރާމައަށް ހައަހަރުވާން ގާތްވެފައިވާ އިރު މިހާތަނަށް 310،000 މީހުން މަރުވެފައިވާ ކަމަށް ރިޕޯޓުތައް ބުނޭ\n25 ޖެނުއަރީ 2017 | ބުދަ 12:13\nމަޝްވަރާތައް ކުރިއަށް ދަނީ\nސީރިޔާގެ ހަނގުރާމައަށް ސުލްހަ ގެނައުމަށް ސީރިޔާ ސަރުކާރާއި، އިދިކޮޅު ހަނގުރާމަވެރިންނާ ދެމެދު ކަޒަކިސްތާނުގެ ވެރިރަށް އަސްތާނާގައި ހޯމަދުވަހު ފެށި މަޝްވަރާތަކުގެ ފުރަތަމަ ދުވަސް ކޮޅެއްގައި ނުޖެހި ނިމިއްޖެއެވެ.\nގިނަ އަހަރުތަކެއް ވެފައިވާ ސީރިޔާ ހަނގުރާމަ އަށް ސުލްހަ ގެނައުމަށް އިދކޮޅު ހަނގުރާމަވެރިންނާއި ސަރުކާރު ބައިވެރިގެން ކުރިޔަށްދާ މަޝްވަރާތަކުގެ ފުރަތަަމަ ދުވަހު، މަޝްވަރާތައް ފެށިތާ މާގިނައިރުތަކެއް ނުވެ އެއް ފަރާތުން އަނެއް ފަރާތަށް ބަހުގެ ހަމަލާތައް ރައްދުކޮށް ތަފާތު ތުހުމަތުތަކެއް ކުރިތަން ފެނިގެން ދިޔައެވެ.\nއިދިކޮޅު ހަނގުރާމަވެރިންގެ ތަރުޖަމާނު އުސާމާ އަބޫ ޒައިދު އޭއެފްޕީއާ ވާހަކަ ދައްކަމުން ބުނީ މަޝްވަރާތައް ކާމިޔާބު ވެއްޖެ ނަމަ މަޝްވަރާއާ ގުޅޭ ކަން ކަމަށް ކަމަށް އަމަލު ކުރާނެ ކަމަށެވެ.\nސުލްހައިގެ މަޝްވަރާތަކުގައި މެދުވެރިއެއްގެ ރޯލް އަދާކުރަނީ ރަޝިއާ އާއި އިރާން ކަމަށްވާ އިރު އެދެގައުމަކީ ސީރިޔާގެ ސަރުކާރަށް ވާގިވެރިވާ ދެގައުމެވެ. ސީރިޔާގެ ހަނގުރާމަވެރިންނަށް ތާއިދު ކުރަނީ ތުރުކީންނެވެ.\nމިއީ އދ. އިން އިސްނަގައިގެން މިދިޔަ އަހަރު ޖެނީވާގައި ބޭއްވި ސުލްހައިގެ މަޝްވަރާތައް މިދިޔަ އަހަރު ކުރީކޮޅު ސަސްޕެންޑް ކުރި ފަހުން ބާއްވާ މިފަދަ ފުރަތަމަ ސުލްހައިގެ މަޝްވަރާތަކެވެ.\nމިހާރު ބާއްވަން އުުޅޭ މަޝްވަރާތަކުގައި އިސްލާމިކް ސްޓޭޓް (އައިއެސް) ނުހިމެނެއެވެ.\nސީރިޔާގައި ހިނގަމުންދާ ދާޚިލީ ހަނގުރާމައަށް ހައަހަރުވާން ގާތްވެފައިވާ އިރު މިހާތަނަށް 310،000 މީހުން މަރުވެފައިވާ ކަމަށް ރިޕޯޓުތައް ބުނެއެވެ. އަދި އެތައް ބަޔަކު ރެފިއުޖީންގެ ގޮތުގައި ވެފައިވެއެވެ.


Andhaazaa Kuree 1.7 Billion Libeyne Kamah, Mihaaru Lafaa Kurevenee 800 Million Ah: Ameer - Vaguthu\nއަންދާޒާކުރީ ބިމު ކުލިން 1.7 ބިލިއަން ލިބޭނެ ކަމަށް، މިހާރު ލަފާކުރެވެނީ 800 މިލިއަނަށް: އަމީރު\nދައުލަތުގެ ފަރާތުން އާއްމު ފަރުދުންނަށް ކުއްޔަށް ދީފައިވާ ބިންތަކުގެ ކުލި ފަސް ކޮށްދިނުމަކީ ދައުލަތަށް އެކަމުގެ ސަބަބުން ލިބިގެންދާނެ ވަރަށް ބޮޑު ގެއްލުމެއް ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްކެއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު އަމީރު ވިދާޅުވީ ބިމު ކުއްޔަކީ ދައުލަތަށް ބޮޑު އާމްދަނީއެއް ލިބެމުން އަންނަ އެއް ވަސީލަތް ކަމަށެވެ. އަދި މިއަހަރު 1.7 ބިލިއަން ރުފިޔާ ހަމައެކަނި ބިމު ކުލިން ދައުލަތަށް ލިބިގެންދާނެ ކަމަށް އަންދާޒަ ކޮށްފައިވާނެ ކަމަށާއި ނަމަވެސް މިހާރު ބިމު ކުލި ފަސް ކުރުމުން ދައުލަތަށް ގެއްލުންތަކެއް ވެގެންދާނެ ކަމަށެވެ.\n"އެކަމަކު މިހާރު އަޅުގަނޑުމެން މި ބަލަނީ ލޭންޑް ރެންޓްގެ ގޮތުގައި ލިބޭނީ 800 މިލިއަން ރުފިޔާ. އެކަމަކު މި ފަސްކޮށްދޭ ލޭންޑް ރެންޓަކީ އަންނަ އަހަރުގެ ތެރޭގައި ލިބޭނެ އެއްޗެއް،" އަމީރު ވިދާޅުވިއެވެ.\nމިދިޔަ ބުދަ ދުވަހު ކޮވިޑް-19 އާއި ގުޅިގެން ފަސްވަނަ ފަހަރަށް ދިވެހި ގައުމާއި މުހާތަބު ކުރައްވާ ވާހަކަދައްކަވަމުން ރައީސް އިބްރާހީމް މުހައްމަދު ސޯލިހު ވިދާޅުވީ ރިސޯޓުތަކާއި ދަނޑުވެރިކަމަށް ދޫކޮށްފައި ހުރި ރަށްތަކުން ދައުލަތަށް ދައްކަން ޖެހޭ ހަ މަސް ދުވަހުގެ ބިމު ކުލި ދެއްކުން ފަސްކޮށް ދޭން ނިންމައިފައިވާ ކަމަށް ވިދާޅުވެފައެވެ.\nރައީސް ވިދާޅުވީ، މި އަހަރުގެ ފަހު ހަ މަސް ދުވަހު ރިސޯޓްތަކުން ދައުލަތަށް ދައްކަން ޖެހޭ ކުލި ލަސްކޮށް ދިނުމަށް ނިންމާފައިވާ ކަމަށެވެ. އަދި ދަނޑުވެރިކަމަށް ދޫކޮށްފައިވާ ރަށްތަކުން ކުރިއަށް އޮތް ހަ މަސްދުވަހުގެ ކުލި ދެއްކުން ލަސްކޮށް ދިނުމަށް ނިންމާފައިވާ ކަމަށް ވެސް ރައީސް ވިދާޅުވި އެވެ.\n"ސަރުކާރުން މިހާރު ނިންމާފައިވަނީ، ރިސޯޓްތަކުގެ މިއަހަރުގެ ފަހު ހަ މަސްދުވަހުގެ، ބިމު ކުލި ދައްކަންޖެހޭ މުއްދަތު ފަސްކޮށްދިނުމަށް. އަދި އޭގެ އިތުރުން ދަނޑުވެރިކަމަށް ދޫކޮށްފައި ހުރި ރަށްތަކުގެ ވެސް، ކުރިއަށް އޮތް ހަ މަހުގެ ބިމު ކުލި، ދައްކަންޖެހޭ މުއްދަތު ފަސްކޮށްދިނުމަށް ސަރުކާރުން މިހާރު ވާނީ ނިންމާފައި،" ރައީސް ވިދާޅުވި އެވެ.\nމީގެ އިތުރުން ފިނޭންސް މިނިސްޓްރީއިން ކުއްޔަށް ދީފައިވާ އެކި ބިންތަކުގެ މަހު ކުލި ދެއްކުން ހަ މަހަށް ފަސްކޮށްދޭން ނިންމާފައިވާ ކަމަށް ވެސް ރައީސް ވިދާޅުވި އެވެ.\nމެއި 23, 2020 18:47\nކަލޭމެންގެ އެއްވެސް ކަމެއް ދިމާވާ ބައެއްތަތީ.\nމެއި 23, 2020 22:59\nހިތުގަ އޮތް ވަރަކަށް ދަމައެއް ނުގަނެވުނުދޯ.


Dharin tharubiyyathu kurumugai main bafainge dhauru\nއިސްސާނީ ދަރިފަސްކޮޅަކީ އިންސާނީ ޙަޔާތުގެ މާބަގީޗާގައި ފޮޅޭ އެންމެ ވަސމީރު އެންމެ ކުލަރީތި މާމެލާމެލި ކަމުގައި ލޮބުވެތި ކުޑަކުދިން އެ އާބާދީއެއްގައި ވަރަށް ގިނަ ބައެކެވެ. އެއީ އިންސާނީ ޙަޔާތުގެ ރައުސުލްމާލެވެ. މިއާބާދީ ހެޔޮ ކުރުމަށް ﷲ ޒިނޭ ޙަރާމު ކުރައްވައި ކާވަނި ޝަރުޢު ކުރެއްވީ މިދެންނެވި ޙިކުމަތަށްޓަކައެވެ.\nކާވަނިވާ ދެމަފިރިންނަކީ ﷲ އެންގެވި ގޮތަށް އުޅޭ އަޚުލާޤު ރަގަޅު ބަސްމަގު ރިވެތި އުޅުންހުރި ގުޅުން ހުރި ﷲ ޙަރާމު ކުރެއްވި ކަންކަމުން ސަލާމަތްވާން ދަންނަ ކެތްތެރި ވާން ޖެހޭ އެންމެ އަސާސީ އަސްބާބަކީ އިންސާނީ ޖީލު ހެޔޮލަފާ ޞާލިޙު ޖީލަކަށް ހެދުމެވެ. އަދި ﷲ އެކަމެއް ޙަރާމު ކުރެއްވުމުން އެކަމަކީ ތިމާގެ އުނގު ފައިސާއިން ފުރާލެވޭ ޝަހުވަތުން ގިރިޓީ ކުރެވޭ ކަމެއް ކަމުގައިވިނަމަވެސް އެކަމެއް ދޫކޮށް ނުލެވުނު އަންހެނަކާއި ފިރިހެނަކަށް ލިބޭނެ ޢަޛާބެއްގެ އަބާއްޖަވެރިކަމާއިއެވެ. އެހެންކަމުން ދަރިން ހެޔޮގޮތުގައި ރުކުރުވާލެވޭނީ ﷲ ގެ މަގުގައި ޘާބިތުވެގެންނެވެ.\nރަގަޅު މަންމައެއްގެ ދައުރަކީ ކުދިންނަށް އެންމެ މުހިއްމު ދައުރެވެ. އޭނާއަކީ އޭނާގެ އަތާއި ދުލުން އެންމީހުންނާއި ފިރިމީހާއާ ދަރިން ސަލާމަތް ކުރުމުގެ ވިސްނުން ހުރި ޞާލިޙު މީހަކަށް ވާންޖެހޭނެއެވެ. ޞާލިޙުމީހަކަށް ވަނީ ނަމާދު ކޮށް ﷲ ޝަރުޢު ކުރެއްވި ކަންކަން ކުރުމުގައާއި ދުނިޔޭގެ ރީތި އުޅުމުގައި ﷲ އަށް ޚުޝޫޢަތާއި އެކު މުޢާމަލާތްކޮށް ، އަމާބުނީ މާ ފަރަށް ދާހެން ކަން ކޮށްގެނެއް ނޫނެވެ. ﷲ އެންގެވި ގޮތަށް އުޅޭ އަންހެނެއްގެ ދުލުން ހަޑިހުތުރު ބަސް ބޭރެއް ނުވާނެއެވެ. އެމީހެއްގެ ފިރިމީހާއަށް އިޙުތިރާމު ކުރާނެއެވެ. ދެމަފިރިންގެ ގުޅުމުގެ ވާހަކައެއް ނުދައްކާނެއެވެ. އެކަކު އަނެކުންގެ މައްޗަށް ހިތް ޚާލިޞް ވާނެ ގޮތަކީ ކޮބާކަން ބަލާ އެގޮތަކަށް ރުޖޫޢުވާނެއެވެ.


Oman ge Raysut in Thilafushi gai hunna Lafarge ge Cement Terminal ge majority hissaa ganefi\nއޮމާންގެ ރޭސޫތްއިން ތިލަފުށީގައި ހުންނަ ލަފާޖް ސިމެންތި ޓާމިނަލްގެ މެޖޯރިޓީ ހިއްސާ ގަނެފި\nއޮމާންގެ ސިމެންތި އުފައްދާ އެންމެ ބޮޑު ކުންފުނިކަމަށްވާ ރޭސޫތް ސިމެންޓް ކޮމްޕެނީއިން ތިލަފުށީގައި ހުންނަ ލަފާޖް ހޮލްސިމް ސިމެންތި ޓާމިނަލްގެ މެޖޯރިޓީ ހިއްސާ ގަތުމަށް ނިންމައިފިއެވެ.\nރޭސޫތް ކުންފުނިން ނެރުނު ނޫސްބަޔާނެއްގައި ބުނީ ތިލަފުށީގައި ހުންނަ ލަފާޖް ސިމެންތި ޓާމިނަލްގެ 75 އިންސައްތަ ހިއްސާ ގަތުމަށްފަހު، އެސްޓީއޯއާއި އެކު ޖޮއިންޓް ވެންޗަރ ކުންފުންޏެއް އުފައްދާފައިވާ ކަމަށެވެ. އެސްޓީއޯގެ 25 އިންސައްތަ ހިއްސާ ހިމެނޭ މި ކުންފުނީގެ ނަމަކީ ރޭސޫތް މޯލްޑިވްސް ސިމެންޓް ޕްރައިވެޓް ލިމިޓެޑެވެ.\nރޭސޫތް މޯލްޑިވްސް ޕްރައިވެޓް ލިމިޓެޑުން ވަނީ މިވަގުތު އަހަރަކު 75،000 ޓަނުގެ ސިމެންތި އުފެއްދުމުގެ ގާބިލްކަން ލިބިފައިވާ ތިލަފުށީ ސިމެންތި ޓާމިނަލް އިތުރަށް ތަރައްގީކޮށް، އަހަރަކު 200،000 އުފެއްދޭވަރަށް ބަދަލުކުރާނެކަމަށް ބުނެފައެވެ. ތިލަފުށީގެ ސިމެންތި ޓާމިނަލް ހިންގުމަށް ހަމަޖެހިފައިވަނީ މި ކުންފުނިންނެވެ.\nއެކުންފުނިން ބުނީ މި ޖޮއިންޓް ވެންޗަރއަކީ އޮމާނާއި ދިވެހިރާއްޖެއާއި ދެމެދުގައި އެކި ދާއިރާތަކުން ހުޅުވިގެންދިޔަ ވިޔަފާރީގެ މަގެއް ކަމަށެވެ. އަދި މީގެ ސަބަބުން ދެގައުމުގެ އިގްތިސާދަށް ފައިދާކުރާނެ ކަމަށާއި، މި އިގްތިސާދީ ގުޅުން ހުޅުވާލެވުމުން ރޭސޫތް ކުންފުނިން އުފާކުރާކަމަށެވެ.\nރޭސޫތްއިން އިތުރަށް ފާހަގަކުރިގޮތުގައި އެކުންފުނިން ދިވެހިރާއްޖޭގައި ވިޔަފާރި ފެށުމާއި އެކު، ދިވެހިރާއްޖޭގައި އުފައްދާ ސިމެންތިން އިމާރާތްކުރުން އިތުރުވެގެންދާނެއެވެ. އަދި މިވަގުތު ރާއްޖޭގައި ގިނައިން ބޭނުންކުރަނީ އިމްޕޯޓްކުރާ ސިމެންތި ކަމަށާއި ރޭސޫތްއިން ޕްރޮޑަކްޝަން ފެސިލިޓީ ތަރައްގީކުރުމުން ރާއްޖޭގައި ބޭނުންކުރާ ސިމެންތީގެ މަދުވެގެން 40 އިންސައްތައަކީ ރާއްޖޭގައި އުފައްދާ އެއްޗަކަށް ބަދަލުވެގެންދާނެކަމަށެވެ.


ރައީސުލްޖުމްހޫރިއްޔާ ޖަޕާނުގެ ބޮޑުވަޒީރާ ބައްދަލުކުރައްވައި ދެޤައުމުގެ ދެމެދުގައި ރަސްމީ ވާހަކަފުޅުތައް ބާއްވަވައިފި - The President's Office\n21 އޮކްޓޫބަރު 2019، ރިފަރެންސް: 2019-830\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި ޖަޕާނުގެ ބޮޑުވަޒީރު، ޝިންޒޯ އާބޭ މިއަދު ބައްދަލުކުރައްވައި ދެޤައުމުގެ ދެމެދުގައި ރަސްމީ ވާހަކަފުޅުތައް ބާއްވަވައިފިއެވެ. މި ބައްދަލު ކުރެއްވުން އޮތީ ޖަޕާނުގެ ބޮޑުވަޒީރުގެ އޮފީހުގައެވެ.\nރައީސުލްޖުމްހޫރިއްޔާގެ ދެކަނބަލުން ޖަޕާނަށް މިހާރު ކުރައްވަމުން ގެންދަވާ ދަތުރުފުޅަކީ ޖަޕާނު ސަރުކާރުގެ ދައުވަތަކަށް ކުރައްވާ ރަސްމީ ދަތުރުފުޅެކެވެ. ދެ ލީޑަރުންގެ މި ބައްދަލުކުރެއްވުމުގައި ދެ ޤައުމުގެ ޒަމާންވީ ބަދަހިގުޅުމާއި މި ގުޅުން އިތުރަށް ބަދަހިކުރުމާ ގުޅޭގޮތުން މަޝްވަރާކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ވޭތުވެދިޔަ ދިގު މާޒީގައި ޖަޕާނުން ރާއްޖެއަށް ވެދެއްވާފައިވާ އެހީތެރިކަމަށްޓަކައި ޖަޕާނު ސަރުކާރާ ރައްޔިތުންނަށް ޝުކުރުއަދާ ކުރައްވާފައެވެ. އަދި ޖަޕާނުން ރާއްޖެއާ މެދު ގެންގުޅުއްވާ ރަހުމަތްތެރި ގުޅުން ފާހަގަކުރައްވާ އެގުޅުން އެގޮތުގައި ކުރިމަގުގައި ވެސް ދެމި އޮންނާނެކަމަށް އުންމީދު ކުރައްވާކަމުގައި ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާ ވަނީ ޖަޕާނަށް ދަތުރުކުރާ ދިވެހިންނަށް ވިސާގެ ކަންކަން ފަސޭހަކުރުމާއި ގުޅޭގޮތުންނާއި ފަތުރުވެރިކަން ކުރިއެރުވުމުގެ ގޮތުން ދެ ޤައުމުގެ ދެމެދުގައި ވައިގެ ދަތުރުތައް އިތުރުކުރުމާ ގުޅޭގޮތުން ވެސް ޖަޕާނުގެ ބޮޑުވަޒީރާ މަޝްވަރާކުރައްވާފައެވެ.\nމިބައްދަލުކުރެއްވުމުގައި ޖަޕާނުގެ ބޮޑުވަޒީރު ދެއްކެވި ވާހަކަފުޅުގައި ރައީސުލްޖުމްހޫރިއްޔާ ޖަޕާނަށް ދަތުރުފުޅެއް ކުރެއްވީތީ ޝުކުރު އަދާކުރެއްވިއެވެ. އަދި ރާއްޖެއަކީ އިންޑިޔާ ކަނޑުގެ ޤައުމުތަކުގެ ތެރެއިން، ޖަޕާނަށް ވަރަށް މުހިންމު ބައިވެރިއެއްކަން ބޮޑު ވަޒީރު ފާހަގަކުރެއްވިއެވެ. ހަމަ އެހެންމެ ރާއްޖޭގެ އުމުރާނީ ތަރައްޤީއާ މާލީ ދާއިރާ އަދި ސަލާމަތީ ދާއިރާފަދަ ރާއްޖެއަށް އެހީތެރިކަން ބޭނުންވާ ދާއިރާތަކުން ކުރިމަގުގައި ވެސް ޖަޕާނުން ރާއްޖެއަށް އެހީތެރިކަން ފޯރުކޮށްދެއްވަމުން ގެންދަވާނެކަމުގައި ބޮޑުވަޒީރު ވިދާޅުވިއެވެ. އަދި ވިސާގެ ކަންކަން ފަސޭހަކޮށްދިނުމުގައި ވެސް މަސައްކަތް ކޮށްދެއްވާނެކަމުގައި ބޮޑުވަޒީރު ވިދާޅުވިއެވެ.\nޖަޕާނުގެ ބޮޑުވަޒީރާ ރައީސުލްޖުމްހޫރިއްޔާގެ މި ބައްދަލުކުރެއްވުމުގައި ދެގައުމުން އިސްކަންދޭ ބައިނަލްއަޤްވާމީ އެކި މައްސަލަތަކާ ބެހޭގޮތުންވެސް މަޝްވަރާކުރެއްވިއެވެ.\nޖަޕާނަކީ ވޭތުވެދިޔަ ދިގު މާޒީގައި ރާއްޖެއަށް އެންމެ ބޮޑަށް އެހީތެރިކަން ފޯރުކޮށްދީފައިވާ ޒަމާންވީ ރާއްޖޭގެ ތަރައްޤީގެ ބައިވެރިއެކެވެ. އެގޮތުން އުމުރާނީ ތަރައްޤީއާ އިޖުމާއީ އަދި އިޤްޞާދީ ދާއިރާ އިންވެސް ގިނަގުނަ އެހީތަކެއް ޖަޕާނުން ރާއްޖެއަށް ވެދީފައިވެއެވެ. އޭގެ ތެރޭގައި ޞިއްޙީ ދާއިރާއާ ތަޢުލީމާއި މޫސުމަށް އަންނަ ބަދަލުތަކުން ރައްކާތެރިވުމާއި ތިމާވެށި ހިމާޔަތްކުރުމުގެ ދާއިރާއާއި މުވާސަލާތީ ދާއިރާއިން ވެސް އެތައް އެހީތަކެއް ޖަޕާނު ސަރުކާރުން ރާއްޖެއަށް ފޯރުކޮށްދެއްވާފައިވެއެވެ.\nމިބައްދަލު ވުމުގައި ރައީސުލްޖުމްހޫރިއްޔާ ވަނީ ޖަޕާނުގެ ތަހުތަށް އެމްޕެރަރ ނަރުހީޓޯ އިސްކުރެއްވުމާ ގުޅިގެން މަރުހަބާ ވިދާޅުވެފައެވެ. ހަމަ އެހެންމެ ނިމިދިޔަ ހަފުތާގެ ތެރޭގައި ޖަޕާނުގެ ކަންޓޯ ސަރަހައްދަށް އެރި ތޫފާން "ހަގިބިސް" ގައި ގެއްލުން ލިބުނު ފަރާތްތަކަށް އެމަނިކުފާނުގެ އިހްލާސްތެރި ހެޔޮދުޢާ ރައްދުކުރެއްވިއެވެ.\nރައީސުލްޖުމްހޫރިއްޔާގެ ވާހަކަފުޅު ނިންމަވާލައްވަމުން ޖަޕާނުގެ ބޮޑުވަޒީރުގެ ޒަޢާމަތުގައި ޖަޕާނުގެ ރައްޔިތުންނަށް ކުރިއެރުމާ ފާގަތިކަމަށް އެދިވަޑައިގެންފައިވެއެވެ. އަދި ޖަޕާނުގެ ބޮޑުވަޒީރު ޝިންޒޯ އާބޭއަށް ފަސޭހަފުޅު ވަގުތެއްގައި ރާއްޖެ ވަޑައިގެންނެވުމަށް ރައީސުލްޖުމްހޫރިއްޔާ ވަނީ ޖަޕާނުގެ ބޮޑުވަޒީރަށް ދައުވަތު އަރުވާފައެވެ.


Loabiveriyaa Rape Kuramundhiya Manzaru Balan Kehnuwi Zuvaanehgge Kulli Maru - Vaguthu\nކައުންސިލް އިންތިޚާބުގެ ވޯޓް ލުން ކުރިއަށް - 22 މިނެޓް ކުރިން\nލޯބިވެރިޔާ ރޭޕްކުރަމުންދިޔަ މަންޒަރު ބަލަން ކެތްނުވި ޒުވާނެއްގެ ކުއްލި މަރު\nއޭނާގެ ލޯބިވެރިޔާއަށް އަދިވީ އެންމެ 17 އަހަރެއެވެ. އެ ލޯބިވެރިޔާ ދެކެ އިންތިހާއަށް ލޯބިވާ އެ ޒުވާނާ ކުރިމަތީ އޭނާގެ ލޯބިވެރިޔާ ރޭޕްކޮށްލީ އެއްވެސް ކަހަލަ ރަހުމެއް ނެތް ބައެއް ކަން ޔަގީނެވެ. އިންޑިއާގެ ކޮރްބާ ސިޓީގައި މި ހާދިސަ ހިނގާދިޔައީ މި މަހުގެ އެއް ވަނަ ދުވަހުގެ ނަމަވެސް އެކަން ފުލުހުންގެ ސަމާލުކަމަށް އައިސް މައްސަލަ ބަލަން ފަށާފައި ވަނީ ވަރަށް ފަހުންނެވެ.\nއިރުއޮއްސުނު ފަހުން އުމުރުން 21 އަހަރުގެ އެ ޒުވާނާގެ އާއި އޭނާގެ ލޯބިވެރިޔާ ސްކޫލް ކައިރީ ހުއްޓާ ރޭޕްކުރީ، ދެ މީހަކު ވެގެން އެ އަންހެން ކުއްޖާ ރޭޕްކުރިއެވެ.\nއުމުރުން 22 އަހަރުގެ ފިރިހެނަކާއި، 21 އަހަރުގެ ފިރިހެނަކުވެގެން އެ އަންހެން ކުއްޖާ ސްކޫލް ކައިރީގައި ރޭޕްކުރިއިރު، އެ ވަގުތު އޭނާގެ ލޯބިިވެރިޔާ ހުރީ ހަދާނެ ގޮތެއް ނޭގިފައެވެ. އެ ކުއްޖާ ރޭޕްކޮށްފައި ވަނީ ދެ މީހުންނަށްވެސް ވަރަށް އަނިޔާ ކުރުމަށްފަހުއެވެ. އެ ކުއްޖާ ރޭޕް ކުރުމުގައި ބައިވެރިވެފައި ވަނީ އޭނާގެ ރަހުމަތްތެރިން ކަމަށް ވެއެވެ.\nއެ ޒުވާނާ އެންމެ ލޯބިވާ ކުއްޖާ އޭނާގެ ކުރިމަތީ ރޭޕްކުރަމުންދިޔަ އޭނާއަށްވެސް އެވަގުތު ކުރެވޭނެ އެއްވެސް ކަމެއް ނެތް ކަހަލައެވެ. ރަހުމް ކުޑަ ދެ މީހުން އޭނާ ކުރިމަތީ އޭނާގެ ލޯބިވެރިޔާ ޖަހައިގަތީއެވެ. އަދި އަނިޔާ ކުރީއެވެ. އަދި ދެ މީހުން ވެގެން އެ ލޯބިވެރިޔާ ރޭޕްކުރީއެވެ.\nއަދި އޭގެ އަނެއް ދުވަހު އެ ކުއްޖާ ވަނީ އެކަން އެ އަވަށުފައި އުޅޭ ގިނަ ބައެއްގެ ސަމާލުކަމަށް ގެނެސްފައެވެ. އެ ވާހަކަތަކާއި އެ މަންޒަރުތަކަށް ކެތްނުވެގެން އެ ޒުވާނާ އަމިއްލައަށް މަރުވިއިރު، އެ މައްސަަލައާ ގުޅިގެން ބަޔަކު ހައްޔަރުކޮށްފައި ވަނީވެސް މިދިޔަ ބުދަ ދުވަހުއެވެ.\nޒުވާނެއްގެ ވާހަަކަ: އިންނަން ބޭނުންވަނީ މުސްކުޅިންނާއި، 91 އަހަރުގެ މީހަކާއި ރައްޓެހިވި\nބައިސްކަލް ދުއްވަން އިން މީހަކު ފޯނާއި ކުޅެމުން ގޮސް އެރީ ވޭނަކަށް\nއަބަދުވެސް ވަގުތު ނޫހުން ލިޔާނީ މިކަހަލަ ތާކުން ތާކު ނުޖެހޭ ކޮސް ހަބަރު.. ފޭކު ނޫހެއްމީ،\nސެޕްޓެމްބަރު 14, 2018 16:40\nތިއިީހަމަ ތެދެއް މިއީ ވ ފޭކުބައެއް\nއިންޑިޔާގެ ވަހްޝީކަމުގެ ވާހަކަ ލިޔުނީމާ ވަގުތުނޫސް ފޭކް ނޫހަކަށް ވީދޯ!\nސެޕްޓެމްބަރު 15, 2018 00:28\nއެމް.ޑީ.ޕީ އާއެއްކޮޅައް ހަބަރު ނުލިޔާތީ ފޭކުވީ ރޭޕް އިންޑިޔާ އަކީ އެމް.ޑީ.ޕީ ގެބައިވެރިއެއް އިންޑިޔާ ގަހިނގާ ގޯސްކަންތަކުގެ ވާހަކަ ޖަހާކައް މިވެރިން ބޭނުމެއް ނުވޭ މީވަރައް ވާހަކަ\nސެޕްޓެމްބަރު 16, 2018 19:31\nބަލަ އަމިއްލަޔަށް މަރުވީމަ އެއީ ކުއްލި މަރަކަށް ވޭތަ؟؟ އިންޑިޔާގަ ތިކަން ތިގޮތަށް އޮތަށް ރާއްޖޭގެ ދީން ގެއްލުވާލަން މަސައްކަތް ނުކޮށްބަަލަ


ދިދަމަސް ބިބީ - ވިކިޕީޑިއާ\nދިދަމަސް ބިބީ(ސައިންޓިފިކް ނަން: Heniochus acuminatus)ނުވަތަ (އިނގިރޭސި ބަހުން: pennant coralfish) އަކީ ފަރުފަޅުތަކުގެ ބޭރުގައި ވަރަށް ގިނައިން އުޅޭ މަހެކެވެ. މިއީ ދިވެހިން އާދަވެގެން ކައިއުޅޭ މަހެއް ނޫނެވެ. މިމަހުގެ ބައްޓަމުން މިއީ ބިބީ އާއިލާގެ ގިނަ މަސްމަހާ ތަފާތު މަހެއް ކަމަށް ވިޔަސް މިއީ ބިބީ އާއިލާގެ މަހެކެވެ. މިމަހަށް ދިވެހިން ދިދަމަސް ކިޔާ އުޅެއެވެ. މިނަންކިޔަނީ ހަމައެކަނި މިމަހަކަށް ނޫނެވެ. މިސިފައަށް ތިބޭ ހުރިހާ މަހަކަށް ވެސް ދިދަމަސް ކިޔާ އުޅެއެވެ. މިނަން ކިޔާފައިވަނީ މަހުގެ ބުރަކަށިމަތީ ކޮތަރިބައިގައި ހުންނަ ނަރުވައެއްގެ ސަބަބުން ކަމަށް ލަފާކުރެވެއެވެ. ވުމާއެކު މިއީ ބިބީ އާއިލާގެ މަހެއްކަން އަންގައިދޭ ގޮތަށް މިހާރުވެސް މިހާރުވެސް މިމަހަށް ކިޔާއުޅޭ ނަމާ ގުޅޭގޮތަށް ދިދަމަސް ބިބީ ކިޔާފައިވަނީ އެވެ.\nދިދަމަސް ބިބީ ގާތްގަނޑަކަށް 8 އިންޗި އަށް ބޮޑުވާކަމަށް ވެއެވެ. ފަރުފަރުގެ ބޭރުން އެކަހެރިކޮށްނާއި، ޖޯޑްޖޯޑަށް އަދި ކުދި އައިން ހަދައިގެންވެސް މިމަސް އުޅެއެވެ. މިއީ ޓޭންކް ތަކުގައި ގެންގުޅެން ފަސޭހަ، ހުރިހާ ބާވަތެއްގެ ތައްޔާރީ ކާނާ ކައިއުޅޭ މަހެކެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 11 ވަރަށް މަދުން 12 ކަށްޓާއި، 24 އާއި 27 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ކަންފަތުގައި 15 އާއި 18 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި ހުންނަނީ ކޮޅަށް ވަށްކޮށެވެ. މަހުގެ ކުލައަކީ ހުދުކުލައެވެ. މަހުގެ ހުރަހަށް ކަތިކޮށް ހުންނަ ވަރަށް ފުޅާ ކަޅުކުލައިގެ ދެރޮނގު ހުރެއެވެ. މަހުގެ ކަންފަތާއި ނިގޫފަތް، އަދި މަތީ ކޮތަރިބައިގެ ކުލައަކީ ރީނދޫ ކުލައެވެ. ބަނޑުދަށް ފަރާތުގައި ހުންނަ ހަރުކަށިތައް ހުންނަނީ ކަޅުކުލައިގައެވެ. މަހުގެ މަތީގައި ހުންނަ ނަރުވާ ކުލައަކީ ހުދުކުލައެވެ.


Muvazafunge Musaara Bodu Kuree Vaadhaverikan Bodukamun - Island Aviation - Vaguthu\nމުވައްޒަފުންގެ މުސާރަ ބޮޑު ކުރީ ވާދަވެރިކަން ބޮޑުކަމުން - އައިލޭންޑް އޭވިއޭޝަން\nގައުމީ އެއާލައިން އޮޕަރޭޓް ކުރަމުން އަންނަ އައިލޭންޑް އޭވިއޭޝަން (އައިއޭއެސް) ގެ މުވައްޒަފުންގެ މުސާރަ ބޮޑު ކޮށްފައިވަނީ ވާދަވެރި ކުންފުނިތަކުގެ ހުށަހެޅުންތަކާ ހެދި، މުވައްޒަފުން ވަކިވާތީ ކަމަށް މެނޭޖިން ޑިރެކްޓަރު މުހައްމަދު ރިޒްވީ ރައްޔިތުންގެ މަޖިލީހުގެ ކޮމިޓީއެއްގައި މިއަދު ވިދާޅުވެއްޖެއެވެ.\nއައިލެންޑް އޭވިއޭޝަންގެ އިސްވެރިންގެ މުސާރަ ފިނޭންސް މިނިސްޓްރީގެ ހުއްދަ ނެތި ބޮޑުކޮށްފައިވާ މައްސަލާގައި މިއަދު ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒަސް (އެސްއޯއީ) ކޮމިޓީގައި ވާހަކަ ދައްކަވަމުން މުހައްމަދު ރިޒްވީ ވިދާޅުވީ، ބައެއް ސީނިއާ މަގާމުތަކަށްދޭ މުސާރަ ބޮޑުކުރީ ކުންފުނީގެ މުސާރައިގެ އޮނިގަނޑަށް ގެނެވުނު ބަދަލެއްގެ ދަށުން ކަމަށާއި އަދި އޭނާގެ މުސާރައަށް އެއްވެސް ބަދަލެއް ނުގެންނަ ކަމަށެވެ.\nމި ބަދަލު ގެންނަން ޖެހުނު ސަބަބަކަށް ރިޒްވީ ވިދާޅުވެފައިވަނީ ވާދަވެރި ކުންފުނިތަކަށް އައިއޭއެސްގެ މުވައްޒަފުން ގެންދަން އުޅޭތީ ކަމަށެވެ.\nއައިއޭއެސްގެ މުސާރައިގެ އޮނިގަނޑު ވަނީ ކޮމިޓީގެ ބައްދަލުވުމަށް ހުށަހަޅާފައެވެ. އެހެން ނަމަވެސް އެއޮނިގަނޑުގައި ހުރި މުސާރައިގެ އަދަދުތައް ސިއްރުކޮށް ދިނުމަށް ރިޒްވީ ވަނީ އެދިވަޑައިގެންފައެވެ. އެކަމާ ގުޅިގެން އެ އޮނިގަނޑުގައި ހިމެނޭ އެއްވެސް މައުލޫމާތެއް ނޫނީ އަދަދުތައް ހާމަނުވާގޮތަށް މެންބަރުންގެ ސުވާލުތައް އަމާޒުކުރަން ނިންމިއެވެ. މިކަން މިހެން ހިނގުމުން މުސާރަތައް ބޮޑުކޮށްފައިވާ މިންވަރު ސާފުވެފައެއް ނުވެއެވެ.\nސޯޝަލް މީޑިއާގައި ދެކެވޭ ވާހަކަ ތަކުގެ ތެރޭގައި އާދަޔާ ހިލާފަށް އައިއޭއެސްގެ އިސްވެރިންގެ މުސާރަ ބޮޑުކޮށްފައިވާ ވާހަކަ މިއަދު އައިލޭންޑް އޭވިއޭޝަންގެ އެމްޑީ ރިޒްވީ ވަނީ ދޮގުކޮށްފައެވެ.\nމޯލްޑިވިއަންގެ "ކަބަޑު ހުޅުވައިގެން ކޮޗިންއަށް" ދިޔުމުގެ ފުރުސަތު!\nޓްރިވިންޑްރަމްގައި މޯލްޑިވިއަންގެ އޮފީހެއް ހުޅުވައިފި\nޖުލައި 9, 2019 20:40\nޖުލައި 9, 2019 20:42\nއޭއް އޭއް މިއީ ބަލަ ދެފޫށް ފެންނަގޮތަށް ކަންކުރާނަމޭ ކިޔާ އަަި ސަރުކާރު. ކޮބާތޯ ދެފުށް ޓިގައި ފެނިފައި ކިބާހޭ ޓްރާންސްޕޭރެންސީ. މިގައުމުގެ ރައިސް، ޗަޒީރުން މަޖްލިސް މެމްބަރުން އެންމެންގެ މުސާރަ އިނގޭ. އެކަމަކު މިބައިގަނޑުގެ މުސާރަ ނުދައްކާށޭ މިބުނީ އެތާގެ މުވައްޒަފެއް އަދި މަޖުލިސް ކޮމީޓީންވެސް ފޮރުވީ އޭނަ އެދުނުގޮތަށް. މިކިންކަހަލަ ގަމާރުންނެއް. ރައްޔިތުންނަށް ފެންނަންޖެހޭ ތި މުސާރައިގެ އޮނިގަނޑުވެސް އަދި ފައިސާ ޖަމާކުރާ ކަމުގެ ލިޔުންވެސް ބޭންކް ތަފްސީލްވެސް. ތިޔަހެން ވައްކަން ނުކުރެވޭނެ. ވައްކަމޭ ކިޔައި އައި ސަރުކާރުންވެސް މިފަދަ ބޮޑެތި ވައްކަން މިކުރަނީ. އިސްތިއުފާ ދޭށޭ ވަގުތުން ކިނބޫ ސަރުކާރު\nމުސާރަބޮޑުކުރީ ފައިދާވާތީއެވެ. ކުތުބުހާނާ މުވައްޒަފުންގެ މުސާރަ ބޮޑު ނުކުރެއެވެ.\nޖުލައި 9, 2019 23:23\nފައިދާ ދޭންޖެހެނީ ރައްޔިތުން ނަރުދަމާ އަޅަން. ހޭބަލިނުވޭ ދުނިޔއެާހެދި\nޖުލައި 14, 2019 13:52\nއަދި ބޮޑެއް ނުކުރޭ


EidSallaa Ge Namugai Dhiraagu Ge Haassa Event Eh Club House Gai! - Vaguthu\nބަރަކާތްތެރި އަޟްހާ އީދު ދުވަހުގެ މުނާސަބަތުގައި "އީދުސައްލާ-ދިވެހިންގެ އީދު"ގެ ނަމުގައި ދިރާގުން ކްލަބް ހައުސްގައި އިވެންޓެއް ބާއްވަން ނިންމައިފިއެވެ.\nކްލަބް ހައުސްއަކީ މިހާރު ދިވެހިންނާ ވަރަށް ރަހުމަތްތެރި އެޕެކެވެ. މި އެޕްގައި އެކި މައުޟޫއަށް ވާހަކަދެއްކުމުގެ ފުރުސަތު ލިބޭއިރު، މަޝްވަރާ ކުރުމާއި ހިޔާލު ބަދަލު ކުރުމަކީ މި އެޕްގެ މުހިންމު އެއް ބޭނުމެވެ.\nދިރާގުން މިރޭ ބުނީ، އީދާ ގުޅުވައިގެން ދިވެހިންގެ އީދާއި ގުޅޭ އެކި ވާހަކަތައް ގެނެސްދިނުމަށް މާދަމާ ރޭ ކްލަބް ހައުސްގައި ހާއްސަ އިވެންޓެއް ބާއްވަން ނިންމާފައިވާ ކަަމަށެވެ. މި އިވެންޓް ހޯސްޓްކޮށްދޭނީ ދިރާގުގެ ޑިވައިސް މެނޭޖަރު އަހުމަދު އަންސިއެވެ.\nJoin us foravery special #EidSallaa on Clubhouse with panelists @RaufathSadiq & @AxamMaumoon and our host @ansi_ahmed on Eid night where the conversation will revolve around Dhivehinge Eid.#EidSallaa - Dhivehinge Eid\n📅 - 20 July 2021\n⏰ - 9pm\n📣 - https://t.co/B8S4T6nbtg pic.twitter.com/jkA03mJlyE\n— Dhiraagu (@Dhiraagu) July 18, 2021\nމި އިވެންޓްގައި ޕެނެލިސްޓުންގެ ގޮތުގައި ބައިވެރިވާނީ ދިވެހި ބަހާއި ގުޅުން ހުރި ގިނަ މައުލުމާތުތައް އެނގޭ ދިވެހި ބަހުގެ އަދީބު އަބްދުﷲ ސޯދިގު (ސޯދުބެ) ގެ ހަގު ދަރިފުޅު ރައުފަތު ސޯދިގެވެ. އޭނާއާއެކު ދެން ޕެނަލިސްޓެއްގެ ގޮތުގައި ބައިވެރިވާނީ އަޒަަމް މައުމޫނެވެ.\nދިރާގުން ވަނީ މި އިވެންޓްގައި ބައިވެރިވުމަށް ހުރިހާ ފަރާތްތަކަށް ދައުވަތު އަރުވައިފައެވެ.\nޖުލައި 20, 2021 22:25\nއަޒަަމް މައުމޫނު ތަ ނުވަތަ އަސަމް މައުމޫނުތަ؟ ދިވެހިން އެކުސް ބޭނުން ކުރަނީ އެސް އަށް ކަމެއް ޒެޑަށް ކަމެއް ނޭނގޭތީ އަހާލީ


Majileehuge Raees Ge Musaarain 22 Percent Kuda Kohfi – adduLIVE\nމަޖިލީހުގެ ރައީސްގެ މުސާރައިން 22 ޕަސެންޓްް ކުޑަކޮށްފި\nMay 20, 2020, 18:53 ހަސަން ރަޝީދު\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ ޖުމްލަ މުސާރައިން 22 ޕަސެންޓްް ކުޑަކޮށްފިއެވެ.\nކުރިއަށް އޮތް ތިން މަހަށް މަޖިލީހުގެ ރައީސްގެ މުސާރަ ކުޑަވެފައިވަނީ ރައްޔިތުންގެ މަޖިލީހުން މުސާރަތައް ކަނޑައަޅާ ފަރާތްތަކުގެ މުސާރަތައް ކުޑަ ކުރުމަށް މާލިއްޔަތު ކޮމިޓީން އެކުލަވައިލި ރިޕޯޓް ފާސްވުމާ ގުޅިގެންނެވެ. އެ ރިޕޯޓު ފާސްވީ 64 މެމްބަރުންގެ ވޯޓާއެކުއެވެ.\nމަޖިލީހުގެ ރައީސަށް އަސާސީ މުސާރައިގެ ގޮތުގައި މީގެކުރިން ލިބެމުން އައިސްފައިވަނީ 53،125 ރުފިޔާއެވެ. އަދި ލިވިން އެލަވެންސްގެ ގޮތުގައި ލިބޭ 20،000 ރުފިޔާއާއެކު އެމަނިކުފާނަށް މުސާރައިގެ ގޮތުގައި ޖުމްލަ 73،125 ރުފިޔާ ލިބިވަޑައިގަންނަވައެވެ.\nނަމަވެސް މިއަދު ގެނައި މި ބަދަލާއެކު އެމަނިކުފާނަށް އަސާސީ މުސާރައިގެ ގޮތުގައި ދެން ލިބިވަޑައިގަންނަވާނީ 37،188 އެވެ. އަދި ލިވިން އެލަވެންސްގެ ގޮތުގައި ލިބޭ 20،000 ރުފިޔާއާއެކު އެމަނިކުފާނަށް މުސާރައިގެ ގޮތުގައި ކުރިއަށް އޮތް ތިން މަހު ލިބިވަޑައިގަންނަވާނީ ޖުމްލަ 57،188 ރުފިޔާއެވެ.\nމީގެއިތުރުން މިއަދު ގެނައި ބަދަލާއެކު ރައްޔިތުންގެ މަޖިލީހުގެ ނައިބު ރައީސްގެ މުސާރައިން 17 ޕަސެންޓް ވަނީ އުނިކޮށްފައެވެ. މީގެކުރިން މަޖިލީހުގެ ނައިބު ރައީސަށް 91،000 ރުފިޔާ ލިބިވަޑައިގެންނެވި ނަމަވެސް ދެން ލިބިވަޑައިގަންނަވާނީ 75،700 ރުފިޔާއެވެ.\nއަދި މި ބަދަލުގެ ސަބަބުން މަޖިލީހުގެ މެމްބަރުންގެ މުސާރަ ވަނީ 82،500 ރުފިޔާ އިން 69،750 އަށް ކުޑަވެފައެވެ. މިއީ 15 ޕަސެންޓްގެ ބަދަލެކެވެ.


އާއްމުގޮތެއްގައި ކުޑަދަރިފުޅު ރޯ ސަބަބުތައް | ތުއްތުދަރިފުޅު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ތުއްތުދަރިފުޅު އާއްމުގޮތެއްގައި ކުޑަދަރިފުޅު ރޯ ސަބަބުތައް\nއާއްމުގޮތެއްގައި ކުޑަދަރިފުޅު ރޯ ސަބަބުތައް\n* އާއްމުކޮށް ކުޑަދަރިފުޅު ރޯ ސަބަބުތައް.\n* ދަރިފުޅު ރޮނީ ކީއްވެގެންކަން ނޭގޭނަމަ ކަންތަށް ކުރަން އެންމެ ރަނގަޅުގޮތަކީ ކޮބާ؟\nކުޑަކުދިން ރުއިމަކީ ކަންބޮޑުވާން ޖެހޭކަމެއްނޫނެވެ. މިއީ އެކުދިންނަށް ދިމާވާ ތަފާތު އުދަނގޫތައް މަންމައަށް ބުނެދެވޭ ހަމައެކަނި ގޮތެވެ. ނަމަވެސް ސުވާލަކީ ދަރިފުޅު އެރޮނީ ކޮންކަމެއް ބޭނުން ވެގެންކަން ދެނެގަންނާނީ ކިހިނެއް ހެއްޔެވެ؟\nކުރީކޮޅުގައި މިކަން ދެނެގަތުމަކީ ފަސޭހަކަމެއްނޫނެވެ. ނަމަވެސް ދުވަސްތަކާއިއެކު ދަރިފުޅުގެ އެދުންތައް މައިމީހާ ދެނެގަތުމުގައި އެއްވެސް ދަތިކަމެއް ކުރިމައްޗެއް ނުވާނެއެވެ. ދަރިފުޅުގެ ކަރުނަތަކުގެ މާނަ މައިމީހާއަށް ރަނގަޅަށް އެނގޭނެއެވެ. އަދި މިކަމުގައި އުދަގޫވާނަމަ ދަރިފުޅު އާއްމުގޮތެއްގައި ރޯސަބަބުތައް ފާހަގަކޮށް ބަލާށެވެ. ތިރީގައި އެވަނީ ދަރިފުޅު އާއްމުގޮތެއްގައި ރޯ ސަބަބުތަކެވެ.\nއާއްމުކޮށް ކުޑަދަރިފުޅު ރޯ ސަބަބުތައް.\nބަނޑުހައިވުމަކީ ކުޑަދަރިފުޅު ރޯ ސަބަބުތަކުގެ ތެރެއިން އެންމެ އާއްމު ސަބަބެވެ. މިފަދަ ހާލަތުގައި އަޑުގަދަކޮށް ރުއިމުގެ އިތުރުން އުރާލުމުން އުރަމައްޗާއި ދިމާލަށް ދަރިފުޅުގެ ބޯ އާއްމުގޮތެއްގައި ގެންދާނެއެވެ. ވުމާއެކު ދަރިފުޅު ރޯނަމަ އެންމެ ފުރަތަމަ ދަރިފުޅު ބަނޑުހައިވެފައިތޯ ނުވަތަ ނޫންތޯ ބެލުން ރަނގަޅުވާނެއެވެ. ފަހަރުގައި ދަރިފުޅަށް ބުއްދޭން ފަށާއިރަށް ދަރިފުޅު ހުއްޓައި ނުލުމަކީ ވެދާނެ ކަމެކެވެ. ނަމަވެސް ބަނޑުހައިވެގެން ރޯނަމަ ބަނޑު ފުރުމުން ރުއިން ހުއްޓާލާނެއެވެ.\n2- ނެޕީ ހަޑިވުން.\nނެޕީ ބަދަލުނުކޮށް ގިނައިރުވުމުން ނެޕީތެމި ދަރިފުޅުގެ ހަންގަޑަށް އުދަގޫވާނެއެވެ. ވުމާއެކު މިފަދަ އުދަގޫވާ ހާލަތުގައި ވަރަށް ގިނަ ކުޑަކުދިން ރޯނެއެވެ. ނަމަވެސް ބައެއް ކުދިން ހީސްލެވި ގިނައިރު ވިޔަސް ނުރުއިމަކީވެސް ވެދާނެ ކަމެކެވެ. ހާއްސަކޮށް ފިނި ދުވަސްވަރުއެވެ. އެއީ ހީސްލުމުން ވާ ހޫނުގައި ދަރިފުޅަށް ފަސޭހަވާތީއެވެ.\n3- މާބޮޑަށް ހޫނުވުން ނުވަތަ ފިނިވުން.\nކުޑަދަރިފުޅު ރަހިމުގައި އޮންނައިރު ރަހިމުގައި ފިނިހޫނު މިން ހުންނަނީ ދަރިފުޅުގެ ހަށިގަނޑަށް އެންމެ ބޭނުންތެރިވަރަށެވެ. ދުނިޔެއަށް އައުމަށްފަހުވެސް ދަރިފުޅު މިގޮތުގައި ފިނިހޫނުމިން ހުންނާށެވެ. ވުމާއެކު ފިނިހޫނު މިނަށް އަންނަ ބަދަލާއެކު ދަރިފުޅު ގިނައިން ރުއިމަކީ ވެދާނެ ކަމެކެވެ. ފެންވަރުވަން ދަރިފުޅުގެ ހެނދުން ބޭލުމުން ރޮނީ މިހެންވީމައެވެ. ފިނިވާތީއެވެ. އަދި ގިނަފަހަރު ރުއިން ގިނަވާނީ ހޫނުވުމަސްވުރެ ބޮޑަށް ފިނިވުމުންނެވެ.\n4- އުރާލަން ބޭނުންވުން.\nކުޑަކުދިންނަށް ލޯތްބާ އަޅާލުން ވަރަށްބޮޑަށް ބޭނުންވެއެވެ. މައިންބަފައިންގެ މޫނު ފެންނަން އަބަދުވެސް ބޭނުންވެއެވެ. މަންމައާއި ބައްޕަގެ އަޑު އަހާލަން ބޭނުންވެއެވެ. އަދި މަންމައާއި ބައްޕަގެ ހިތުގެ ހިގުން އަޑުއަހަންވެސް ދަރިފުޅު ބޭނުންވެއެވެ. ހާއްސަކޮށް މައިމީހާގެ މޫނާއި އަޑާއި ހިތުގެ ހިގުމެވެ.\n5- މާބޮޑަށް އުދަގޫވުން.\nކުޑަކުދިން ވަރަށްބޮޑަށް އެހެންމީހުންގެ ސަމާލުކަން ބޭނުން ވެއެވެ. ނަމަވެސް ބައެއްފަހަރު ދަރިފުޅަށްދޭ ސަމާލުކަން މާ ބޮޑުވުމަކީ ދަރިފުޅަށް އުދަގޫވާކަމެކެވެ. ވުމާއެކު ބައެއްފަހަރު މާގިނައިރު ދަރިފުޅު އުރައިގެން އުޅޭނަމަ ދަރިފުޅު ރުއިމަކީ އެކަށީގެންވާ ކަމެކެވެ. ހާއްސަކޮށް މަންމަ ނުވަތަ ބައްޕަނޫން ބޭރުމީހަކު ގިނައިރު އުރައިގެން ހުންނަނަމައެވެ. އަދި ގެއިންބޭރުގައި ގިނައިރު ވުމަކީވެސް ދަރިފުޅަށް އުދަގޫވެދާނެ ކަމެކެވެ. މިނޫނަސް އާކަންތައްތައް މާގިނައިން ދަރިފުޅަށް ކުރިމަތި ވުމަކީ ދަރިފުޅަށް އުދަގޫވާ ކަމެކެވެ. ވުމާއެކު ރުއިމަކީ ކުޑަދަރިފުޅު ދެން ތިވަރުން ފުދިއްޖެއޭ ބުނުމަށްޓަކައި ދޭ މެސެޖަކަށް ވެދާނެއެވެ.\nގާތުން ދިނުމަށްފަހުވެސް ދަރިފުޅުގެ ރުއިން ނުހުއްޓުނުނަމަ ދަރިފުޅު ރޮނީ އިތުރު އުދަގުލެއް ވެގެންތޯ ބަލާށެވެ. އެކަހަލަ ކަމެއް ފެންނަން ނެތްނަމަ ދަރިފުޅުގެ ފިނިހޫނުމިން ބަލާށެވެ. ފަހަރުގައި ދަރިފުޅު ރޮނީ ހުންއައިސްގެން ނުވަތަ ބަލިވެގެންކަމަށް ވެދަނެއެވެ. އަދި ހޫނުމިން މަތިނަމަ ލަސްނުކޮށް ޑޮކުޓަރެއްގެ ލަފާ ހޯދާށެވެ.\n7- އެހެނިހެން ކަންތައްތައް.\nބައެއްފަހަރު ދަރިފުޅު ރޯސަބަބު ހޯދަން ވަރަށް އުދަގޫވެއެވެ. ހުރިހާކަމެއް ބަރާބަރަށް ރަނގަޅަށް ހުއްޓަސް ދަރިފުޅޮ ރޯތަން އާދެއެވެ. ގިނަފަހަރު މިހެންވަނީ ދަރިފުޅު ދުނިއެއަށް އައުމަށްފަހު އާ މަހައުލަށް ހޭނެން އުދަގޫވުމުގެ ސަބަބުންނެވެ. އެންމެ ފަސޭހަ ހުރިހާގޮތަކުން އެންމެ ރަނގަޅު މާހައުލު ކަމުގައިވާ ރަހިމުން އުދަގޫބޮޑު ދުނުޔެއަށް އައުމުގެ ސަބަބުންނެވެ. މިފަދަ ހާލަތުގައި ދަރިފުޅު ރޯއިރު ހިނދުކޮޅަކު ރޮއިފާނެއެވެ. އަދި އެތައްއިރެއްވަންދެން ކޮންމެ ދުވަހަކުވެސް ރޮއިފާނެއެވެ.\nދަރިފުޅު ރޮނީ ކީއްވެގެންކަން ނޭގޭނަމަ ކަންތަށް ކުރަން އެންމެ ރަނގަޅުގޮތަކީ ކޮބާ؟\n1- ދަރިފުޅު އުރާލައި ގާތްކޮށްލާށެވެ.\nކުޑަކުދިން އަބަދުވެސް މައިމީހާގެ ހޫނާއި އަމާންކަން ބޭނުންވެއެވެ. މަންމަގެ އުގުން ލިބޭ އަރާމާއި އަމާންކަމެވެ. ވީމާ ކުޑަދަރިފުޅު ފޮތިގަނޑަކުން އޮޅާލައި އުރާލައި ގަޔާއި ގާތްކޮށްލުމުން ވަރަށްގިނަ ފަހަރު ހުއްޓާލާނެއެވެ. ނަމަވެސް ބައެްފަހަރު ތަންކޮޅެއް ބާރަށް ފޮތިގަނޑު އޮޅާލެވިއްޖެނަމަ ނަދިރުފުޅަށް ނުތަނަވަސްކަން އިހުސާސް ކުރެވުމަކީ ވެދާނެ ކަމެކެވެ. ކުޑަކޮށް ދޫކޮށް ފޮތިގަނޑު އޮޅާލުމަށްފަހު ދަރިފުޅު ނަގާ ކުޑަކޮށް ތަޅުވާލުމުން ހަމަޖެހިދާނެއެވެ.\n2- ހިތާއި ގާތްކޮށްލާށެވެ. އަދި ނާނާ ކިޔާށެވެ.\nމައިމީހާއާއި ވީހާވެސް ގާތްވުމާއި މައިމީހާގެ ހިތުގެ އަޑު އެހުމަކީ ދަރިފުޅު ވަރަށް ބޭނުންވާ ކަމެކެވެ. އަދި މައިމީހާގެ ނާނާގެ އަޑަކީ ދަރިފުޅަށް ހަމަޖެހުން ލިބޭ ކަމެކެވެ. ދރިފުޅު ރޯނަމަ މިގޮތަށް ކަންތައް ކުރުމުން ވަރަށް ގިނަފަހަރު ރުއިން ހުއްޓާލާނެއެވެ.\n3- ދަރިފުޅު ތަޅުވާލާށެވެ.\nބައެއްފަހަރު ހަމައެކަނި ދަރިފުޅު އުރާލައި ކުޑަކޮށް ތަޅުވާލުމަކީ ދަރިފުޅަށް ހިތްހަމަޖެހުން ލިބި ރުއިން ހުއްޓާލާނެ ކަމެކެވެ. އަދި ބައެއްފަހަރު ދަރިފުލުގެ ކުޑައެނދު ނުވަތަ ބާއްވާފައި އޮންނަ އެއްޗެއް ލުއިލަިކޮށް ގުޑުވުމަކީވެސް ދަރިފުޅު ރުއިން ހުއްޓާލާނެ ކަމެކެވެ.\n4- ދަރިފުޅުގެ ގައިގައި ފިރުމާށެވެ.\nގިނަކުދިންގެ ގައިގާ ފިރުމާ މަސާޖު ކުރުމުން ވަރަށް އުފާވެއެވެ. ވުމާއެކު މިއީ ދަރިފުޅު ރޯނަމަ ހިތްހަމަޖައްސާ ދިނުމަށް ކުރެވިދާނެ ކަމެކެވެ. ފިރުމާއިރު ކޮންމެހެން ވަކިގޮތަކަށް ފިރުމާކަށް ނުޖެހެއެވެ. ލުއިލުއިކޮށް ކޮންމެ ގޮތަކަށް ފިރުމިޔަސް ނޭގެއެވެ. ނަމަވެސް ދަރިފުޅުގެ ބަނޑާއި ބުރިކަށި ފިރުމުން ބޮޑަށް ރަނގަޅުވާނެއެވެ. އެއީ ބަނޑުގައި ގޭސްހެދިފައި ހުންނައިރު މިކަމުން ލުއިކަން ގެނެސްދޭނެތީއެވެ.\n5- ދަރިފުޅު އަނގަޔަށް ލާނެ ނުވަތަ ބޯނެއެއްޗެއް ދޭށެވެ.\nދަރިފުޅު ބަނޑުހައި ނުވިޔަސް އަގަޔަށް ލާނެ އެއްޗެއް ނުވަތަ ހަފާނެ އެއްޗެއް ދިނުމަކީ ވަރަށް ގިނަފަހަރު ކުޑަދަރިފުޅު ރުއިން ހުއްޓާލާނެ ކަމެކެވެ. އަދި މިއީ ދަރިފުޅުގެ ހިތުގެ ހިނގުން ރަނގަޅުކޮށް ބަނޑަށް ހަމަޖެހުން ގެނެސްދޭ ކަމެކެވެ. ދަރިފުޅު ގިނައިން ރޯނަމަ ބޮޑުވާއިނގިލި ނުވަތަ އަނގަޔަށްލާނެ އެއްޗެއް ދޭށެވެ.\nކުޑަދރިފުޅު ގިނައިން ރުއިމަކީ މައިންނަށް ހާއްސަކޮށް އަލަތުމައިންނަށް ވަރަށް ނުތަނަވަސްކަން ލިބޭ ކަމެކެވެ. އާއްމުގޮތެއްގައި ވިހެއުމަށްފަހު ގިނަވަގުތު ނުނިދައި ހުރުމަކީ ގިނަމައިންނަށް ދިމާވާ ވަރަށް ބޮޑު މައްސަލައެކެވެ. އަދި މިއީ ދަރިފުޅުގެ ބޭނުންތައް އެންމެ ފުރިހަމަ ގޮތުގައި ކޮށްދިނުމަށް ދަތިވާ ކަމެއްވެސް މެއެވެ. އަދި މައިމީހާގެ ހަށިގަނޑުގެ ހޯމޯންތަކަށް އަންނަ އަވަސް ބޮޑުބަދަލާއި އެކު މައިމީހާގެ ޠަބީއަތަށްވެސް ބޮޑެތި ބަދަލުތައް އާދެއެވެ. ރުޅިގަދަވުމާއި ރުންކުރުވުމަކީ މިފަދަ މައިންނަށް ދިމާވުން ވަރަށް ގާތް ކަމެކެވެ. މިފަދަ ދަޑިވަޅުގައި ދަރިފުޅުގެ ރުއިން ގިނަވުމުން ފިރިމީހާ ނުވަތަ ދަރިފުޅުގެ ބައްޕަވެސް ހުންނަނީ ގޮތް ހުސްވެފައެވެ. ހަދާނެގޮތެއް ނޭނގިފައެވެ.\nހާސްނުވާށެވެ. ދަރިފުޅު ހުއްޓާލެއްވުމަށް މަސައްކަތް ކުރުމަށްފަހު ދެމަފިރިން ވަރުބަލިވެއްޖެނަމަ ދަރިފުޅުގެ ރުއިން ހުއްޓުވުމަށް އިތުރަށް މަސައްކަތް ކުރާނެ ކަމެއްނެތެވެ. މިއި މައިމީހާ އަރާމު ކުރަންވީ ވަގުތު ޖެހުނު ކަމުގެ އަލާމާތެވެ. މައިމީހާ ނުތަނަސްވެ ވަރުބަލިވެފައި ހުރެ ދަރިފުޅު ހުއްޓުވަން އުޅުނަސް ވަރަށް ގިނަފަހަރު ދަރިފުޅަށް ހިތްހަމަޖެހުން ނުލިބުމަކީ ވެދާނެ ކަމެކެވެ. ވީމާ:-\n- ދަރިފުޅު ނުވެއްޓޭނެހެން ރަނގަޅު ތަނެއްގައި ބޭއްވުމަށްފަހު ރޯން ދޫކޮށްލާށެވެ.\n- ތިމާގެ މީހަކަށް ނުވަތަ ރައްޓަސަކަށް ގުޅައިގެން ލަފާހޯދާށެވެ.\n- ދަރިފުޅު އެހެން މީހަކާއި ހަވާލު ކުރުމަށްފަހު މައިމީހާ އިރުކޮޅަކު އަރާމު ކުރަން މަޑުކޮށްލާށެވެ.\n- ދަރިފުޅަށް ނާނާއެއް ކިޔައިދޭށެވެ. ނުވަތަ މަޑުމައިތިރި ލަވައެއް ޖަހައިދޭށެވެ.\n- ފުންކޮށް ނޭވައެއްލާށެވެ.\n- ދަރިފުޅަށް އެއްވެސް ދެރަގޮތެއް މެދުވެރި ނުވަކަން އަމިއްލަނަފުސައް ގަބޫލު ކުރާށެވެ. ދަރިފުޅު ބޭނުންވަނީ ހަމައެކަނި ރުއިލަންކަމުގައި ވެދާނެއެވެ.


23 މެއި 2018 - 08:103comments\nޒޫނާއާ ދާދި ގާތުގައި ޖެނީ ހުއްޓެވެ. ފެންކަޅިވެފައެވެ. އެންމެންގެ ލޯތަކަށް ފަރުދާވެގެން ހުރި ޖެނީގެ ލޮލުން ފޭދުނު ކަރުނަ، ކޯތާފަތް ދޫކޮށް ބިމާ ދިމާއަށް މިސްރާބުޖެހިއެވެ.\n"މަންމާ!" ޖެނީގެ ހަރަކާތްކުރީ ހަމައެކަނި ދެ ތުންފަތެވެ.\nކުއްލިއަކަށް ޒޫނާގެ ސަމާލުކަން ލިބުނެވެ. ޒޫނާ މަޑުމަޑުން ތެދުވިއެވެ. ދެ ފަޔަށް ބާރުލައިފައި ހިނގައިގަތެވެ. ޖެނީ ވަރަށް އުފާވެފައި މަންމަ ގައިގައި ބައްދައިލަން ދެ އަތް ދިއްކޮށްލިއެވެ. ދުވަސްތަކަކަށް ފަހު މަންމަ ފެނުމުން ޖެނީ ހުރީ ކެތްތެރިކަން ކުޑަވެފައެވެ. ޒޫނާ އައިގޮތަށް އައިސް ޖެނީ ފަސްދިނެވެ. ޒޫނާއަށް ފެނުނީ ޖެނީއެއް ނޫނެވެ. ސާޖިދެވެ. ޒޫނާ އެންމެ ލޯބިވި ދަރިފުޅެވެ. އިހުސާނާއި ޒޫނާއަށް ލިބުނު ހަމައެކަނި ދަރިއެވެ. ޒޫނާއަށް ފެންނަނީ، އެ ތަނަށް ޒިޔާރަތްކުރި މީހެއްގެ އިނގިލި ކުރީގައި ހިފައިލައިގެން ސާޖިދު ހުއްޓައެވެ. އެ ދިމާއަށް އަވަހަށް ދާން ބޭނުންވެފައި ހުރި ވަރުން ޒޫނާ ބިންމައްޗަކަށް ނުބަލައެވެ. ގަހެއްގެ މުލުގައި އަޅައިގެންފައި ޒޫނާ ވެއްޓުނެވެ. މަންމަ ހިފަހައްޓަން ޖެނީއަށް ހަރަކާތް ކުރެވުނެވެ. އެކަމަކު ޖެނީއަށް ހުރެވުނީ މާ ދުރުގައެވެ. ޒޫނާ ތެދުވިއިރު ނިތްކުރިން ތަންކޮޅެއް މަށައިގެން ގޮސްފައި ހުއްޓެވެ. ކުރިޔަށް ވުރެ ބާރަށް ޒޫނާ ހިނގައިގަތެވެ. ސާޖިދު ކަމަށް ހީވި ކުއްޖާގެ ގައިގައި ބައްދައިގަތެވެ. އެ ކުއްޖާ ހަޅޭއްލަވައިގަތެވެ. އޭނަގެ މަންމަ ވެސް ހަޅޭއްލަވައިގެންފައި ދަރިފުޅު ދަމައިގަތެވެ. "ސާޖިދު" ގެނައުމަށް ޓަކައި ޒޫނާ ކުރިޔަށް ޖެހިލިއެވެ. ކުއްޖާގެ އަތުގައި ވަރަށް ބާރަށް ހިފެހެއްޓިއެވެ.\n"ދޫކުރޭ!" ޒޫނާ އަމުރުކުރިއެވެ.\n"ދޫކުރޭ!" ކުއްޖާގެ މަންމަ ވެސް ބުނީ އެހެންނެވެ.\nއަޑުގަދަވެގެން ސަމަދު ނުކުތެވެ. ސަމަދަކީ މަރުކަޒު ބެލެހެއްޓުމާ ހަވާލުވެގެން ހުރި މީހާއެވެ. އޭރު، އަންހެނުން ބެލެހެއްޓުމާ ހަވާލުވެގެން ހުންނަ ފާޒިރާ ދުވެފައި އައިސް ޒޫނާ ދުރުކޮށްފިއެވެ. ޒޫނާ ގަދަހެދި ނަމަވެސް ފާޒިރާ އަތްދަށުން މިނިވަނެއް ނުވެވުނެވެ.\n"ކީއްވެ އެ ކަހަލަ މީހުން ދޫކޮށްލާފަ ބައިތިއްބަނީ؟" ކުޑަކުއްޖާ ގައިގައި ފިރުމަމުން އެ ކުއްޖާގެ މަންމަ ޝަކުވާކުރިއެވެ. "ތަދުވިތަ ދަރިފުޅަށް؟ ކޮންތާކަށް ތަދުވީ؟"\n"ޒޫނާއަކީ އާންމުގޮތެއްގަ ވަރަށް ރަނގަޅަށް އުޅޭ ކުއްޖެއް،" ސަމަދު ބުންޏެވެ. "އެހެންވެ ދޫކޮށްލައިފަ އެ ހުންނަނީ."\n"ސާޖިދު! ސާޖިދު!" ޒޫނާ ގޮވިއެވެ. "އަޅޭ މަގޭ ދަރިފުޅު ގެނޭ!"\nހުރިހައި ގޮތަކުން ވެސް ޖެނީއަށް އެ މަންޒަރު ބަލަން އުނދަގޫވިއެވެ. ފުރަތަމަ ކަމަކީ މަންމައަށް ކުރިމަތިވެފައިވާ ބަލިހާލެވެ. ދެވަނަ ކަމަކީ ސާޖިދުކޮއްކޮ މަތިން މަންމަ ހަނދާން ނުނެތޭކަމެވެ. ތިންވަނަ ކަމަކީ ޖެނީ މަތިން މަންމަ ހަނދާން ނުވާކަމެވެ. އެކަމަކު ޖެނީއަކަށް މަންމަ ހަނދާން ނައްތައެއް ނުލެވުނެވެ.\nރޭގަނޑުގެ އަނދިރިކަން ވެރިވެފައި ވިޔަސް، މަޖީދީ މަގުގެ މެދަކާ ހަމައަށް އިރުއަރައިފައިވާ ކަހަލައެވެ. ގަލުޅޮ ދަނޑަށް އަލިކުރަން ދިއްލައިފައިވާ ބޮކިތަކުގެ ސަބަބުންނެވެ. އިންޖީނުލީ އުޅަނދުތައް ވަރަށް ގިނައެވެ. ހިނގާބިނގާވާ މީހުންގެ އަދަދު ގިނައެވެ. ބަދިގެއަށް ބޭނުންވި ސާމާނުތައް ގަނެގެން، ދެ އަތުން ކޮތަޅުތައް ހިފައިގެން ގާދިރު ނުކުތްއިރު ރަނގަޅަށް ހިނގައިނުގަނެވެއެވެ. ދެ އަތް ކައިރި ނުކުރެވެއެވެ. ގާދިރު އައީ، ދަނޑުގައި ދިއްލައިފައިވާ ބޮކިތަކަށް ބަލަމުންނެވެ. ކުރިމަތީގައި މީހަކު ހުއްޓިގެން ހުރިކަމެއް ގާދިރަކަށް ނޭނގެއެވެ. އެ މީހާ ހުރީ މުންޑެއް އަނދެގެން ކޮނޑުކެނޑިއެއް ލައިގެންނެވެ. މުންޑު ހުރީ އަރުވައިޖަހައިފައެވެ. އަތުގައި ޅާނބެއް އޮތެވެ. ކޮނޑުކެނޑި ދަށަށްޖަހައިފައި ހުރިއިރު ބޮލުގައި ފޮށައެއް އޮޅައިފައި ހުއްޓެވެ. މޫނުމަތީގައި ރައްޓެހިކަމެއް ނެތެވެ. އަތުގައި ރާބައްޖެއް އޮތް ނަމަ އެންމެ ވައްތަރުވީހީ ރާވެރިޔަކާއެވެ. ގާދިރު އައި ގޮތަށް އައިސް އޭނަގެ ގައިގައި ލައިގަތެވެ.\n"މާފުކުރައްވާ!" ގާދިރަށް ބުނެވުނެވެ.\n"ރާވެރިޔާ" އެއްޗެއް ނުބުނެއެވެ. އެއްފަރާތަކަށް ނުޖެހުނެވެ. ގާދިރަށް ބަލަހައްޓައިގެން ހުރީއެވެ. ގާދިރު ކުޑަކޮށް ހައިރާންވިއެވެ. އެ މީހާ ގައިން ނެއްޓިގެން ހިނގައިގަތެވެ. ފަސްއެނބުރި ބަލައިލިއިރު އެ މީހާ ވެސް ހުރީ އެނބުރިގެން ގާދިރަށް ބަލަހައްޓައިގެންނެވެ.\n"އަޅެ އެއްފަރާތަކަށް ޖެހިލިއްޔާ އޭނަގެ އަނގައިން ދަތެއް ވެއްޓެނީތަ؟" ގާދިރު މަޑުމަޑުން ކުދިކިޔެވެ. "މަށަށް އޭނަ ނުފެނުނަސް އޭނައަށް މަ ފެންނާނެތާ!"\nމަޖީދީމަގުން ނުކުމެގެން އެހެން މަގަކަށް އެޅުމަށް ފަހު، އެ މަގުން ގޮސް ގާދިރު ވަނީ އަނދިރި ގޯޅިއަކަށެވެ. ފަޅުކަން ވެރިވެފައިވާ ގޯޅީގައި ދިއްލައިފައި ހުރީ އެންމެ ހޮޅިބުރިއެކެވެ. މީހެއްގެ ހިލަމެއް ނެތެވެ. ދެ ފަހަރަކު ފަހަތް ބަލައިލައިފައި ދެން ކުރިޔަށް ބަލައިލިއިރު، ކުރިން ނުފެންނަ މަންޒަރެއް ގާދިރުގެ ލޮލުގައި އަޅައިގަތެވެ. އެއީ ހޮޅިބުރީގެ އަލި އެޅޭ ހިސާބުގައި، މަގު މެދުގައި ހުއްޓިހުރި "ރާވެރިޔާއެވެ." އޭނަ ހުރީ ގާދިރަށް ބަލަހައްޓައިގެންނެވެ. ގާދިރުގެ ހިނގުމަކަށް ބަދަލެއް ނާދެއެވެ. ކުރިޔަށް ހިނގިއެވެ. ރާވެރިޔާ ހައްތާ ގާތްވިއެވެ. ދެމެދުގައި ވިއްސަކަށް ފޫޓު ހުންނަ ހިސާބަށް ގާތްވެވުމުން ރާވެރިޔާގެ އަތުގައި އޮތް ބަޅުވަޅި ގާދިރަށް ފެނުނެވެ. އޭނަ އަތުގައި ކުރިން އޮތީ ޅާނބެކެވެ. ގާދިރު ހުއްޓުނެވެ. އެއީ ގާދިރަށް ފާރަލާ މީހެއްހެން ގާދިރަށް ހީވިއެވެ. ސަބަބެއް ނޭނގެއެވެ. ގާދިރު ދެކޮޅު ހޯދައިލިއެވެ. އެ ހިނދު ބިރުވެރިކަން އިތުރުވިއެވެ. ގާދިރު ހަޅޭއްލަވައިގަތަސް އެ އަޑު އިވޭނެ މީހަކު އެތާކު ނެތެވެ. އެ ދަނޑިވަޅުގައި، ގާދިރާ ދިމާއަށް ރާވެރިޔާ ހިނގައިގަތެވެ. ގާދިރު ފަސްއެނބުރިފައި އައިކޮޅަށް ހިނގައިގަތެވެ. ރާވެރިޔާގެ ހިނގުން ބާރުކޮށްލިއެވެ. ގާދިރު ވެސް ހިނގުން ބާރުކޮށްލިއެވެ. އެންމެ ކައިރިއަށް އޮތް ގޯޅިއަށް ގާދިރު ވަނެވެ. އެއީ އަދި މާ ހަނި، މާ އަނދިރި ގޯޅިއެކެވެ. ގޯޅީގެ އެއް ފަރާތް އޮތީ ކޮނެފައެވެ. އެ ކަން އަންގަން ބޮތްކެއް ދިއްލައިފައި ހުއްޓެވެ. އެ ބޮކި ހުރަސްކުރާއިރު މީހާގެ ހިޔަނި ހުންނަނީ ފާރަށް އެޅިފައެވެ. ގާދިރަށް ފަހު އެ ބޮކި ހުރަސްކުރީ ރާވެރިޔާއެވެ. އޭނަގެ ހިޔަނި ފާރަށް އެޅިފައި ހުއްޓައި އެ ހިޔަނި ކުޑަވެގެން ގޮސް ބުޅަލެއްގެ ސޫރަޔަށް ބަދަލުވި ތަން ގާދިރަށް ފެނުނެވެ. ގަބޫލެއް ނުކުރެވުނެވެ. އެކަމަކު އެއީ ކުށްހީއެއް ނޫނެވެ. ނިކަން ބާރަށް ބުޅަލެއް ގޮވައިލި އަޑު ވެސް އިވުނެވެ. ގާދިރު ފަހަތް ބަލައިލިއިރު ރާވެރިޔާއެއް ނެތެވެ. ފެނުނީ ކަޅު ބުޅަލެއް ދުވެފައި އަންނަ ތަނެވެ. ގާދިރު ދުއްވައިގަތެވެ. ދުވެވޭނެ އެންމެ ބާރަކަށެވެ.\nނަލަކޮށް ދުވެލައިފައި އައި ދޯނި ގުރައިދޫގެ ނެރުން ވަނެވެ. އުޑުމަތި ރީތި ހިތްފަސޭހަ ދުވަހެކެވެ. އަވި މަޑުވެފައި ފިނި ރޯޅިއެއް ޖެހެމުންދިޔައެވެ. އެހެންނަމަވެސް ޖިނާގެ މޫނުމަތީގައި އުފާވެރިކަމެއް ނެތެވެ. އޭނަ އިނީ މޫދަށް ބަލަހައްޓައިގެން ނިދިއައިސްފައެވެ. އިރުއިރުކޮޅާ އާފުރެއެވެ. ސަމަދު ހުރީ ފާލަންމަތީގައެވެ. ޖިނާގެ އިންތިޒާރުގައެވެ. ދޯނި ކައިރިކުރުމުން ޖިނާ ފޭބިއެވެ. ސަމަދާ ސަލާންކުރިއެވެ.\n"އައްސަލާމް ޢަލައިކުމް! މަރުހަބާ! އަޅުގަނޑަކީ ސަމަދު އިނގޭތޯ!" ސަލާންކޮށްލަމުން ސަމަދު ބުންޏެވެ. "ދަތުރު ކިހިނެއްތޯ!"\n"ވަޢަލައިކުމް ސަލާމް! ނިދިއައިސްގެން ގޮސް ހަލާކުވެއްޖެ!" ސަމާސާ ރާގެއްގައި ޖިނާ ބުންޏެވެ. ސަމަދު ހީނގަތެވެ. ޖިނާ ގެނައީ އެންމެ ފޮށްޓެކެވެ. ފޮށި ބޭލުމުން ޖިނާ ފޮށީގައި ހިފިއެވެ. "ގެނޭގެނޭ!" ސަމަދު ފޮށި އަތުލިއެވެ. "ޖިނާއަކީ މެހުމާނެއް. މެހުމާން ލައްވާ ފޮށި އުފުލާކަށް ނުވާނެ."\nދެ މީހުން ވާހަކަދައްކަމުން ފާލަމުން ފޭބިއެވެ. އޭރު، މަސްހިފާ ދަލެއް ކޮނޑަށް ލައިގެން މީހަކު ހިނގައިފައި އާދެއެވެ. ކުޅެ ސަކަރާތްޖަހަމުން ދުވި ދެ ކުއްޖަކު ޖިނާ ހުރަސްކޮށްފައި ދިޔައެވެ. ރާބައްޖެއް ހިފައިގެން ވެސް މީހަކު ދިޔައެވެ. ޖިނާޔާ ހަޔެއްކަ ފޫޓު ދުރުގައި ހުރި ތިރި ފާރުބުރިއެއް މައްޗަށް ކާޅެއް ޖެއްސިއެވެ. ދެ ފަހަރަކު ނިކަން ބާރަށް ގޮވައިލިއެވެ. ކާޅާ ދިމާއަށް ޖިނާ ބަލައިލުމާއެކު ކާޅު އުދުއްސައިގަތެވެ.\n"މޫސަބޭ! ކޮބާ ތަށްޓެއް އަޅާލަބަލަ!" ސަމަދު ބުންޏެވެ. "ޖިނާއަށް ޖެހޭނެ ރަހަދައްކަން."\nރާވެރިޔާ ތަށްޓަށް ރާ އަޅައިފައި ދިއްކޮށްލިއެވެ. ތަށީގައި ހިފީ ސަމަދެވެ.\n"މީ މި ރަށުގެ އެންމެ މަޝްހޫރު ރުކުގެ ތާޒާ އަރަގު،" ސަމަދު ބުންޏެވެ. "ވަރަށް މީރުވާނެ."\nޖިނާ ތަށީގައި ހިފިއެވެ. ރަލުގެ ރަހަބަލައިލިއެވެ.\n"ފައްކާ؟" ސަމަދު ސުވާލުކުރިއެވެ.\nޖިނާ އެއް ނޭވައިން ތަށި ހުސްކޮށްލިއެވެ. ޖަވާބު ދެވޭ ވަރު ވީ އެއަށް ފަހުއެވެ.\n"މީރުކަމުން ހަމަ މެދުކަނޑާނުލެވުނީ އިނގޭ،" ޖިނާ ޖަވާބުދިނެވެ. "ހިތަކުން ނުފިލާނެ މި ރަހަޔެއް. ނިދި ފިލުވައިލައިފި!"\n"މަ ބުނިންތާ!" ހީނގެންފައި ސަމަދު ބުންޏެވެ. "އަދި ފަތިހު މާ މީރުވާނެ."\nސަމަދު ފައިސާ ދޭން އުޅުމުން ޖިނާ އެ ކަން ހުއްޓުވިއެވެ. އެކަމަކު ޖިނާ ފައިސާ ދޭން އުޅުމުން އެ ކަން ހުއްޓުވައިފައި ފައިސާ ދިނީ ސަމަދެވެ. އެކި ވާހަކަދައްކަމުން ދެ މީހުން އެކުގައި މަރުކަޒަށް ވަނެވެ. އެންމެ ފުރަތަމަ ވެސް ޖިނާގެ ލޮލުގައި އަޅައިގަތީ ޒޫނާއެވެ. ޖިނާއަށް ހުއްޓެވުނެވެ. ގަމާރު ފާޑަކަށް ޒޫނާ ހިނގައިފައި އައިސް ޖިނާ ހުރަސްކުރިއެވެ. އެހެންނަމަވެސް ޖިނާގެ މޫނަކަށް ނުބަލައެވެ. ޒޫނާ ގޮސް އިށީނީ އެ ތަނުގައި ހުރި ޖޯއްޔެއްގައެވެ.\n"އޭނައަށް ކިހިނެއްވީ؟" ޖިނާ އެހިއެވެ.\n"މޮޔަވެގެން މި ރަށަށް ގެނައީ،" ސަމަދު ބުންޏެވެ. "އެކަމަކު އޭނަ ވަރަށް ތަފާތު. ބައެއް ފަހަރު ހީވޭ މުޅިން ރަނގަޅުވީއޭ ވެސް. އަނެއްބައި ފަހަރު.."\n"ޒޫނާ ދޯ އެއީ؟" ޖިނާ ސުވާލުކުރިއެވެ.\n"އާނ! ދަންނަންތަ؟" ޖަވާބުގައި ސަމަދު ބުންޏެވެ.\n"ކޮބާ އަހަރެންގެ ކޮޓަރި؟" ޖިނާ އެހީ ނުވެސް ގުޅޭ ސުވާލެކެވެ.\nސަމަދު ފާޑަކަށް ހީނލިއެވެ. ކުރިޔަށް ހިނގައިގަތެވެ. ޖިނާ ހުއްޓިގެން ހުރީއެވެ. ޒޫނާ ނޫން މީހަކަށް ޖިނާއަކަށް ނުބެލުނެވެ. ޖިނާއާ ދިމާއަށް ޒޫނާ ބަލައިލިއެވެ. ވަކި ޚާއްޞަ ނަޒަރަކުން ނޫނެވެ. ޒޫނާގެ ވިސްނުމަށް ވަނީ ބަދަލުތަކެއް އައިސްފައެވެ.\nދުވާލުގެ ވަގުތުގައި ރަށަށް ވެރިވެފައި އޮންނަ ހަމަހިމޭންކަން، ރޭގަނޑުވުމުން ދެގުނައަށް އިތުރުވެއެވެ. ޖިނާ ހުރީ ކުޑަދޮރުން ބޭރު ބަލާށެވެ. ކުރިމަތިން ފެންނަންއޮތީ ގަސްތަކެވެ. އަނދިރިކަމެވެ. ފަޅުކަމެވެ. އެކަމަކު އެ ފަޅުކަމަކީ ދިރުމެކެވެ. އެ ތަނުގައި ދިރިއުޅޭ އަހުލުވެރިންނަށް އަނދިރިކަމަކީ ފަރުދާއެއް ނޫނެވެ. ބައްޕަޔާ އެކުގައި ޖެނީ ވެސް ހުރީ ކުޑަދޮރަށް ބަލަހައްޓައިގެންނެވެ.\n"އެންމެން ހަމަވެ ނިމުނީ!" ބައްޕަ ބުނިކަން ޖެނީއަށް އިހުސާސްވިއެވެ.


Life Support ge re seller partnership program ifthithaahu kohffi\nވިޔަފާރި - ލައިފް ސަޕޯޓް\nލައިފް ސަޕޯޓްގެ ރީސެލަރ ޕާޓްނަރޝިޕް ޕްރޮގްރާމް އިފްތިތާހުކޮށްފި\nމި ޕްރޮގްރާމްގެ ސަބަބުން ޕާޓްނަރުންނާއި ކަސްޓަމަރުންނާއި ދެމެދު އޮންނަ ގުޅުން އިތުރަށް ވަރުގަދަވެގެންދާނެ\nރީސެލާރ ޕާޓްނަރުންގެ ގޮތުގައި4ފަރާތެއްވަނީ ލައިފް ސަޕޯޓާއެކު އެއްބަސްވުމެއްގައި ސޮއިކޮށްފައި\nކ. މާލެ 24 އޭޕުރިލް 2018 | އަންގާރަ 15:02 1,855\nއެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން - ބްލޭޒަން\nމާލެއާއި އަތޮޅުތެރޭގައި ލައިފް ސަޕޯޓްގެ ޕްރޮޑަކްޓްތައް ވިއްކާ ފަރާތްތަކުގެ ވިޔަފާރި އިތުރަށް ފުޅާކުރުމާއި ތަފާތު ގިނަ ޕްރޮޑަކްޓްތަކެއް ފަސޭހައިން ލިބޭނެ މަގުފަހިކޮށްދިނުމުގެ މަޤްސަދުގައި ލައިފް ސަޕޯޓްއިން ރީސެލާރ ޕާޓްނާޝިޕް ޕްރޮގްރާމް އޭޕްރިލް 21 ވަނަ ދުވަހު އިފްތިތާހުކޮށްފިއެވެ.\nލައިފް ސަޕޯޓް އިން ބުނީ މި ޕްރޮގްރާމްގެ ސަބަބުން ޕާޓްނަރުންނާއި ކަސްޓަމަރުންނާއި ދެމެދު އޮންނަ ގުޅުން އިތުރަށް ވަރުގަދަވެގެންދާނެ ކަމަށާއި އެފަރާތްތަކުގެ އާމްދަނީ އިތުރުވެ، ވިޔަފާރި އިތުރަށް ފުޅާވެގެންދާނެ ކަމަށެވެ.\nރީސެލާރ ޕާޓްނަރުންގެ ގޮތުގައި4ފަރާތެއްވަނީ ލައިފް ސަޕޯޓާއެކު އެއްބަސްވުމެއްގައި ސޮއިކޮށްފައެވެ. އެ ފަރާތްތަކަކީ ރާއްޖޭގެ އެންމެ ފުޅާ ދާއިރާއެއްގައި ފާމަސީގެ ވިޔަފާރި ހިންގާ ޕޮއިންޓް ޓްރޭޑިންގ ޕްރައިވެޓް ލިމިޓެޑްގެ އިތުރުން އެމް.އެޗް.އޭ މާޓާއި، އިހްސާން ފިހާރަ އާއި ހާމަ ފިހާރަ ހޯލްސޭލް ސެންޓަރއެވެ.\nމި އެއްބަސްވުމުގައި ލައިފް ސަޕޯޓްގެ ފަރާތުން ސޮއިކުރައްވާފައި ވަނީ ލައިފް ސަޕޯޓްގެ މެނޭޖިންގް ޑިރެކްޓަރ ޑރ. މަރިޔަމް ވަސީމާއެވެ.\nމިޕްރޮގްރާމުގެ ދަށުން ލައިފް ސަޕޯޓްގެ ޕްރޮޑަކްޓްތައް ވިއްކާ ފަރާތްތަކަށް ޕްރޮޑަކްޓްތަކާއި ގުޅޭ ފުރިހަމަ މަޢުލޫމާތާއި، ޕްރޮޑަކްޓްތަކާއި ގުޅޭ ޓްރެއިނިން އަދި މާކެޓްކުރުމަށް ބޭނުންވާނެ މަޢުލޫމާތު ފޯރޮކޮއްދެވޭނެވެ.\nއަދި ޕްރޮގްރާމްގެ ދަށުން ލައިފް ސަޕޯޓްގެ ޕާޓްނަރުންނާއި، ކަސްޓަމަރުންނާއި ދެމެދު ފުޅާ ނެޓްވޯކެއް ގާއިމްކުރެވި ހުރިހާ ފަރާތްތަކަށް ވެސް ލާބައާއި މަންފާ ލިބޭގޮތަށް ވިޔަފާރީގެ މުޢާމަލާތްތަށް ބައްޓަން ކުރެވިގެންދާނެއެވެ. އަދި މީގެ އިތުރުން ލައިފް ސަޕޯޓްގެ ޕާޓްނަރުންނާއި، ކަސްޓަމަރުންނަށް ދެމެހެއްޓެނެވި ގޮތެއްގައި ދުނިޔޭގެ ފެންވަރުގެ ކޮލެޓީ މޮޅު ޕްރޮޑަކްޓްތަކެއް ފޯރުކޮށްދެވޭނެ ކަމަށް ވެސް ލައިފް ސަޕޯޓް އިން ބުންޏެވެ.\nލައިފް ސަޕޯޓަކީ ބޭސް ފަރުވާއާއި ދުޅަހެޔޮ ސިއްހަތަކަށް ބޭނުންވާ ފެންވަރު ރަނގަޅު އަދި ކޮލެޓީ ތަކެތި ހޯލްސޭލްކޮށް އަދި ރީޓެއިލްކޮށް ފޯރުކޮށްދޭ ވިޔަފާރި ކުންފުންޏެކެވެ.


Majileehugai maaraamaaree hingumaki libidheefaivaa imthiyaazeh noon - Muhuthaaz - vNews.mv\nމަޖިލީހުގައި މާރާމާރީ ހިންގުމަކީ މެމްބަރުންނަށް ލިބިދީފައިވާ އިމްތިޔާޒެއް ނޫން: މުހުތާޒު\nރިފާޢަތު Male' | 02 June 2020, 16:55\nމަޖިލީހުގެ ތަޅުމުގައި މާރާމާރީ ހިންގުމަކީ މެމްބަރުންނަށް ލިބިދީފައިވާ އިމްތިޔާޒުގެ ތެރޭގައި ހިމެނޭކަމެއްނޫން ކަމަށް ކުރީގެ ޕްރޮސެކިއުޓާ ޖެނެރަލް މުހުތާޒް މުހުސިން ވިދާޅުވެއްޖެއެވެ.\nމުހުތާޒު މުހުސިން މިހެން ވިދާޅުވެފައި މިވަނީ ގާނޫނު އަސާސީއަށް އިސްލާހް ގެނައުމުގެ ބިލަށް ބަހުސް ކުރުމަށް ރައްޔިތުންގެ މަޖިލީހުގައި ރޭ ބެއްވި ޖަލްސާގައި ގިނަ މެމްބަރުންތަކެއް ހަމަނުޖެހުންތަކެއް މަޖިލީހުގެ ތަޅުމުގައި ހިންގާފައިވާ ވަގުތެއްގައެވެ.\nރޭގެ މަޖިލީހުގައި ހިނގާދިޔަ ކަންތައްތަކާއި ގުޅިގެން ގިނަ ބައެއްގެ ފާޑުކިޔުންތަކެއް މަޖިލީހުގެ މެމްބަރުންނަށް އަމާޒުވެފައިވާ މިވަގުތުގައި މުހުތާޒު ކުރެއްވި ޓްވީޓެއްގައި ވިދާޅުވީ ރޭގައި މަޖިލީހުގައި ހިނގާފައިވަނީ ދެރަވަރު ހާދިސާއެއް ކަމަށާއި ހުތުރު އަދި ލަދުވެތި އަމަލު ތަކެއް ކަމަށެވެ.\nއެއީ މަޖިލީހުގެ ގަވައިދުން ބޭރުން ހިންގާފައިވާ އަމަލުތަކެއް."\nކުރީގެ ޕްރޮސެކިއުޓާ ޖެނެރަލް މުހުތާޒް މުހުސިން\nކުރީގެ ޕީޖީ މިފަދައިން ވިދާޅުވިއިރު ރޭގެ މަޖިލީހުގެ ޖަލްސާ އާއި ގުޅިގެން ގާނޫނު އަސާސީއަށް އިސްލާހް ގެނެސް ލާމަރުކަޒީ ނިޒާމް މެދު ކެނޑުމެއްނެތި ދެމެހެއްޓުމަށް ރައްޔިތުންގެ މަޖިލީހުގެ މެމްބަރުން ކޮށްދެއްވި މަސައްކަތައް ބަންޑާރަ ނައިބު އިބްރާހިމް ރިފްއަތު ވަނީ މެމްބަރުންނަށް ޝުކުރު އަދާކުރައްވާފައެވެ.\nއެގޮތުން ބަންޑާރަ ނައިބު ކުރެއްވި ޓުވީޓްގައި ވަނީ އެއީ ރައްޔިތުންގެ މަޖިލީހުން ކުރި އިޚްލާސްތެރި މަސައްކަތެއްކަން ފާހަގަ ކުރައްވާފައިވެއެވެ.\nރޭ ދަންވަރު ކުރިއަށް ގެންދިޔަ ޖަލްސާގައި އިދިކޮޅު މެމްބަރު އަހުމަދު ޝިޔާމް ބޭރަށް ލުމުގައި ރިޔާސަތުން އަމަލުކުރި ގޮތަށް މަޖިލީހުގެ ކުރީގެ ނައިބު ރައީސް މޫސާ މަނިކު ކުރެއްވި ޓްވީޓްގައި ވިދާޅުވީ މަޖިލީހުގެ ގަވައިދާ ހިލާފުވާ މެމްބަރުގެ ނަން އިއްވުމުން ބޭރަށް ނިކުތުމުގައި އެއްބާރުލުން ނުދޭނަމަ މަޖިލިސް މެދު ކަނޑާލަން ވާނެ ކަމެއް ކަމަށެވެ. އަދި އެ މެމްބަރު ތަޅުމުން ބޭރުކުރުމުގެ ހުރިހާކަމެއް ކުރަންވާނީ އެތަނުގެ ސެކިއުރިޓީން ބެލުމުގެ ދަށުންކަމަށާއި އެ އޫސުލުން ބޭރުން މެމްބަރަކު ބޭރުކުރުމަކީ ކުށެއްކަމަށް މޫސާ މަނިކުގެ ޓްވީޓްގައި ވަނީ ފާހަގަކުރައްވާފަ އެވެ.\nލޯކަލް ކައުންސިލް އިންތިހާބު ބާއްވާ އައު ކައުންސިލަރުންގެ އިންތިހާބުކުރެވެންދެން މިހާރު ތިބި ކައުންސިލަރުންގެ ދައުރު ދެމިގެންދާގޮތަށް ގާނޫނު އަސާސީއަށް އިސްލާހު ގެނައުމަށް ރައްޔިތުންގެ މަޖިލީހުން ރޭ ބޭއްވި ޖަލްސާގައި ފާސްކުރީ 74 މެމްބަރުންގެ ތާއީދާއެކުއެވެ.\nކޮރޯނާވައިރަސް ރާއްޖެ މުހުތާޒް މުހުސިން ރައްޔިތުންގެ މަޖިލިސް ޕްރޮސެކިއުޓާ ގެނެރަލް\nއެއޮތީ މާރާމާރީ ހިންގާފަ ދެން ތިހަދާ އެއްޗެއް ހަދާބަލަ! އެހެން ނޫނަސް މުހުތާޒަކަށް އިމްތިޔާޒު ގެ ވަހަކައެއް ނުދެއްކޭނެ! އިމްތިޔާޒަކީ މަޖިލީހުގެ މެމްބަރެއް!


kulhudhuhfushee hospitalugai uramathee cancer scan ge khidhumai alun fashaifi – Iru\nކުޅުދުއްފުށީ ހޮސްޕިޓަލުގައި އުރަމަތީ ކެންސަރ ސްކޭންގެ ޚިދުމަތް އަލުން ފަށައިފި\nކުޅުދުއްފުށި ރީޖަނަލް ހޮސްޕިޓަލު ގައި އުރަމަތީގެ ކެންސަރު ހުރިކަން ދެނެގަތުމަށް ކުރާ ސްކޭނިންގ (މެމޮގްރަފީ) ގެ ޚިދުމަތް މެދުކެނޑާލުމަށް ފަހު މިއަދު އަލުން ފަށައިފިއެވެ.\nމިއަދުން ފެށިގެން މެމޮގްރަޕީގެ ޚިދުމަތް އަލުން ފެށުމުން އުރަމަތީގެ ކެންސަރާ ދެކޮޅަށް ކުރާ މަސައްކަތުގައި އިތުރު ކުރިއެރުންތަކެއް ލިބިގެންދާނެ ކަމަށާއި އަަދި މިކަމުގެ ސަބަބުން ރައްޔިތުންނަށް ބޮޑެތި ލުއިތަކެއް ލިބިގެން ދާނެ ކަން އެހޮސްޕިޓަލުން ފާހަގަ ކުރެއެވެ.\nމީގެ ކުރިންވެސް އެހޮސްޕިޓަލުގައި 2015 ވަނަ އަހަރު ސްކޭން ކުރުމުގެ ހިދުމަތް ފަށާފައި ވެއެވެ. ހިދުމަތް މެދުކަނޑާލީ ހޮސްޕިޓަލްގެ އިންފްރާސްޓްރަކްޗާއަށް ބަދަލުތަކެއް ގެނައުމަށެވެ. އަލުން މިޚިދުމަތް މިފެށީ3އަހަރުގެ މެދު ކެނޑުމަކަށް ފަހުއެވެ.\nރުގްޔާގެ ނަމުގައި އަނިޔާކުރި މައްސަލައިގައި ފުލުހުން އެދެނީ ސަމާލުވާން\nތަފާސް ހިސާބުތަކުން ދައްކާ ގޮތުން ރާއްޖެއިން އެންމެ ގިނައިން ފެންނަ އެއް ބާވަތަކީ އުރަމަތީގެ ކެންސަރެވެ. މިބަލީގެ ކުރީކޮޅު ބަލި ދެނެގަނެވިއްޖެ ނަމަ ސަލާމަތް ވުމުގެ ފުރުޞަތު ބޮޑު ކަމަށް ޑޮކްޓަރުން ލަފާ ދެއްވައެވެ.


ގާސިމްގެ މަރު: އަދުހަމްގެ ރާގު ބަދަލުވެ، އަނެއްކާވެސް ކުށަށް އިއުތިރާފުވެއްޖެ – Ubufili\nComments Off on ގާސިމްގެ މަރު: އަދުހަމްގެ ރާގު ބަދަލުވެ، އަނެއްކާވެސް ކުށަށް އިއުތިރާފުވެއްޖެ\nޓެކްސީ ޑްރައިވަރު ގާސިމް ހަސަންގެ މަރުގެ ދައުވާ ލިބޭ އަދުހަމް މުހައްމަދު އަނެއްކާވެސް ކޯޓުގައި މިއަދު ކުށަށް އެއްބަސްވެ، އެކަން ކުރި ގޮތް ކިޔައިދީފި އެވެ.\nޑިސެމްބަރު، 2019 ގައި ގާސިމާ އެކު ޓެކްސީގައި ދަތުރުކުރަމުން ގޮސް، އޭނާ އަތުން ފޭރެން އުޅުމުގެ ތެރޭގައި ގާސިމްގެ ކަރަށް ހަމަލާދީ މަރައިލި މައްސަލައިގައި ޅ. ހިންނަވަރު ބޮޑުހިޔާގޭ އަދުހަމްގެ މައްޗަށް ކުރާ ދައުވާ އަށް އޭނާ ކުރިން އެންމެ ފުރަތަމަ އެއްބަސްވީ މިދިޔަ އަހަރުގެ ކުރީކޮޅު އެވެ. އެކަމަކު އަދުހަމާ އެކު، ދައުލަތުން ހެދި އިއުތިރާފު އެއްބަސްވުމުގެ ދަށުން ހުކުމް ކުރަން އޮތް ދުވަހު އޭނާ ކުށަށް އިންކާރުކުރި އެވެ. އެންމެ ފަހުން ބޭއްވި އަޑުއެހުމުގައި އަދުހަމް އަނެއްކާވެސް ވަނީ ކުށަށް އެއްބަސްވާން ބޭނުންވާ ކަމަށް ބުނެފަ އެވެ. ދައުލަތުން އޭރު ބުނެފައިވަނީ އިއުތިރާފުގެ އެއްބަސްވުން މިހާރު ނިމުމަކަށް އައިސްފައިވާ ކަމަށާއި ބޭނުންވަނީ ހެކި ހުށަހަޅައިގެން މައްސަލައިގެ ޝަރީއަތތް ކުރިއަށް ގެންދިއުމަށް ކަމަށެވެ.\nމިއަދުގެ އަޑުއެހުމުގައި ޝަރީއަތުގެ އަޑުއެހުންތައް ފަށައި، ދައުލަތުން ދައުވާ އިއްވުމާ އެކު، އަދުހަމް ބުނީ ތަހުގީގަށާއި ކޯޓަށް ބަޔާނެއް ކުރިން ދީފައިވާނެ ކަމަށާއި އެކަން ހިނގި ގޮތް އޭނާ އެ ބަޔާނުގައި ކިޔައިދީފައިވާނެ ކަމަށެވެ. ފަހުން އެކަމަށް އިންކާރުކުރީ އޭނާއާ ޖަލުގައި ތިބި ގައިދީން އޭނާ އަށް ބިރު ދައްކައިގެން މަޖުބޫރު ކުރުވުމުން ކަމަށާއި މިހާރު އެކަމަށް އެއްބަސްވަނީ ޖަލުގައި އެއްވެސް ނުރައްކަލެއް ނެތުމުން ކަމަށް އަދުހަމް ބުންޏެވެ.\n“މިހާރު އަޅުގަނޑު އެކަނި ގޮޅިއެއްގައި އޮންނާތީ އެއްވެސް ނުރައްކަލެއް އަޅުގަނޑަށް ނެތީމާ. އެއީ އަޅުގަނޑު އަތުންވީ ކަމެއް. އެކަމަކު އަޅުގަނޑު ގަސްދުގައި ކުރިކަމެއް ނޫން،” އަދުހަމް ބުންޏެވެ.\nއޭނާ ބުނިގޮތުގައި، ގާސިމަށް ހަމަލާދިނީ އޭނާ މަރައިލަން ކަމަށް ދައުލަތުން ބުންޏަސް، އެފަދަ އެއްވެސް ނިޔަތެއް ނެތެވެ. އޭނާ އުޅުނީ ގާސިމް އަތުން ފޭރެން ކަމަށާއި އެވަގުތު އޭނާ ހުރީ މަސްތުވެގެން ކަމަށް ވެފައި އަދި ގާސިމް އޭނާގެ ކިބައިން ސަލާމަތްވާން އުޅުމުގެ ތެރޭގައި ގާސިމްގެ ކަރަށް ވަޅި ހެރުނީ ކަމަށް އަދުހަމް ބުންޏެވެ. ގާސިމްގެ ވާރިސުންގެ ކިބައިން މާފަށް އެދޭ ކަމަށާއި އަދި އަދަބު ލުއިކޮށްދޭން އެދޭ ކަމަށް އަދުހަމް ބުންޏެވެ.\n“ވާރިސުންގެ ކިބައިން އަޅުގަނޑު މައާފަށް އެދެން. އަޅުގަނޑު ބޭނުން ވީހާ ވެސް ލުއި އަދަބެއް ދޭން،” ދައުލަތުގެ ޚަރަދުގައި ދިފާއީ ވަކީލެއް ހަމަޖައްސައިދީފައި ވަނިކޮށް ކަމަށް އަދުހަމް ބުންޏެވެ.\nގާސިމް މަރައިލި ރޭ ކަން ހިނގީ ކިހިނެތްތޯ އެ މައްސަލަ ބައްލަވާ ގާޒީ އިސްމާއިލް ރަޝީދު ސުވާލު ކުރެއްވުމުން އަދުހަމް ބުނީ ގާސިމްގެ ކަރަށް ވަޅި ހެރުމުން ކާރުން ފައިބައިގެން ދުވަމުން ދަނިކޮށް، ހަމަލާދިން ވަޅި ވެއްޓުނީ ވަޅުގަނޑަކަށް ކަމަށެވެ. މަގުމަތީގައި އޮތް ފެންގަނޑަކުން އަތާއި މޫނު ދޮވެގެން އޭނާ ދިޔައީ ރަހުމަތްތެރިއެއްގެ ގެއަށް ކަމަށާއި އޭނާ އަތުން ގަމީހެއް ހޯދައި، ހަމަލާދިން ވަގުތު ލައިގެން ހުރި ގަމީސް ފޮރުވީ ކުނި ގޯނިތަކެއްގެ ތެރޭގައި ކަމަށް އަދުހަމް ބުންޏެވެ. އޭގެ ފަހުން ބަހުގައި މާލެ އައިސް ގެއަށް ދިޔައީ ކަަމަށާއި ފިލަން މަސައްކަތް ނުކުރާ ކަމަށް އަދުހަމް ބުންޏެވެ.\n“އަޅުގަނޑަށް އެނގޭ އަޅުގަނޑު ބަލާ އަންނާނެ ކަން ވެސް. އަޅުގަނޑުގެ ގެ ކައިރީގައި ގޮނޑި އަޅައިގެން އިންދާ ދެ ފުލުހަކު އައީ،” އަދުހަމް ބުންޏެވެ.\nކުށަށް އެއްބަސްވާން ފުލުހުން ބިރު ދެއްކި ކަަމަށް އަދުހަމް ކުރިން ބުނެފައިވަނީ ކީއްވެގެންތޯ ގާޒީ ސުވާލު ކުރެއްވުމުން އޭނާ ބުނީ އޭރު އެގޮތަށް ބުނީ އޭނާއާ އެއް ގޮޅީގައި ތިބި މީހުން އެގޮތަށް ވިސްނައި ދިނުމުން ކަމަށެވެ. ބިރުދެއްކުން ފަދަ އެއްވެސް ކަމެއް ފުލުހުން ނުކުރާ ކަމަށާއި އެކަމަކު އެހެން މީހުންނަށް ނުލިބޭ ފަދަ ބައެއް ޚިދުމަތްތައް ފުލުހުންގެ ބެލުމުގެ ދަށުން އޭނާ އަށް ލިބުނު ކަމަށް އަދުހަމް ބުންޏެވެ. އެގޮތުން ކޮފީ އާއި ސިނގިރެޓާއި ސުޕާރީ ފުލުހުން ފޯރުކޮށްދޭ ކަމަށް އަދުހަމް ބުންޏެވެ.\nހަމަލާދިނީ މަރައިލުމުގެ ގަސްދުުގައި ނޫން ކަމަށް އަދުހަމް ބުނުމުން، ވަޅިއަކީ މީހަކު މަރާލެވޭ ފަދަ ހަތިޔާރެއް ކަން އެނގޭތޯ ގާޒީ ސުވާލު ކުރެއްވި އެވެ. އަދުހަމް ބުނީ އޭނާ މަސްތުވެގެން ހުރުމުން އެކަން އޭރު ނޭނގޭ ކަމަށެވެ.\nއަދުހަމް ކުށަށް އެއްބަސްވިޔަސް، ދައުލަތުން އެދުނީ ހެކިންގެ ހެކިބަސް ނެގުމަށެވެ. ސަބަބެއްގެ ގޮތުގައި ދައުލަތުން ބުނީ ހަމަލާދިން ކަމަށް އެއްބަސްވިޔަސް، އެއީ މެރުމުގެ ގަސްދުގައި ދިން ހަމަލާއެއް ނޫން ކަމަށް އަދުހަމް ބުނާތީ ކުށުގެ ނިޔަތަށް އިންކާރު ކޮށްފައި އޮތުމެވެ. އެއީ ކަމުގެ ބާވަތުން މަތީ ކޯޓުތަކުން ގޮތް ނިންމަން ޖެހިިދާނެ މައްސަލައަކަށް ވާތީ އަދުހަމްގެ އިއުތިރާފަށް ބާރު ލިބޭ ހެކި ހުށަހަޅަން ބޭނުންވާ ކަމަށް ދައުލަތުން ބުންޏެވެ.\nComments Off on އދ. ގެ އާންމު މަޖިލީހުގައި ރައީސް ސޯލިހު ތަގުރީރު ކުރައްވާނީ ދިވެހި ބަހުން\nއދ. ގެ އާންމު މަޖިލީހުގައި ރައީސް ސޯ ...\nComments Off on ދަމުނަމާދުކުރާ މީހަކަށްވުމުން ﷲ އާ އުފެދިގެންދާ ގުުޅުމުގެ މަތިވެރިކަން ބޮޑުކަމުން ނުފުދޭނެ ބޭނުމެއް ނެތް! އިން ޝާ ﷲ\nދަމުނަމާދުކުރާ މީހަކަށްވުމުން ﷲ އާ ...\nComments Off on އޮލިމްޕިކްގެ ރައީސަކަށް ޗަމްޕީ، ނައިބަކަށް ތޮލާލްއާއި އަހުމަދު އިސްމާއިލް\nއޮލިމްޕިކްގެ ރައީސަކަށް ޗަމްޕީ، ނަ� ...\nComments Off on ރާޖަޕަކްސަ އިސްތިއުފާ ދެއްވަން އުޅޭ ވާހަކަ ދޮގުކޮށްފި\nރާޖަޕަކްސަ އިސްތިއުފާ ދެއްވަން އުޅ� ...\nComments Off on ވިލިނގިލިން އިތުރު ފައްސި ކޭސްތަކާއެކު، އަދަދުތައް މައްޗަށް\nވިލިނގިލިން އިތުރު ފައްސި ކޭސްތަކާ� ...\nވިސާއަށް އެދޭއިރު ހެލްތު އިންޝުއަރ� ...\nComments Off on ކޮމަންޑޫ ދާއިރާގެ ވޯޓާސް ލިސްޓް ޢާންމުކޮށް ޝަކުވާއަށް ހުޅުވާލައިފި\nކޮމަންޑޫ ދާއިރާގެ ވޯޓާސް ލިސްޓް ޢާނ ...\nComments Off on ރިސޯޓް މުވައްޒަފެއްގެ އަތުން 2000 ޑޮލަރު ފޭރުނު މައްސަލަ ބަލަނީ\nރިސޯޓް މުވައްޒަފެއްގެ އަތުން 2000 ޑޮލ ...\nComments Off on ނެތެމުންދާ ސުންނަތްތަކުގެ ތެރެއިން ކިނބިހި އަޅާ މީހާއަށްޓަކާ ދުޢާކޮށްދިނުން-\nނެތެމުންދާ ސުންނަތްތަކުގެ ތެރެއިން ...\nComments Off on މާތް މީހުންގެ ވާހަކަ ތަކުގެ ތެރެއިން (ކުޑަކުއްޖެއްގެ ވާހަކަ)\nމާތް މީހުންގެ ވާހަކަ ތަކުގެ ތެރެއިނ ...\nComments Off on ތާނަ އަޑުއެހޭނެ އެޕްލިކޭޝަނެއް ލޯފަން ކުދިންނަށް ތައާރަފްކޮށްފި\nތާނަ އަޑުއެހޭނެ އެޕްލިކޭޝަނެއް ލޯފ� ...


އަލްއުސްތާޛް ސަޢީދު އިބްރާހީމް\nއަލްއުސްތާޛް ސަޢީދު އިބްރާހީމް ޖުވެނައިލް ކޯޓުގެ ޤާޟީކަމުގެ މަގާމަށް އައްޔަން ކުރައްވާފައިވަނީ 20 ޖޫން 2016 ވަނަ ދުވަހުއެވެ. އަލްއުސްތާޛް ސަޢީދު އިބްރާހީމް އަކީ މިސްރުގެ އަލްއަޒްހަރު ޔުނިވަރސިޓީއިން ޝަރީޢާ އިސްލާމިއްޔާއިން، މަތީ ތަޢުލީމު ޙާސިލުކުރައްވައިގެން ހުންނެވި ބޭފުޅެކެވެ. އަލްއުސްތާޛް ސަޢީދު އިބްރާހީމް ކުރިން ފުރުއްވާފައިވާ މަގާމްތަކުގެ ތެރޭގައި ޖަސްޓިސް މިނިސްޓްރީގެ ސެކްރެޓެރީކަމާއި އަދި ޖިނާއީ ކޯޓުގެ ޤާޟީކަން ހިމެނެއެވެ.\nއަލްއުސްތާޛް އަޙުމަދު ޝަރީފް\nއަލްއުސްތާޛް އަޙްމަދު ޝަރީފު ޖުވެނައިލް ކޯޓުގެ ޤާޟީކަމުގެ މަގާމަށް އައްޔަން ކުރައްވާފައިވަނީ6އޯގަސްޓު 2014 ވަނަ ދުވަހުއެވެ. އަލްއުސްތާޛް އަޙްމަދު ޝަރީފު އަކީ ލީބިޔާގެ ގާރިޔޫނިސް ޔުނިވަރސިޓީއިން ބެޗަލަރސް އޮފް ލޯ (އެލް.އެލް.ބީ) ޙާސިލުކުރައްވައިގެން ހުންނެވި ބޭފުޅެކެވެ. އަލްއުސްތާޛް އަޙްމަދު ޝަރީފު ކުރިން ފުރުއްވާފައިވާ މަގާމްތަކުގެ ތެރޭގައި އެޓަރނީ ޖެނެރަލްގެ އޮފީހުގެ ސްޓޭޓް އެޓަރނީ/ ސީނިއަރ ސްޓޭޓް އެޓަރނީކަމާއި، ކޯޓު ނަންބަރު2ގެ ޤާޟީކަމާއި މަދަނީ ކޯޓުގެ ޤާޟީކަމާއި ދިވެހިރާއްޖޭގެ ހައިކޯޓުގެ ފަނޑިޔާރުކަމާއި އެކޯޓުގެ އިސްފަނޑިޔާރުކަން ހިމެނެއެވެ.\nއަލްއުސްތާޛް މުޙައްމަދު ޢީސާފުޅު\nއަލްއުސްތާޛް މުޙައްމަދު ޢީސާފުޅު ޖުވެނައިލް ކޯޓުގެ ޤާޟީކަމުގެ މަގާމަށް އައްޔަން ކުރައްވާފައިވަނީ 20 ޖޫން 2016 ވަނަ ދުވަހުއެވެ. އަލްއުސްތާޛް މުޙައްމަދު ޢީސާފުޅު އަކީ ދިވެހިރާއްޖޭގެ އިސްލާމިކް ޔުނިވަރސިޓީއިން މާސްޓަރސް އޮފް ޖުޑީޝަލް ސައިންސް އެންޑް ޝަރީޢާ ޕޮލިސީ އާއި ޔުނިވަރސިޓީ އޮފް ގަތަރުން ބެޗަލަރސް އޮފް ޝަރީޢާ ޙާސިލުކުރައްވައިގެން ހުންނެވި ބޭފުޅެކެވެ. އަލްއުސްތާޛް މުޙައްމަދު ޢީސާފުޅު ކުރިން ފުރުއްވާފައިވާ މަގާމްތަކުގެ ތެރޭގައި އދ. މާމިގިލީ ކޯޓުގެ މެޖިސްޓްރޭޓްކަން، ޖިނާއީ ކޯޓުގެ ޤާޟީކަން، ޑްރަގް ކޯޓުގެ ޤާޝީކަމާއި އަދި މީގެ އިތުރުން ޖުޑީޝަލް ސާވިސް ކޮމިޝަންގެ މެމްބަރުކަންވެސް ހިމެނެއެވެ.\nއަލްއުސްތާޛާ މަރްޔަމް ޠާޢިފާ\nއަލްއުސްތާޛާ މަރްޔަމް ޠާއިފާ ޖުވެނައިލް ކޯޓުގެ ފަނޑިޔާރުކަމުގެ މަޤާމަށް އައްޔަން ކުރައްވާފައިވަނީ 2020 ނޮވެނަބްރު 26 ވަނަ ދުވަހުއެވެ. އެކަމަނާ އަކީ ޤާނޫނު ނަންބަރު: 2019/18 (ކުޑަކުދިންގެ ޢަދުލުގެ ޤާނޫނު) ގެ 22 ވަނަ މާއްދާގެ (ހ) ގެ ދަށުން ޖުވެނައިލް ކޯޓަށް ޢައްޔަން ކުރެވުނު ފުރަތަމަ އަންހެން ފަނޑިޔާރެވެ. އަލްއުސްތާޛާ މަރްޔަމް ޠާއިފާ ޤާނޫނީ ވަކީލުކަމުގެ ހުވާ ކުރައްވާފައި ވަނީ 2012 ވަނަ އަހަރުއެވެ. އެކަމަނާވަނީ ކުއްލިއްޔަތުއްދިރާސާތިލް އިސްލާމިއްޔާއިން ޝަރީޢަތާއި ޤާނޫނުން ބެޗްލަރސް ޑިގްރީ ވިތް އޮނަރސްގެ އެއްވަނަ ދަރަޖަ ޙާޞިލްކުރައްވާފައެވެ. ޖުވެނައިލް ކޯޓުގެ ފަނޑިޔާރުކަމުގެ މަޤާމަށް އައްޔަން ކުރެއްވުމާ ހަމައަށް އަލްއުސްތާޛާ މަރްޔަމް ޠާއިފާ ހުންނެވީ، ޕްރްސިކިއުޓަރ ޖެނެރަލް އޮފީހުގެ ސީނިއަރ ޕަބްލިކް ޕްރޮސިކިއުޓަރެއްގެ މަޤާމުގައެވެ. ޕްރޮސިކުޓަރ ޖެނެރަލް އޮފީހުގައި ދައުލަތުގެ ވަކީލެއްގެ ޙައިޘިއްޔަތުން މަސައްކަތްކުރެއްވި މުއްދަތުގައި، ހުރިހާ މަރުޙަލާއެއްގެ ޝަރުއީ ކޯޓުތަކުގައި ވަކާލާތުކުރެއްވުމުގެ އިތުރުން، އެކަމަނާ ވަނީ އެ އޮފީހުގެ ފެމެލީ އެންޑް ޗައިލްޑް ޔުނިޓުގެ ޔުނިޓް ހެޑްކަމާއި، މޭޖަރ ކްރައިމްސް ޔުނިޓުގެ ޔުނިޓް ހެޑްކަން އަދި އެޕީލް ޔުނިޓުގެ ޔުނިޓް ހެޑްކަން އަދާކުރައްވާފައެވެ. މީގެއިތުރުން އަލްއުސްތާޛާ މަރްޔަމް ޠާއިފާ ވަނީ، ޤާނޫނު ނަންބަރު: 2012/03 (ގެވެށި އަނިޔާ ހުއްޓުވުމުގެ ޤާނޫނު) ގެ 52 ވަނަ މާއްދާގެ ދަށުން އުފައްދާފައިވާ ފެމެލީ ޕްރޮޓެކްޝަން އޮތޯރިޓީގެ ބޯޑުގެ މެންބަރަކަށް ރައީސުލްޖުމްހޫރިއްޔާ 2019 ވަނަ އަހަރު އައްޔަންކުރައްވާފައެވެ. މިގޮތުން ޖުވެނައިލް ކޯޓުގެ ފަނޑުޔާރުކަމުގެ މަޤާމަށް އައްޔަން ކުރުއްވުމާ ހަމައަށް އަލްއުސްތާޛާ މަރްޔަމް ޠާއިފާ ހުންނެވީ އެބޯޑުގެ މެންބަރެއްގެ ގޮތުގައެވެ.


Adar akee loabiveriyaa kamah Tara ehbas vejje\nތާރާ އާއި އާދަރު--\nއާދަރުއަކީ ލޯބިވެރިޔާ ކަމަށް ތާރާ އެއްބަސްވެއްޖެ\n06 އޯގަސްޓް 2020 - 09:47:59\nސްޓޫޑަންޓް އޮފް ދަ އިޔާ ދެ އަކުން ބޮލީވުޑަށް ތައާރަފުވި ތާރާ ސުތާރިއާ އާއި އާދަރު ޖެއިން ލޯބީގެ ގޮތުން ގުޅިގެން އުޅޭ ކަމަށް އެއްބަސްވެއްޖެ އެވެ.\nއިއްޔެ އާދަރު ޖެއިންނަށް 26 އަހަރުވުމާއި ގުޅިގެން ދުވަހުގެ ތަހުނިޔާ ފޮނުވުމަށް އިންސްޓަގްރާމު މެދުވެރިކޮށް ހިއްސާކުރި ފޮޓޯއާއެކު ތާރާ ވަނީ އެކަން އިއުލާންކޮށްފަ އެވެ.\nމީގެ ކުރިން ވެސް މި ދެތަރިން އެކުގައި އުޅޭ މަންޒަރު އާންމުވެ ގިނަ ބަޔަކު ވަނީ ދެ ތަރިން ލޯބީގެ ގޮތުން ގުޅިގެން އުޅޭ ކަމަށް ބުނެފަ އެވެ.\nއެގޮތުން ކޮވިޑުގެ ކަންތައްތައް ފެށުމުގެ ކުރިން މިއަހަރުގެ ތެރޭގައި ސައިފް އަލީ ހާންގެ ކޮއްކޮ، ސޮހާ އަލީ ހާން އާއި ކުނާލް ކެއްމޫގެ ކައިވެނީގެ އަހަރީ ދުވަސް ފާހަގަކުރުމުގެ ގޮތުން ބޭއްވި ޕާޓީއެއްގައި ވެސް އެ ދެ މީހުން ބައިވެރިވި އެވެ.\nގިނަ އަދަދެއްގެ ތަރިންނަށް ދައުވަތު ދިން މިޕާޓީގައި ތާރާ އާއި އާދަރު އެކުގައި އެއް ކާރެއްގައި އައުމުން ގިނަ ބަޔަކު ވަނީ އެމީހުން ލޯބީގެ ގޮތުން ގުޅިގެން އުޅޭ ކަމަށް ދެކެވޭ ވާހަކަތަކަކީ ހަގީގަތެއް ކަމަށް ގަބޫލުކޮށްފަ އެވެ.\nމީގެ ކުރިންވެސް މިގޮތަށް ދެ ތަރިން އެކުގައި ކެއުންތަކަށް ގޮސް އުޅެނިކޮށް ޕަޕަރާޒީންނަށް ފެނިފައި އެބަހުއްޓެވެ.\n"ސްޓޫޑެންޓް އޮފް ދަ އިޔަ 2" އިން ބޮލީވުޑަށް ތައާރަފްވި ތާރާ ސުތަރިއާ އަކީ ލަވަކިޔުންތެރިއެއް އަދި ނެށުންތެރިއެއް ވެސް މެއެވެ. އޭނާ ވަނީ ތާރޭ ޒަމީން ޕަރް އާއި ގުޒާރިޝް އަދި ޑޭވިޑް ފަދަ ފިލްމުތަކަށް ލަވަ ކިޔާފަ އެވެ.\nރާޖު ކަޕޫރުގެ ކާފަ ދަރިފުޅު، އާދަރަކީ ވެސް ފިލްމީ ދާއިރާގައި މަސައްކަތް ކުރާ ފަރާތެކެވެ. އޭނާ ވަނީ އެސިސްޓެންޓް ޑައިރެކްޓަރެއްގެ ގޮތުގައި ވެސް މަސައްކަތްކޮށްފަ އެވެ.


vnews - Netball Association ge Inthihaabu nubeyvi dhigulanee.\nނެޓްބޯޅަ އެސޯސިއޭޝަންގެ އިންތިހާބު ނުބޭއްވި ދިގުލަނީ\nގައުމީ ނެޓްބޯޅަ އެސޯސިއޭޝަން، ނެޓްބޯޅަ އެސޯސިއޭޝަން އޮފް މޯލްޑިވްސްގެ އިންތިހާބު ނުބޭއްވި އަނެއްކާ ވެސް ދިގު ލައިފިއެވެ.\nކުޅިވަރާއި ބެހޭ އިދާރާ އިންގުމާއި ހަވާލުވެ ހުންނެވި ޓޫރިޒަމް މިނިސްޓަރ އަލީ ވަހީދު ދާދީ ފަހުން ވިދާޅުވެފައި ވަނީ ނެޓްބޯޅަ އެސޯސިއޭޝަންގެ ހިންގުން ހުއްޓިފައި އޮތުމަކީ ގަބޫލު ކުރެވޭނެ ކަމެއް ނޫން ކަމަށާއި އެހެން ކަމުން އެ އެސޯސިއޭޝަންގެ އާ ހިންގާ ކޮމެޓީ މާޗު މަހުގެ 15 ވަނަ ދުވަހުގެ ކުރިން އިންތިހާބު ކުރެވޭނެ ކަމަށެވެ.\nނެޓްބޯޅަ އެސޯސިއޭޝަންގެ އެކްސްކޯ އެއް އިންތިހާބު ކުރެވޭނެ ދުވަހެއް އަދި އިނގެން ނެތް އިރު މާޗު މަހުގެ ދިހަ ވަނަ ދުވަހު އެސޯސިއޭޝަންގެ އިންތިހާބެއް ބޭއްވުމަށް އިންޓަރިމް ކޮމެޓީމް މަސައްކަތްކޮށް ވަނީ ފެއިލްވެފައެވެ.\nނެޓްބޯޅަ އެސޯސިއޭޝަންގެ ހިންގާ ގަވައިދު އިސްލާހު ކުރުމަށް 10 ވަނަ ދުވަހު ބޭއްވި ހާއްސަ އާއްމު ޖަލްސާގައި ބައިވެރިވުމުގެ ހައްގު 25 ކުލަބަކަށް ދީފައިވާއިރު އެ ޖަލްސާގައި 21 ކުލަބުން ވަނީ ބައިވެރިވެފައެވެ. އެހެން ނަމަވެސް ޖަލްސާއިން އެއްވެސް ކަމެއް ފާސްނުވެ، ނިންމާލަން ޖެހުނީ7ކުލަބެއްގެ މެމްބަޝިޕާއި މެދު އުފެދުނު ހިޔާލުތަފާތުވުންތާއި ހެދިއެވެ.\nމައްސަލަ ދިމާވީ ވޭތުވެދިޔަ ހަތަރު އަހަރު އެސޯސިއޭޝަންގެ އެއްވެސް މުބާރާތެއް ނުކުޅޭ ކުލަބުތަކަކަށް ފުރުސަތު ދިނުމުގެ އިތުރުން އޭގެ ތެރޭގައި ގަވައިދުން އިންގާ ކޮމެޓީ ނުބާއްވާ އަދި އަހަރީ ރިޕޯޓް ވެސް ހުށައަޅާފައި ނުވާ ކުލަބުތައް ހިމެނޭތީ އެވެ. އަލަށް ނުވަ ކުލަބަށް މެންބަޝިޕް ދީފައިވާއިރު ކުރީގެ މެންބަރު ކުލަބުތަކުގެ ގޮތުގައި ތިބި 14 ކުލަބުގެ ތެރެއިން ވޭތުވެދިޔަ ހަތަރު އަހަރު ގަވައިދުން މުބާރާތް ކުޅެފައި ވަނީ ދެ ކުލަބަކުންނެވެ.\nއަންހެން ކުޅުންތެރިންގެ ހާއްސަކުޅިވަރެއްގެ ގޮތުގައި އޮތް ނެޓްބޯޅަ އަކީ ވޭތުވެދިޔަ ފަސް އަރަށް ބަލާއިރު އެންމެ ނިކަމެތި ކުޅިވަރުތަކުގެ ތެރޭގައި ހިމެނޭ ކުޅިވަރަށް ވާއިރު އެސޯސިއޭޝަންގެ ހިންމުމަށް އަވަސް އަވަހަށް ބަދަލު އައުމުގެ ސަބަބުން ނެޓްބޯޅައަށް ވަނީ ވަރަށް ބޮޑު ހީނަރުކަމެއް އައިސްފައެވެ.\nކުޅިވަރު ކުޅޭ ކުޅުންތެރިން އެހެން ކުޅިވަރުތަކަށް ހާއްސަވެފައިވާއިރު ގަވައިދުން މުބާރާތްތައް ބޭއްވެމުންނުދާތީ އިންޓަނޭޝަނަލް މައިދާނުގައި ވެސް ކުޅިވަރުން ލިބޭ ފުރުސަތުތައް ވަނީ މަދުވެފަ އެވެ.\nނެޓްބޯޅަ އެސޯސިއޭޝަންގެ ރައީސް އައިމިނަތު ޝާޒްލީން މަގާމުން މިދިޔަ އަހަރު އިސްތިއުފާ ދީފައިވާއިރު މި ވަގުތު އެސޯސިއޭޝަން އޮތީ ނޯމަލައިޒް ކުރެވި، ކުޅިވަރާއި ބެހޭ ގައުމީ މަޖިލީހުގެ ބެލުމުގެ ދަށުގައެވެ. ގައުމީ މަޖިލީހުގެ ބެލުމުގެ ދަށުގައި ވެސް ނެޓްބޯޅަ އެސޯސިއޭޝަން ގިނަ ދުވަސްތަކެއްވެފައިވާއިރު ނެޓްބޯޅައިގެ ހުރިހާ ހަރަކާތެއް މިހާރު ވަނީ ހުއްޓުމަށް އައިސްފައެވެ.\nނެޓްބޯޅަ އިން މިހާތަނަށް ގަވައިދުން ބައިވެރިވަމުން އައި ހަމަ އެކަނި އިންޓަނޭޝަނަލް މުބާރާތަކީ ޖޫނިޔަ ޗެމްޕިއަންޝިޕެވެ. މި އަހަރުގެ މުބާރާތް އަންނަ ޖޫން މަހު ޖަޕާންގައި ބޭއްވުމަށް ހަމަޖެހިފައިވާއިރު މި މުބާރާތުގައި މި ފަހަރު ރާއްޖެ އިން ނެޓްބޯޅަ ތަމްސީލް ކުރުމުގެ ފުރުސަތު މިހާރު ވަނީ ހަނިވެފައެވެ.